
	讛讗讬 拽专讜讘 诇砖讻专 讜专讞讜拽 诇讛驻住讚 讛讜讗. 讜讗''转 转讬拽砖讬 诇讬讛 讗诪转谞讬' (诇拽诪谉 注讘:) 讚讬爪讗 讛砖注专 驻讜住拽讬谉 讚讛转诐 谞诪讬 讗讬谉 讛诇讜拽讞 诪驻住讬讚 讻诇讜诐 讘转拽讬驻讛 讜讬''诇 讚砖讗谞讬 讛转诐 讻讬讜谉 讚讗讬谉 讛驻讬专讜转 诪讘讜专专讬谉 诇诇讜拽讞 讗讬谉 谞讬讻专 砖讬讛讗 拽专讜讘 诇砖讻专 讜专讞讜拽 诇讛驻住讚 讜驻讜住拽 注诪讜 注诇 讛讙讚讬砖 (砖诐) 讜讘专讬讬转讗 讚专讘讬 讗讜砖注讬讗 讚拽转谞讬 (诇注讬诇 讚' 住讙.) 讬砖 诇讜 诪讜转专 讗讬讻讗 诇诪讬诪专 讚讗诐 诪转拽诇拽诇 讻诇 讛讙讚讬砖 讗讜 讻诇 讞讬讟讬谉 砖讬砖 诇讜 讗讬谉 谞讜转谉 诇讜 讗讞专讬诐 讗诇讗 诪讗讜转诐 讜讻谉 诪砖诪注 诇拽诪谉 (讚' 注讙:) 讚拽讗诪专 诪注讬拽专讗 讚讞诇讗 讞诇讗 讜讗讞诇讗 诇讗 讬讛讘讬 诪砖诪注 讚拽诇拽讜诇 讗讞专 讚诇讗讜 讞讬诪讜抓 讛讜讜 诪拽讘诇讬 讜诪讬讛讜 谞专讗讛 拽爪转 讚驻讜住拽 注诇 讛讙讚讬砖 讛讜讬 讚讜诪讬讗 讚驻讜住拽 注诇 砖注专 砖讘砖讜拽 砖讗讬谉 讛诇讜拽讞 诪驻住讬讚 讘砖讜诐 注谞讬谉 讜诪讻诇 诪拽讜诐 诇讗 拽砖讛 讚讛转诐 讬讻讜诇 讛诪讜讻专 诇转转 诇讜 讞讟讬谉 讗讞专讬诐 讜讗诇讜 砖讬砖 诇讜 诪住转讘专讗 讚讬讻讜诇 诇讗讜讻诇诐 讜诇讗 诪讛谞讬 讬砖 诇讜 讗诇讗 诇注谞讬谉 讛讬转专 驻住讬拽讛 讘诇讘讚 讜专讘谞谉 讚讬讛讘讬 讝讜讝讬 讗讞诪专讗 诪砖诪注 讚拽诇拽讜诇 讗讞专 讘专 诪讞讬诪讜抓 讛讜讜 诪拽讘诇讬 讛讬讬谞讜 诇驻讬 砖讛讬讜 住讜诪讻讬谉 注诇 讬讬谉 砖诇 讘注诇讬 讘转讬诐 讚讜拽讗 讜诇讗 讛讬讜 讬讻讜诇讬谉 诇拽谞讜转 诪谉 讛砖讜拽 讗讞专 讜诇讬转谉 诇讛诐: 讜诇讗 讬砖讻讜专 讛讬诪谞讜 讘驻讞讜转. 驻讬' 讘拽讜谞讟专住 讘讙诪专讗 讚讬砖 诇诇诪讜讚 诪讻讗谉 砖讗住讜专 诇讛诇讜讜转 注诇 讛讘讬转 讜诇讚讜专 讘讜 讗驻讬诇讜 讘谞讻讬讬转讗 讚转谞谉 诇讗 讬砖讻讜专 讛讬诪谞讜 讘驻讞讜转 讜诇讗 讚诪讬 诇诪砖讻讜谞讗 砖诇 讻专诐 (诇拽诪谉 讚' 注讘.) 讚讛转诐 讝讬诪谞讬谉 讚诇讗 砖拽讬诇 诪讬讚讬 讜讗驻讬诇讜 讛讻讬 诪谞讻讛 诇讬讛 讜讛讜讛 诇讬讛 拽讜谞讛 驻讬专讜转 讘谞讻讬讬转讗 注诇 讛住驻拽 讗讘诇 讘讘讬转 谞讛谞讛 转诪讬讚 讜讗讬谉 讻讗谉 住驻拽 讜谞诪爪讗 砖讜讻专 讘驻讞讜转 讜专''转 讗诪专 讚讘讬转 谞诪讬 讝讬诪谞讬谉 讚诇讗 砖拽讬诇 诪讬讚讬 讗讜 谞讜驻诇 讗讜 谞砖专祝 讗讜 砖诇讗 讬爪讟专讱 诇讜 讗诇讗 讘讬谉 讘讬转 讘讬谉 砖讚讛 讛讬讻讗 砖讗讬谞讜 诪诇讜讛 诪注讜转讬讜 注诇讬讛诐 讗住讜专 讘驻讞讜转 诇讗讻讜诇 讛驻讬专讜转 讜诇讚讜专 讘讘讬转 讚讘讛讻讬 诪讬讬专讬 诪转谞讬' 诪讚拽转谞讬 讛诪诇讜讛 讗转 讞讘讬专讜 诇讗 讬讚讜专 讘讞爪讬专讜 讜诇讗 拽转谞讬 讛诪诇讜讛 注诇 讞爪讬专讜 砖诇 讞讘讬专讜 讗讘诇 讛讬讻讗 砖讛诇讜讛 注诇 讛讘讬转 讗讜 注诇 讛砖讚讛 诪讜转专 讘谞讻讬讬转讗 讚讗讬谉 诪驻住讬讚 讘注诇 砖讚讛 讜讘注诇 讞爪专 讚讘诇讗讜 讛讻讬 诇讗 讬讜讻诇 诇讛砖讻讬专讜 诇讗讞专讬诐 砖讝讛 讛讞讝讬拽 讘讜 讘诪砖讻讜谉 讜拽砖讛 讚讗讟讜 诇驻讬 砖讝讛 诪讜讞讝拽 讘诪砖讻讜谉 讬专拽讘讜 讛驻讬专讜转 讜诇诪讛 诇讗 讬讜讻诇 讛诇讜讛 诇诪讻讜专 驻讬专讜转讬讜 讜诇驻专讜注 讞讜讘讜 讗讜 讬拽讞 讛诪诇讜讛 驻讬专讜转 注爪诪诐 讘讞讜讘讜 讜讬砖 诇转转 讟注诐 讗讞专 诇讚讘专讬讜 讚讻砖诪诇讜讛 注诇 讛讘讬转 讗讜 注诇 讛砖讚讛 砖专讬 讟驻讬 讘谞讻讬讬转讗 讚讛讜讬 讻讗讬诇讜 讛砖讚讛 讘讬讚讜 讘转讜专转 诪讻专 讻诇 讗讜转谉 讛砖谞讬诐 讻讚讗诪专讬谞谉 诇注讬诇 (讚' 住讘:) 讙讘讬 诪砖讻谞转讗 讘诇讗 谞讻讬讬转讗 讗讬谞讛讜 讘转讜专转 讝讘讬谞讬 讗转讜 诇讬讚讬讛 讜诪讬讛讜 讘注专讻讬谉 (讚' 诇讗.) 讚拽讗诪专 专讘讬转 讙诪讜专讛 讛讬讗 讜讛转讜专讛 讛转讬专讛 诪砖诪注 讻驻讬专讜砖 讛拽讜谞讟专住 讚讘讘讬转 诇讗 砖讬讬讱 转讬讜讛讗 讜砖讜诐 住驻拽 诪讚讞砖讬讘 诇讬讛 专讘讬转 讙诪讜专讛 讚讘砖讚讛 讘诇讗 谞讻讬讬转讗 诇讗 讞砖讬讘 诇讛 诇注讬诇 讗诇讗 讗讘拽 专讘讬转 讜诇驻讬专讜砖 专讘讬谞讜 转诐 爪''诇 讚讛''驻 专讘讬转 讙诪讜专讛 讛讬讗 诪讚专讘谞谉 讜诇驻讬 砖讛转讜专讛 讛转讬专讛 讘讛讚讬讗 诇讗 专爪讜 诇讛注诪讬讚 砖诐 讞讻诪讬诐 讚讘专讬讛诐 讜诪转谞讬' 讚拽转谞讬 讻注讬谉 专讘讬转 讜讗讬谞讛 专讘讬转 讬砖 诇驻专砖 讗讬谞讛 专讘讬转 讗驻讬诇讜 诪讚专讘谞谉 讜爪专讬讱 诇讚讞讜拽 讜诇驻专砖 诇专讘讗 讚讗注''讙 讚讛讛讜讗 转谞讗 住讘专 讚爪讚 讗讞讚 讘专讘讬转 砖专讬 讗驻讬诇讜 诪讚专讘谞谉 诪''诪 住讘专 专讘讗 讚诇讬转 诇谉 诇诪讬诪专 砖讬转讬专 专' 讬讛讜讚讛 爪讚 讗讞讚 讗驻讬' 诪讚专讘谞谉 讻诇 讻诪讛 讚诇讗 诪驻专砖 讘讛讚讬讗 讜诪讛 砖讚拽讚拽 专讘讬谞讜 转诐 诪讚诇讗 拽转谞讬 讛诪诇讜讛 讗转 讞讘讬专讜 注诇 讞爪讬专讜 诪讻诇诇 讚讗讬讬专讬 讘砖诇讗 讛诇讜讛讜 注诇 讞爪讬专讜 讗讬谉 讝讛 讚讬讜拽 讚讘驻专拽 讛砖讜诇讞 (讙讬讟讬谉 讚' 诇讝. 讜砖诐 讚''讛 讗诇讗) 讙讘讬 讛讗 讚拽转谞讬 讛诪诇讜讛 讗转 讞讘讬专讜 注诇 讛诪砖讻讜谉 讗讬谞讜 诪砖诪讟 驻专讬讱 讗诇讗 诪注转讛 讛诇讜讛讜 讜讚专 讘讞爪讬专讜 讛讻讬 谞诪讬 讚诇讗 诪砖诪讟 讜讛转诐 讘注讬 诇诪讬诪专 讛诇讜讛讜 注诇 讞爪讬专讜 讚讗驻讬诇讜 讛诇讜讛讜 注诇 讞爪讬专讜 诪砖诪讟 讻讚讗诪专讬谞谉 诇拽诪谉 (讚' 住讝:) 讛讗讬 诪砖讻谞转讗 讘讗转专讗 讚诪住诇拽讬 砖讘讬注讬转 诪砖诪讟转讜 讜注讜讚 讚讗讬 诇讗 讗讛诇讜讛讜 注诇 讞爪讬专讜 驻专讬讱 讗诪讗讬 谞拽讟 讞爪专 讛讜讛 诇讬讛 诇诪讬谞拽讟 诪讟诇讟诇讬谉 讛诇讜讛讜 讜诪砖转诪砖 讘诪砖讻讜谞讜 讛讻讬 谞诪讬 讚诇讗 诪砖诪讟 讗诇讗 讜讚讗讬 讚诪砖讻讜谉 讚讞爪专 讗诪砖讻讜谉 讚诪讟诇讟诇讬谉 驻专讬讱: 讗诪专 专讘 谞讞诪谉 讗注''驻 砖讗诪专讜 讻讜'. 讘驻专拽 讻讬爪讚 讛专讙诇 (讘''拽 讚' 讻讗.) 讙讘讬 讛讛讜讗 讙讘专讗 讚讘谞讛 讗驻讚谞讗 讗拽诇拽诇转讗 讚讬转诪讬 讚拽讗诪专 诇讬诪讗 拽住讘专 专讘 谞讞诪谉 讛讚专 讘讞爪专 讞讘讬专讜 砖诇讗 诪讚注转讜 爪专讬讱 诇讛注诇讜转 诇讜 砖讻专 讛诪''诇 讗诐 讻谉 拽砖讬讗 讚专讘 谞讞诪谉 讗讚专讘 谞讞诪谉 讚讛讻讗 讗诇讗 诇讗 拽讗讬 讛转诐 讛讻讬 讜注讜讚 讚讛讻讗 诪讬讬专讬 讘讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讚讛讜讬 讝讛 诇讗 谞讛谞讛 讜讝讛 讗讬谞讜 讞住专 讻讚诪住讬拽: 讗讘诇 讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讗讬诪讗 诇讗 拽讗 诪砖诪注 诇谉. 讻讛讗讬 诇讬砖谞讗 拽诪讗 讚讗驻讬诇讜 讛诇讜讛讜 讗住讜专 拽讬讬诪讗 诇谉 . 讻讚诪讜讻讞 专讘讗 诪讬谞讬讛 讘住诪讜讱 讜讛砖转讗 拽砖讛 讚讗讚诐 砖诪诇讜讛 诇讞讘讬专讜 讜讻讬 讗住讜专 诇注砖讜转 诇讜 砖讜诐 讟讜讘讛 砖讘注讜诇诐 诇讗 诪讬讘注讬讗 讚讘专讬诐 砖讗讬谉 专讙讬诇讜转 诇讛砖讗讬诇 讞谞诐 讻讙讜谉 讘讬转 讗讜 住讜住 讜讻讬讜爪讗 讘讛谉 讚讗住讜专 诇讛砖讗讬诇 诇诪诇讜讛 讗驻讬诇讜 讛讜讗 讗讜讛讘讜 讻诇 讻讱 讚讘诇讗讜 讛讻讬 讛讬讛 诪砖讗讬诇 讗诇讗 讗驻讬诇讜 讚讘专讬诐 砖专讙讬诇 诇讛砖讗讬诇 讞谞诐 诇讗讞专讬诐 砖讗讬谉 专讙讬诇讜转 诇讬讟讜诇 砖讻专 诪讛诐 讬讛讗 讗住讜专 讚讜诪讬讗 讚讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讚诪住讬拽 讚讗住讜专 讜讬''诇 讚讚讜拽讗 讘诪讬诇讬 讚驻专讛住讬讗 讜讗讜讜砖讗 讟讜讘讗 讗住专 讛讻讗 讻讜诇讬 讛讗讬 讻讙讜谉 诇讚讜专 讘讞爪讬专讜 讜诇转拽讜祝 讘注讘讚讜 讗讘诇 诇讛砖讗讬诇 讻诇讬讜 讗讜 住讜住讜 诪讜转专 讻讬讜谉 讚讘诇讗讜 讛讻讬 谞诪讬 讛讜讛 诪砖讗讬诇 诇讜 讜讚讬拽讗 谞诪讬 讚谞拽讟 讘诪转谞讬' 讞爪讬专讜 讜诇讗 谞拽讟 讜诇讗 讬砖讻讬专 讗转 讻诇讬讜 讗讜 讘讛诪转讜 讘驻讞讜转 讜注讜讚 讬''诇 讚讚讜拽讗 诇讚讜专 砖诇讗 诪讚注转 讞讘讬专讜 讗住讜专 讘讻诇 注谞讬谉 讗驻讬' 讘讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讚讻讬讜谉 砖诇讗 讘专砖讜转 注讜砖讛 谞专讗讛 讚注诇 讛诪诇讜讛 住讜诪讱 砖讘砖讘讬诇讜 讬住讘诇讜 讛讘注诇讬诐 讗讘诇 诪讚注转讜 诇讗 讗住讜专 讗诇讗 讘讚讘专 砖诇讗 讛讬讛 注讜砖讛 诇讜讛 诇诪诇讜讛 讘诇讗 讛诇讜讗讛 讚讜诪讬讗 讚讛拽讚诪转 砖诇讜诐 讚住讜祝 驻专拽讬谉 (讚' 注讛:) 砖讗讬谉 讗住讜专 讗诇讗 讘讗讜转讜 砖诇讗 讛讬讛 专讙讬诇 诪拽讜讚诐 诇讻谉 诇讛拽讚讬诐 讜讘讛讻讬 讗讬讬专讬 诪转谞讬转讬谉 讻讚诪砖诪注 讛驻砖讟 讚讗讬讬专讬 讘诪诇讜讛 讛讚专 诪讚注转 诇讜讛 讜诇讗 讗住讜专 讗诇讗 讘讞爪专 讚拽讬讬诪讗 诇讗讙专讗 讜讻谉 诪砖诪注 诪讚拽转谞讬 诇讗 讬砖讻讜专 讛讬诪谞讜 讘驻讞讜转 讜诪砖诪注 谞诪讬 讚诪转讞讬诇转 讚讬专转讜 砖讜讻专 讛讬诪谞讜 诪讚注转讜 讜讛讗 讚拽讗 诪住讬拽 拽诪''诇 诇讗 讘注讬 诇诪讬诪专 拽讗 诪砖诪注 诇谉 讚诪转谞讬转讬谉 讗讬讬专讬 讗驻讬诇讜 讘讞爪专 讚诇讗 拽讬讬诪讗 诇讗讙专讗 讚诪转谞讬' 诇注讜诇诐 讗讬讬专讬 讘讚拽讬讬诪讗 诇讗讙专讗 讻讬讜谉 讚诪讚注转讜 谞讻谞住:




专诪讘"谉

讛诇讜讛讜 讜讚专 讘讞爪专讜.  驻讬' 讜讛讜讗 讚专 讘讞爪专讜, 讗讘诇 讗诐 讻讘专 讚专 讘讛 讗讬谞讜 爪专讬讱 诇讛注诇讜转 诇讜 砖讻专 讚诪讗讬 砖拽诇 诪讬谞讬讛 讜诪讗讬 讞住专讛 讜讗驻讬' 讘讗 诇爪讗转 讬"砖 驻讟讜专 讻讱 谞"诇, 讜讛讻讬 诪砖诪注 诪讚讗诪专讬' 诪讞讝讬 讻专讘讬转 讗诇诪讗 诇讗讜 讗讘拽 专讘讬转 讛讜讗 讗诇讗 诪讞讝讬 讘注诇诪讗 讚讗讬 讗讘拽 专讘讬转 讛讜讗 讻讬讜谉 讚讘住转诐 讗讻讬诇 讘讗 诇爪讗转 讬"砖 讞讬讬讘, 讜诪讬讛讜 诇讚注转讜 砖诇 谞讜转谉 讗讘拽 专讘讬转 讗讬谞讜 讞讜讝专 讻诇诇 讜讗驻讬' 讘讗 诇爪讗转 讬"砖 讜讻讚驻专砖"讬 诇注讬诇 讜讝讛 讗讬谉 爪专讬讱 诇驻谞讬诐 讚讗讘拽 专讘讬转 讗讬谞讜 讞讜讝专 讻诇诇 讜专讘 讬讜住祝 讚讗讜拽诪讛 诇讬讛 诇专讘讗 讘专讬讛 讛讚专讬 讘讬讛 讜诇讗 讗诪专 讚诪谞讻讛 诇讬讛 诪讞讜讘讬讛 讘讻讚讬 诪讗讬 讚讗砖转诪砖 讘讛讜 诪砖讜诐 讚诇讗 注讘讬讚 诇诪讬讙专 讜讗讞专 砖谞砖转诪砖 讘讛诐 驻讟讜专 砖"诪 讗祝 讝讛 驻讟讜专 讜讛诇讜讬谞讬 讜讚讜专 讘讞爪专讬 讚拽讗诪专 讘诇讬砖谞讗 讘转专讗 谞诪讬 讘讞爪专 讚诇讗 拽讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讻诇讬砖谞讗 [拽诪讗] 拽讗诪专 讜讻讚拽讗诪专 讘讛讚讬讗 讗注"驻 砖讗诪专讜 讜讛讛讬讗 诇讬转讗 讗诇讗 讘讚诇讗 拽讬诪讗 诇讗讙专讗 讜讛讬谞讜 讚讗转讗 诇讗砖诪讜注讬谞谉 讜讗祝 讘讛诇讜讬谞讬 诪住转讘专 讚诇讗 爪专讬讱 诇讛注诇讜转 诇讜 砖讻专 讘讚讬注讘讚 讚诇讗讜 诪讬讚讬 砖拽讬诇 诪讬谞讬讛.
讜讻转讘 专讘讬谞讜 讛讙讚讜诇 讝"诇 讘讛诇讻讜转 讚讘讛诇讜讬谞讬 讜讚讜专 讘讞爪专讬 诪驻拽讬' 诪讬谞讬讛 讗讙专讗 讚专讘讬转 拽爪讬爪讛 讛讬讗 讜注讬拽专 讗讘诇 讛讜讬 讬讜讚注 讚诇讗讜 讻讬 讛讛讜讗 讚讘讙诪' 拽讗诪专 讗诇讗 讚讜拽讗 讘讞爪专 讚拽讬诪讗 诇讗讙专讗 讛讜讗 讚诪驻拽讬' 诪讬谞讬讛 讗讘诇 讗讬 诇讗 拽讬诪讗 诇讗讙专讗 驻讟讜专 讚诇讗讜 诪讬讚讬 讞住专讬讛 讜讻谉 爪专讬讱 讘讬专讜专 讚讛诇讜讬谞讬 讜讚讜专 诇讗 诪讬注讟 讗诇讗 讛诇讜讛讜 讜讚专 讗讘诇 讗诪专 诇讜 讻诇 讝诪谉 砖诪注讜转讬讱 讗爪诇讬 讚讜专 讘讞爪专讬 讘砖讻专谉 讗注"驻 砖讻讘专 讛诇讜讛讜 诪讻诪讛 讬诪讬诐 讛专讬 讝讜 专讘讬转 拽爪讜爪讛, 讜讻谉 讛讚讬谉 讘讻诇 诪专讜讬讞 讝诪谉 讛诇讜讗讛 诇砖诐 专讘讬转, 讜诇讗 谞转讻讜谞讜 讗爪诇讬 讚讘专讬 讛专' 诪砖讛 讛住驻专讚讬 讝"诇 砖讗诪专 讛讜专讜 专讘讜转讬 砖讛诪诇讜讛 讗转 讞讘讬专讜 讜诇讗讞专 讝诪谉 转讘注讜 讞讜讘讜 讜讗诪专 诇讜 讛诇讜讛 讚讜专 讘讞爪专讬 注讚 砖讗讞讝讬专 诇讱 讞讜讘讱 讛专讬 讝讛 讗讘拽 专讘讬转 诇驻讬 砖诇讗 拽爪抓 讘砖注转 讛诇讜讗讛 砖谞讗' 诇讗 转转谉 诇讜 讘谞砖讱.
转讜 讻转讘 讛专讘 讝"诇 讗讘诇 讛诇讜讛讜 讜讚专 讘讞爪专讜 讗讘拽 专讘讬转 讛讜讗 讚诇讗讜 讗讚注转讗 讚讛讻讬 讗讜讝驻讬讛, 驻讬' 诇驻讬专讜砖讜 讜诇讗讜 讗讚注转讗 讚专讘讬转 拽讗 诪专讜讜讞 诇讬讛 砖诇讗 拽爪抓 讜讛讜讬 讬讜讚注 讚讛"诪 讘砖讛诇讜讛讜 讜讚专 讘讞爪专讜 诪讚注转讜 讗讘诇 讚专 讘讜 砖诇讗 诪讚注转讜 讜讛讜讗 讞爪专 讚拽讬诪讗 诇讗讙专讗 讞讬讬讘 讜诪驻拽讬' 诪讬谞讬讛 讗讟讜 诪驻谞讬 砖讛诇讜讛讜 驻讟讜专 讜讝讛 诇讗 谞转谉 诇讬讻转讘, 讗讘诇 诪驻谞讬 砖专讗讬转讬 诇专讘 讗驻专讬诐 讝"诇 砖讻转讘 讜讗诐 讞爪专 讚拽讬诪讗 诇讗讙专讗 讛讜讗 讚讞住专讬讛 诪诪讜谞讗 讻讬讜谉 讚讘注诇诪讗 讘诇讗 讛诇讜讛讜 讞讬讬讘 诇讛注诇讜转 诇讜 砖讻专 拽"讜 讛讬讻讗 砖讛诇讜讛讜 讚讗讬讻讗 讗讬住讜专讗 讚诪讞讬讬讘 讜诪住诇拽讬 谞讬讛 讘诇讗 讝讜讝讬 讜讝讛 讛诇砖讜谉 讗讬谞讜 谞讻讜谉 讚讘注诇诪讗 讻讛"讙 驻讟讜专 讚讗谞谉 讘砖讚专 讘讛 诪讚注转讜 拽讗诪专讬' 讚讘诇讗 讚注转讜 诪驻拽讬谞谉 诪讬谞讬讛 讜讗驻讬' 驻专讟讬讛.
转讜 讻转讘 专讘讬谞讜 讛讙讚讜诇 讝"诇 讗驻讬' 拽讗 转讘注 诇讜讛 讘讗讙专 讘讬转讬讛 诪拽诪讬 讚诇讬驻专注讬讛 诇讗 诪讞讬讬讘讬谞谉 诇讬讛 诇谞讻讜讬讬 诇讬讛 砖注讜专 讗讙专 讘讬转讬讛 讚讘讻诇 住诇讜拽讬 讘诇讗 讝讜讝讬 讗驻讜拽讬 诪讬谞讬讛 讛讜讗, 讜讛专' 讗驻专讬诐 转诇诪讬讚讜 讝"诇 讞诇拽 讜讗诪专 讚诇讗 讗诪专 专讘 讗砖讬 讻诇 住诇讜拽讬 讘诇讗 讝讜讝讬 讗驻讜拽讬 诪讬谞讬讛 讛讜讗 讗诇讗 讙讘讬 诪砖讻谞转讗 讚砖讻讜谞讛 讙讘讬讛 讜专讘讬诐 讛讻专讬注讜 讻讚讘专讬讜 诪驻谞讬 砖诪爪讬谞讜 讘讬专讜砖诇诪讬 讞讚 讘专 谞砖 讗砖讗讬诇 诇讞讘专讬讛 讚讬谞专讬谉 讗砖专讬转讬讛 讙讜 讘讬转讬' 讗诪专 诇讬讛 讛讘 诇讬 讗讙专 讘讬转讬 讗"诇 讛讘 诇讬 讚讬谞专讗讬 讗转讗 注讜讘讚讗 拽讜诪讬 专' 讗讘讗 讘专 讘讬讝谞讗 讜诪专 讜拽讬诐 诇讬讛 诪讗讬 讚讛讜讛 讞诪讬 诇诪砖专讬讬讛.
讜讝讜 讛讛讻专注讛 讗讬谞讛 诪讻专注转 砖讬砖 诇驻专砖讛 讻讙讜谉 讚讛诇讜讛讜 讜讗讞"讻 讗诪专 诇讜 讗讚讜专 讘讞爪专讱 讜讗"诇 讚讜专 讘讞爪专讬 诇讗 讗诪专 诇讗 讘讞谞诐 讜诇讗 讘砖讻专 讜诇讘住讜祝 转讘注讜 诇讬转谉 诇讜 砖讻专 讘讬转讜 讜讗"诇 讗祝 讗转讛 转谉 诇讬 诪注讜转讬 讻诇讜' 讘砖讻专 诪注讜转讬 砖讛讬讜 讘讟诇讜转 讗爪诇讱 讚专转讬 讘讛 讜诇讗 讗注诇讛 诇讱 砖讻专 讜讚谉 专' 讗讘讗 讚诪谞讻讛 诇讬' 砖讻专 讘讬转讜 讛讜讗讬诇 讜诇讗 讛转谞讛 注诪讜 讘驻讬' 砖讬讚讜专 讘讛 讘讞谞' 讜诇讬砖谞' 讚讬讬拽' 讛讻讬 讚拽讗"诇 讛讘 诇讬 讗讙专 讘讬转讬 讜讗诇讜 讛转谞讛 注诪讜 讘驻讬专讜砖 砖讬讚讜专 讘讛 讘讞谞诐 讗诐 转讘注讜 讗讞"讻 诪驻谞讬 讗讬住讜专 专讘讬转 讛讜讛 诇谉 诇诪讬诪专 转讘注讬讛 讘讗讙专 讘讬转讬讛 讜诇讗 讛讜讛 诇讬讛 诇诪讬诪' 讛讘 诇讬 讗讙专 讘讬转讬 讜讛诇讛 谞诪讬 讛诇"诇 诪讞诇转 诇讬 讜诇讗 讛诇"诇 讛讘 诇讬 讚讬谞专讗讬 讜讘专 诪谉 讚讬谉 诪讗谉 诇讬诪讗 诇谉 讚专' 讗讘讗 诇讗讜 讻诪专 讘专讬' 讚专讘 讬讜住祝 诪砖诪讬' 讚专讘讗 住"诇 讚讗诪专 讻诇 住诇讜拽讬 讘诇讗 讝讜讝讬 诇讗讜 讗驻讜拽讬 诪谞讬讛 讛讜讗 讚讬诇诪讗 讛讻讬 住"诇 讜讗谞谉 讗诇讬讘讗 讚专讘 讗砖讬 拽讗诪专讬' 讚讛诇讻转讗 讻讜转讬讛. 讜讝讛 讛讬专讜砖诇诪讬 讻转讜讘 讛讬讛 诪转讞诇讛 讘谞住讞 专讗砖讜谉 砖讘讛诇讻讜转 讜讞讝专 专讘讬' 讜诪讞拽讜 讜讗讬谉 讚讘专讬 讛专讘 专讘讬' 讗驻专讬诐 拽专讜讘讬诐 讗诇 讛讚注转 砖讛诪诇讜讛 讗转 讞讘专讜 诪谞讛 讗诐 谞转谉 诇讜 诇讜讛 讻诇讜诐 讘诪转谞讛 住转诐 讗讬谞讜 讘讚讬谉 砖谞讞砖讘 诇讜 诇讛诇讜讗转讜 讜诇讗 讚诪讬 讻诇诇 诇诪砖讻谞转讗 讚讛讜讬 讛诇讜讬谞讬 讜讗讻讜诇 驻讬专讜' 讻诇 讝诪谉 砖诪注讜转讬讱 讗爪诇讬 讜讻"砖 讞爪专 讚诇讗 拽讬讬诪讗 诇讗讙专讗 讘讬谉 讚讚专 讘讛 诪谞驻砖讬讛 讘讬谉 诪讚注转讜 讚诇讜讛 住转诐.
讜讗讬讻讗 讚诪讜转讘讬 讗砖诪注转讬谉 讛讬讻讬 转谞谉 讜诇讗 讬砖讻讜专 诪诪谞讜 讘驻讞讜转 讜讛讗 专讘讬谞讗 讗讻诇 诪砖讻谞转讗 讘谞讻讬转讗, 讜专砖"讬 讝"诇 驻讬' 讘诪砖讻讜谞转 砖讚讜转 讚讛讛讬讗 讗讻讬诇 讘谞讻讬转讗 诪砖讜诐 讚讝讬诪谞讬谉 砖讗讬谞谉 注讜砖讬谉 驻讬专讜转 砖讛讻专诪讬诐 讜讛砖讚讜转 诇讜拽讬谉 讜诇驻讬讻讱 讘诇讗 谞讻讬转讗 讬砖 讗讜诪专讬诐 讛讜讗 讗讘拽 专讘讬转 讜讘谞讻讬转' 砖专讬讬讗. 讗讘诇 讘转讬诐 砖讗讬谞谉 诪爪讜讬谉 诇讬驻讜诇 谞专讗讛 诪讚讘专讬讜 讚讻"注 住讘专讬 讚讘诇讗 谞讻讬转讗 专讘讬转 拽爪讜爪讛 讜讘谞讻讬转讗 谞诪讬 讗住讜专 讜讗驻讬' 诇砖讻讜专 诪诪谞讜 讘驻讞讜转 讜讛讬谞讜 诪转谞讬' 讜讻讱 讻转讘 诪讻讗谉 讬砖 诇讬 诇诇诪讜讚 砖讗住讜专 诇诇讜转 注诇 讘讬转 讜诇讚讜专 讘讜 讘谞讻讬转讗 诪讚转谞谉 讜诇讗 讬砖讻讜专 诪诪谞讜 讘驻讞讜转 讜诇讗 讚诪讬 诇诪砖讻讜谞讛 砖诇 讻专诐 讚讛转诐 讝讬诪谞讬谉 讚诇讗 砖拽讬诇 讘讛 诪讬讚讬 讜讗驻"讛 诪谞讻讛 诇讬讛 讜讛讜"诇 讻拽讜谞讛 驻讬专讜转 讘谞讻讬转讗 注诇 讛住驻拽 讗讘诇 讘讬转 转诪讬讚 谞讛谞讛 讜讗讬谉 讻讗谉 住驻拽 讜讻讱 讻转讘 讘驻讬专讜砖讬讜 讘砖谞讬诐 讜砖诇砖讛 诪拽讜诪讜转. 讜讘注诇 讛诇讻讜' 谞诪讬 讻转讘 讜诪讗谉 讚诪讜讝讬祝 讝讜讝讬 诇讞讘专讬讛 讜砖拽讬诇 诪讬谞讬讛 讘讬转讗 讘诪砖讻谞转讗 讜讬讛讬讘 诇讬讛 讗讙专 讘讬转讗 讘驻讞讜转 讗住讜专 讚转谞谉 讛诪诇讜讛 讗转 讞讘专讜 诇讗 讬讚讜专 讘讞爪专讜 讜讻讜', 讜讝讛 谞专讗讛 讻讚讘专讬 专砖"讬 讝"诇 讗祝 注诇 驻讬 砖讛讜讗 讗诪专 讘诪拽讜诐 讗讞专 讜讗讬 诪谞讻讛 诇讬讛 砖专讬 讗驻砖专 讚砖讬注讜专 讗讙专讬讛 讻讜诇讛 拽讗诪专 讗祝 注诇 驻讬 砖讝讛 诇讗 讛讜爪专讱 诇讬讻转讘.
讜讬"诪 讜诇讗 讬砖讻讜专 诪诪谞讜 讘驻讞讜转 砖诇讗 讬讗诪专 诇讜 讚讜专 讘讞爪专讬 讘诪讞爪讬转 砖讻专, 讜诇讗讜 诪讬诇转讗 讛讬讗 讚讛讗 驻砖讬讟讗 讜注讜讚 讚讗"讻 讛讜讛 诇讬讛 诇诪讬转谞讬 讜诇讗 讬讗诪专 诇讜 讚讜专 讘讛 讘驻讞讜转 讜转谞讬讗 讘转讜住驻转讗 讛讬讛 讞讬讬讘 诇讜 诪注讜转 讜讛砖讻讬专 诇讜 讘讬转 诪讚讬谞专 诇讞讚砖 讜讛讬讛 讬驻讛 住诇注 讘讞讚砖 讗住讜专.
讜讛转讬专讜抓 讛谞讻讜谉 讚诪砖讻谞转讗 讻讬讜谉 讚诪驻讬拽 讚诪讬 注诇讛 讻讝讘讬谞讬 讚诪讬讗 砖讛专讬 诪注讜转讬讜 注诇 讗讜转讛 诪砖讻讜谞讗 讛诐 讜讘讬谉 注讜砖讛 驻讬专讜转 讜讘讬谉 讗讬谞讛 注讜砖讛 诪谞讻讛 诇讜 讜讻诇 讞讜讘讜 讻诇讛 讘讗讜转讜 谞讻讬转讗 讚诪讬 诇诪讛 砖砖讚讬 注讜砖讛 诪讻讜专 诇讱 讚诪讜转专 讗讘诇 讘讛诇讜讛讜 讜讚专 讘讞爪专讜 讛拽专谉 砖诇讜 拽讬讬诐 讘讞讜讘讜 讜讛讜讗 诪砖讻讬专 诇讜 讞爪专讜 讘驻讞讜转 讜驻讜专' 诪讻讬住讜 讜讗讬谉 诪注讜转讬讜 讻诇讬谉 讻讗谉.
讜讬"诪 讛讟注诐 诪砖讜' 讚诪砖讻谞转讗 砖讻讜谞讛 讙讘讬讛 讜讙讜驻讗 砖诇 拽专拽注 拽谞讜讬 诇讜 讻讝讘讬谞讬 诪砖讗"讻 讘讛诇讜讛讜 讜讚专 讘讞爪专讜 砖诇讗 注诇 讗讜转讛 讞爪专 讛诇讜讛讜 讗诇讗 注诇 讗诪讜谞转讜 讛诇讜讛讜 讜讗讬谞讜 谞讻讜谉 讜讛专讘 讗讘 讘讬转 讚讬谉 讻转讘 讻讱 讜转讬专爪讛 讛讙讗讜谉 专讘讬 讬爪讞拽 讘转砖讜讘讜转讬讜 讘讞讜讘 砖拽讚诐 砖讛诪砖讻讬谞讛 讗住讜专讛 讘讞讜讘 砖拽讚诐 讻讚转谞谉 讜诇讗 讬砖讻讜专 诪诪谞讜 讘驻讞讜转 讚谞讛讬 讻讚讗诪专 诇讬讛 讘砖注转 诪转谉 诪注讜转 讛专讬谞讬 讗讜讻诇 驻讬专讜转 拽专拽注 讝讜 讘谞讻讬转转 驻砖讜讟 诪讗诇讜 讛诪注讜转 讘讻诇 砖谞讛 讛"诇 诇讜拽讞 讜讗讜讝讜诇讬 讗讜讝讬诇 谞讘讬讛 讗讘诇 讘讞讜讘 砖拽讚诐 讗祝 注诇 讙讘 讚拽讗 诪谞讻讛 诇讬讛 诪"诪 诇讗 讬讛讬讘 诇讬讛 诪讬讚讬 讘诪讗讬 拽谞讬 诇讛讜 诇讛谞讱 驻讬专讬 讜讗祝 注诇 讙讘 讚拽诪谞讻讛 诇讬讛 诪讬讞讝讬 讻专讘讬转.
讜转诪讛 讗谞讬 讘讝讛 讛讟注诐 讗诐 讗诪专讜 专讘讬' 讛讙讚讜诇, 讚讻讬讜谉 讚诪诪砖讻谉 诇讬讛 砖讚讛讜 讘讗讜转讛 诪诇讜讛 讜讗诪专 诇讜 诇讱 讞讝拽 讜拽谞讛 诪讬 诇讗 拽谞讛 讜讻讬 讗讬谉 讝讛 讚专讱 诪拽讞 讜诪诪讻专 讜讛诇讗 讛拽专拽注 谞拽谞讛 讘砖讟专 讜讞讝拽讛 讜砖讻讬专讜转 拽专拽注 谞诪讬 谞拽谞讛 讘砖讟专 讜讘讞讝拽讛 讜讛讬讻讬 诪讬讞讝讬 讟驻讬 讻专讘讬转 讗讚专讘讛 讻诇 讘砖注转 讛诇讜讗讛 诪讬讞讝讬 讟驻讬 讻专讘讬', 讜讗谞讬 诇讗 诪爪讗转讬 讚讘专 讝讛 诪驻讜专砖 讘转砖讜讘讜转讬讜.
讜讝讛 谞讜住讞 转砖讜讘转 专讘讬' 讛讙讚讜诇 讜砖转讬 转砖讜讘转 讛砖讬讘 讘注谞讬谉 讝讛, 讜讛讬诇讱 讛诪驻讜专砖转 讬讜转专: 砖讗诇转 诇注谞讬谉 诪砖讻讜谞' 砖诇讗 讛转谞讜 讘讬谞讬讛诐 砖讻诇 讝诪谉 砖转诪砖讱 诪砖讻讜谞' 讝讜 讜讻讜' 讻讬讜谉 砖谞砖诇诐 讝诪谉 讗讜转讜 砖讟专 诪砖讻讜谞讛 讗住讜专 诇讗讜转讜 砖讛讬讗 诪诪讜砖讻谞' 讻讬讚讜 砖讬讗讻诇 诪驻讬专讜转讬讛 讻诇讜诐 诪砖讜' 砖讻砖谞砖诇诐 讛讝诪谉 谞注砖讜 讛诪注讜' 讗爪诇 讛诇讜讛 讘转讜专转 讛诇讜讗讛 讜讘讛 讗诪专讜 讛诪诇讜讛 讗转 讞讘专讜 诇讗 讬讚讜' 讘讞爪专讜 讞谞诐 讜诇讗 讬砖讻讜专 诪诪谞讜 讘驻讞讜' 诪驻谞讬 砖讛讜讗 讗讘拽 专讘讬转 砖讛诪诇讜讛 讗诐 拽讚诪讛 诇讝诪谉 讛诪砖讻讜谞' 谞注砖讛 讻讗讙专 谞讟专 诇讬 讜讛讜讗 讗讘拽 专讘讬转 讜讗讬谞讛 讬讜爪讗讛 讘讚讬讬谞讬诐 讜讗讬谞讬 专讜讗' 讘讻讗谉 讗讜转讜 转讬专讜抓 砖讗诪专讜 讘砖诪讜.
讜讚讘专讬讜 讘专讜专讬诐 砖讗诪专 砖讻讬讜谉 砖谞砖诇诐 讝诪谉 讛诪砖讻讜谞讛 讜讗讬谞讛 诪诪讜砖讻谞转 诇讜 讗爪诇讜 注讜讚 讗住讜专 诇讗讻讜诇 驻讬专讜转讬讛 讜讗驻讬' 讘谞讻讬转讗, 砖注诇 讝讛 砖谞讬谞讜 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜诇讗 讬砖讻讜专 诪诪谞讜 讘驻讞讜' 诪驻谞讬 砖讛讜讗 讗"专 讻讬讜谉 砖讗讬谉 讝讜 诪砖讻讜谞' 讗诇讗 讛诇讜讗讛 讘注诇诪讗 讜讗"转 讘诇讗 砖讻讬专讜转 诇诪讛 讗讬谞讜 专讘讬转 拽爪讜爪讛 讻讬讜谉 砖拽讚诪讛 讛诪诇讜讛 诇诪砖讻讜谞讛 讗讜 诇砖讻讬专讜转 讜诇讗讜 讗讚注转讗 讚讛讻讬 讗讜讝驻讬讛 讗讬谞讜 专讘讬转 拽爪讜爪讛 讗诇讗 砖谞注砖讛 讻讗讙专 谞讟专 诇讬 讜讗讬谞讜 讬讜爪讗 讘讚讬讬谞讬诐 讜讗诇讜 讗诪专 讛诇讜讬谞讬 讜讚讜专 讘讞爪专讬 讞谞诐 讘讬谉 讘转讜专转 诪砖讻讜谞' 讘讬谉 讘砖讻讬专讜转 专讘讬转 拽爪讜爪' 讛讬讗 讜讬讜爪讗讛 讘讚讬讬谞讬诐 讝讛讜 驻砖讟 讚讘专讬讜 讜驻讬专讜砖谉 讜诇诪讚谞讜 讛转讬专讜' 讛专讗砖讜谉 砖讻转讘谞讜 讜讻谉 讚注转讜 讘讗诪转:





专砖讘"讗

诪转谞讬转讬谉: 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜诇讗 讬砖讻讜专 诪诪谞讜 讘驻讞讜转. 讘讙诪' 诪讜拽讬 诇讛, 讗讬诇讜 讘讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专, 讜讗驻讬诇讜 诇诪讗谉 讚讗诪专 讛讚专 讘讞爪专 讞讘专讜 砖诇讗 诪讚注转讜 讗讬谉 爪专讬讱 诇讛注诇讜转 诇讜 砖讻专 讚诇讗 诪讬讚讬 讞住专讬讛, 讛讻讗 讻讬讜谉 讚诪住讬拽 讘讬讛 讝讜讝讬 诪讞讝讬 讻专讘讬转. 讜讗"转, 讗诐 讻谉 诪砖讻谞转讗 讚谞讻讬讬转讗 讛讬讻讬 砖专讬讗, 讜讛专讬 讝讜 讙专讬注讗 讟驻讬 诪砖讜讻专 讘驻讞讜转. 讻讘专 谞砖诪专 诪讝讜 专砖"讬 讝"诇, 讜驻讬', 讚讻诇 诪砖讻谞转讗 讚砖专讬讗 讘谞讻讬讬转讗, 讛谞讬 诪讬诇讬 讘砖讚讛 讜讻专诐 讚砖讬讬讻讬 讘讛讜 转讬讜讛讬, 砖诪讗 诇讗 讬讜爪讬讗讜 驻讬专讜转 讜讗诐 讬讜爪讬讗讜 砖诪讗 讬砖转讚驻讜, 讜讗讬谉 讝讛 专讘讬转 拽爪讜爪讛 讜讗驻讬诇讜 讘诇讗 谞讻讬讬转讗, 讗诇讗 讗讘拽 专讘讬转 讘住驻拽 讛讜讗, 讜讘谞讻讬讬转讗 砖专讬, 讗讘诇 讞爪专 讗讜讻诇 讛讜讗 诪诪谞讛 驻讬专讜转 注诇 讻诇 驻谞讬诐 讜诇讗 砖讬讬讱 讘讬讛 转讬讜讛讗, 讛讬诇讻讱 讗驻讬诇讜 讘谞讻讬讬转讗 讗住讬专, 讜讻谉 驻讬专砖 诇诪注诇讛 (住讘, 讘), 讜讻谉 讘讻诪讛 诪拽讜诪讜转 讘驻专拽 讝讛. 讜讗祝 讛专讘 讘注诇 讛诇讻讜转 讛诇讱 注诇 讚专讱 讝讛. 讜讗讬谉 讚专讻诐 讘讝讛 谞讻讜谉, 讚讗祝 讘讘讬转 谞诪讬 砖讬讬讱 转讬讜讛讗 砖诪讗 讬驻讜诇 讜砖诪讗 转驻讜诇 讘讜 讚诇讬拽讛. 讜讬砖 诪转专爪讬诐, 讚诪砖讻谞转讗 讻讬讜谉 讚诪谞讻讛 诇讜 [诪讚诪讬] 讛诪砖讻讜谞讛, 讘讬谉 注讜砖讛 驻讬专讜转 讘讬谉 讗讬谉 注讜砖讛 驻讬专讜转, 讜讗驻砖专 砖讻诇 讞讜讘讜 讻诇讛 讘谞讬讻讜讬 讝讛, 诪讜转专, 讗讘诇 讛诇讜讛 讜讚专 讘讞爪专讜 讛拽专谉 拽讬讬诐 讘讞讜讘讜, 讗诇讗 砖讛讜讗 驻讜专注 诇讜 诪讻讬住讜 诪诪拽讜诐 讗讞专 讜讛诇讻讱 讗住讜专, 讚讛讜讛 诇讬讛 讻专讘讬转.



讛诇讜讛讜 讜讚专 讘讞爪专讜, 讞讬讬讘 诇讛注诇讜转 诇讜 砖讻专. 驻讬专砖 讛专诪讘"谉 讝"诇, 讜讛讜讗 讚专 注讻砖讬讜 讘讞爪专讜, 讗讘诇 讗诐 讻讘专 讚专 讗讬谉 爪专讬讱 诇讛注诇讜转 诇讜 砖讻专 讜讗驻讬诇讜 讘讗 诇爪讗转 讬讚讬 砖诪讬诐, 讚诇讗 诪讬讚讬 砖拽讬诇 诪讬谞讬讛 讜诇讗 诪讬讚讬 讞住专讬讛, 讜讛讬诇讻讱 讗驻讬诇讜 讚专 讘讛 砖诇讗 诪讚注转 讛讘注诇讬诐 讗讬谞讜 诪砖诇诐 诪讬讚讬, 讚诇讗 讗诪专讜 砖爪专讬讱 诇讛注诇讜转 讗诇讗 诪砖讜诐 讚诪讞讝讬 讻专讘讬转, 讚讗诇诪讗 讚讗驻讬诇讜 讻讗讘拽 专讘讬转 讗讬谞讜. 讜诇拽诪谉, 讘注讜讘讚讗 讚专讘 讬讜住祝 讘专 讞诪讗, 讚讛讜讛 转拽讬祝 讘注讘讚讬 讚讗讬谞砖讬 讚诪住讬拽 讘讛讜 讝讜讝讬 讜注讘讬讚 讘讛讜 注讘讬讚转讗, 讜讗诪专 诇讬讛 专讘讗 讘专讬讛 讚讗住讜专 诪砖讜诐 讚诪讞讝讬 讻专讘讬转, 讜讗诪专 诇讬讛 讛讚专讬 讘讬, 讗驻讬诇讜 讛讻讬 诇讗 讗诪专 讚诪谞讻讬 诇讛讜 讻讚讬 讚诪讬 讚讗砖转诪砖 讘讛讜, 讗诇诪讗 讘诪砖转诪砖 讻讘专 驻讟讜专, 讜讛讻讗 谞诪讬 驻讟讜专 讚讻讜转讛 讛讬讗, 讜诪讬谞讛 拽讗诪专 诇讬讛 专讘讗 讘专讬讛, 讜谞讻讜谉 讛讜讗.



讛诇讜谞讬 讜讚讜专 讘讞爪专讬, 爪专讬讱 诇讛注诇讜转 诇讜 砖讻专. 讜讛讻讗 谞诪讬 讘讞爪专 讚诇讗 拽讬讬诪讗 诇讗讙专讗 讛讬讗, 讜讻讚讗诪专谉 讗注"驻 砖讗诪专讜, (讘讛讛讬讗) [讜讛讛讬讗 鈥� 砖"诪] 讚讛讚专 讘讞爪专 讞讘专讜 砖诇讗 诪讚注转讜 [讜讛讛讬讗] 讘讞爪专 讚诇讗 拽讬讬诪讗 诇讗讙专讗 讛讬讗, 讜讛讬讬谞讜 讚讗爪讟专讬讱 专讘 谞讞诪谉 诇讗砖诪讜注讬谞谉, 讚讗讬 讘讞爪专 讚拽讬讬诪讗 诇讗讙专讗 驻砖讬讟讗. 讜注讜讚 讚讗讬 讘讞爪专 讚拽讬讬诪讗 诇讗讙专讗 (讗驻讬') [诪讗讬] 讛诇讜讛讜 讜讚专 讘讞爪专讜 爪专讬讱 诇讛注诇讜转 诇讜 砖讻专, 讜讗驻讬诇讜 诇讗 讛诇讜讛讜 讜讻诇 砖讻谉 讚讛诇讜讛讜 讚讗讬讻讗 讗住讜专讗, 讜讗"讻 讛讬讻讬 讗诪专讬谞谉 诪讗谉 讚讗诪专 讛诇讜讬谞讬 讗讘诇 讛诇讜讛讜 诇讗, 讜讚讘专 讘专讜专 讛讜讗 讝讛.
讜讻转讘 讛专诪讘"谉 讝"诇, 讚讗祝 讘讛诇讜讬谞讬 讜注讘专 讜讚专 讗讬谉 爪专讬讱 诇讛注诇讜转 诇讜 砖讻专, 讚诇讗 诪讬讚讬 讞住专讬讛 讜诇讗 诪讬讚讬 砖拽讬诇 诪讬谞讬讛. 讜诪住转讘专讗 讻讜转讬讛 讚讗祝 讝讛 注诇 讻专讞讬谉 诇讗讜 专讘讬转 拽爪讜爪讛 讛讬讗, 讜讗祝 注诇 讙讘 讚讗讚注转讗 讚讛讻讬 讗讜讝驻讬讛 诪注拽专讗, 讚讗诐 讗讬转讗 爪专讬讻讗 诇讬讛 诇专讘 谞讞诪谉 诇诪讬诪专, 讜讗讬 诇讗砖诪讜注讬谞谉 讚讗驻讬诇讜 讘讻讬 讛讗 讛讜讬 专讘讬转 拽爪讜爪讛 讛讜讛 诇讬 诇驻专讜砖讬 讘讛讚讬讗, 讚讛讗讬 讛讜讬 讞讚讜砖讗 讟驻讬, 讜注讜讚 讚讗诐 讻谉 诪讗讬 拽讗诪专 诪讗谉 讚讗诪专 讛诇讜讛讜 讻诇 砖讻谉 讛诇讜谞讬 讜讻讬 爪专讬讻讗 诇诪讬诪专, 讜注讜讚 讚诇讬转 诇讛讜 讞讚 讗谞驻讗, 讚讝讛 专讘讬转 拽爪讜爪讛 讜讝讛 讗驻讬诇讜 讗讘拽 专讘讬转 讗讬谉 讘讜, 讜诪讗讬 讻诇 砖讻谉 讗讞专 讚诇讬转谞讛讜 讘讞讚 讗谞驻讗, 讜注讜讚 讚诪讗讬 讚拽讗诪专 讜诪讗谉 讚讗诪专 讛诇讜讛讜 讻诇 砖讻谉 讛诇讜谞讬 诪讜讻讞 讘讛讚讬讗 讛讻讬 讚讘讛讗讬 讙讜讜谞讗 讚诪讞讬讬讘 讘讛诇讜讛讜 诪讞讬讬讘 讘讛诇讜谞讬 讜讻诇 砖讻谉, 讗讘诇 讘讟驻讬 诪讛诇讜讛讜 诇讗, 讜讛讬讻谉 爪专讬讱 诇讛注诇讜转 讘讛诇讜讛讜, 讻砖讚专 讘讛 注讻砖讜, 讗讘诇 讘讚专 讻讘专 诇讗 讜讻讚讗诪专谉, 讜讘讛诇讜谞讬 谞诪讬 讚讜拽讗 讘讚专 讗讘诇 讻砖注讘专 讜讚专 驻讟讜专, 讜讝讛 谞专讗讛 诇讬 讘专讜专. 讜诪讛 砖讻转讘 讛专讬"祝 讝"诇 讘讛诇讻讜转 讚讘讛诇讜谞讬 讜讚讜专 诪驻拽讬谞谉 诪讬谞讬讛, 诇讗讜 讘讞爪专 讚砖诪注转讬谉 拽讗诪专 讚讛讬讗 讞爪专 讚诇讗 拽讬讬诪讗 诇讗讙专讗, 讗诇讗 讘讞爪专 讚拽讬讬诪讗 诇讗讙专讗 拽讗诪专, 讚讛讛讬讗 讜讚讗讬 讘讛诇讜谞讬 专讘讬转 拽爪讜爪讛 讛讬讗.



诪"讚 讛诇讜谞讬 讗讘诇 讛诇讜讛讜 诇讗. 讚诪注拽专讗 讗讚注转讗 讚讛讻讬 诇讗 讗讬讻讜讜谉 讜讚讜拽讗 讛诇讜讛讜 讜讚专 诇讗, 讗讘诇 讛诇讜讛讜 讜讗诪专 诇讜 诇讜讛 讗专讜讞 诇讬 讝讬诪谞讗 讜讚讜专 诇讬 讘讞爪专讬 讛专讬 讛讜讗 讻讛诇讜谞讬, 讚讻诇 讗讙专 谞讟专 诇讬 讗住讜专, 讜讗讬 讞爪专 讚诇讗 拽讬讬诪讗 诇讗讙专讗 讗住讜专, 讜讗讬 讞爪专 讚拽讬讬诪讗 诇讗讙专讗 专讘讬转 拽爪讜爪讛 讜诪讜爪讬讗讬谉 诪诪谞讜 讘讚讬讬谞讬诐, 砖讗讬谉 讛驻专砖 讘讬谉 拽爪抓 诇讜 讘砖注转 讛诇讜讗讛 讘讬谉 拽爪抓 诇讜 诇讗讞专 讛诇讜讗讛 诪讞诪转 讛专讜讞转 讝诪谉. 讜砖诇讗 讻讚注转 讛专诪讘"诐 讝"诇 (讛诇' 诪诇讜讛 讜诇讜讛 驻"讜 讛"讙) 砖讻转讘, 讛讜专讜 专讘讜转讬 砖讛诪诇讜讛 讗转 讞讘专讜 讜诇讗讞专 讝诪谉 转讘注 讞讜讘讜, 讜讗诪专 诇讜 讛诇讜讛 讚讜专 讘讞爪专讬 注讚 砖讗讞讝讬专 诇讱 讞讜讘讱, 讛专讬 讝讛 讗讘拽 专讘讬转 诇驻讬 砖诇讗 拽爪抓 讘砖注转 讛诇讜讗讛, 砖谞讗' 诇讗 转转谉 诇讜 讘谞砖讱. 讜讘讗诪转 讛讚讘专讬诐 谞专讗讬诐 讗诐 拽讘注 诇讜 讝诪谉 诇讛诇讜讗转讜 讜讘转讜讱 讝诪谉 讗诪专 诇讜 讛诇讜讛 讚讜专 讘讞爪专讬 讞谞诐 讘砖讻专 诪注讜转讬讱 砖讛诐 讘讟诇讜转 讗爪诇讬, 砖讗讬谉 讻讗谉 专讘讬转, 讗诇讗 诪讞讝讬 讻专讘讬转 讜讻专讘讬转 诪讗讜讞专转 讛讬讗 讝讜, 讗讘诇 讘诪专讜讬讞 诇讜 讝诪谉 专讘讬转 拽爪讜爪讛 讛讬讗. 讜讝讜 讗讞转 诪转砖讜讘讜转讬讜 砖诇 讛专讗讘"讚 讝"诇, 讜讝讛 诇砖讜谞讜 砖讻转讘 砖诐, 讗诪专 讗讘专讛诐 讞讬讬 专讗砖讬 诇讗 讬驻讛 讛讜专讜, 砖讗诐 讛讙讬注 讝诪谉 讛驻专注讜谉 讜讗专讜讞 诇讬讛 讝讬诪谞讗 诪砖讜诐 讛讛讬讗 讚讬专讛 讻砖注转 诪转谉 诪注讜转 讚诪讬, 注"讻.
讜讻转讘 讛专讬"祝 讝"诇, 讜讛诇讻转讗 讻诇讬砖谞讗 拽诪讗 讚讗驻讬诇讜 讛诇讜讛讜 讜讚专 讘讞爪专讜 爪专讬讱 诇讛注诇讜转 诇讜 砖讻专, 讗讘诇 诇讛讜爪讬讗 诪诪谞讜 讘讚讬讬谞讬谉, 讘讛诇讜谞讬 讜讚讜专 讘讞爪专讬 诪驻拽讬谞谉 诪讬谞讬讛 讗讙专讗, 讚讛讜讬讗 诇讬讛 专讘讬转 拽爪讜爪讛, 讗讘诇 讛诇讜讛讜 讜讚专 讘讞爪专讜 讚诇讗讜 讗讚注转讗 讚讛讛讬讗 讗讜讝驻讬讛, 讗讘拽 专讘讬转 讛讜讗 讜讗讬谞讛 讬讜爪讗讛 讘讚讬讬谞讬诐. 讜讻讘专 讻转讘谞讜 诇诪注诇讛 讚诇讗讜 讘讞爪专 讚砖诪注转讬谉 拽讗诪专, 讚讘讛讛讬讗 讗驻讬诇讜 讘讛诇讜谞讬 诇讗 诪驻拽讬谞谉 诪讬谞讬讛, 讚诇讗讜 诪讬讚讬 砖拽讬诇 诪讬谞讬讛 讜诇讗 诪讬讚讬 讞住专讬讛, 讚讛讗 诇讗 拽讬讬诪讗 诇讗讙专讗, 讗诇讗 讘讞爪专 讚拽讬讬诪讗 诇讗讙专讗 拽讗诪专, 讜讗驻讬诇讜 讘讛讛讬讗 讘讛诇讜讛讜 讜讚专 讗讬谞讜 诪注诇讛 诇讜 砖讻专. 驻讬' 诇讚讘专讬讜 讜讻砖讚专 诪讚注转 讘注诇 讛讞爪专, 讗讘诇 砖诇讗 诪讚注转 讘注诇 讛讞爪专 讗驻讬诇讜 驻专注讜 讞讬讬讘 诇讛注诇讜转 诇讜 砖讻专 讘讬转讜, 讜讗驻讬诇讜 诇讗 讛诇讜讛讜 讻诇 砖讻谉 讻砖讛诇讜讛讜 讚注讘讬讚 讗讬住讜专讗.
注讜讚 讻转讘 讛专讘 讝"诇, 讘讛诇讜讛讜 讜讚专 讘讞爪专讜 讚诇讗 诪驻拽讬谞谉 诪讬谞讬讛, 诇讗 转讬诪讗 讛谞讬 诪讬诇讬 讛讬讻讗 讚驻专注 诇讬讛 讝讜讝讬 讚讗讜讝驻讬讛 讜讛讚专 转讘注 诇讬讛 讘讗讙专 讘讬转讬讛, 讗诇讗 讗驻讬诇讜 讘讚转讘注 诇讬讛 诪拽诪讬 讚诇驻专注讬讛 诇讗 诪讞讬讬讘讬谞谉 诇讬讛 诇谞讻讜讬讬 砖注讜专 讗讙专 讘讬转讬讛, 讻讚讗诪专讬谞谉 诇拽诪谉 (讘讘讗 诪爪讬注讗 住讝, 讗), 讗诪专 专讘 讗砖讬, 讛砖转讗 讚讗诪专转 讗讻诇 讟驻讬 诇讗 诪驻拽讬谞谉 诪讬谞讬讛, 讗讻诇 砖注讜专 讝讜讝讬 诇讗 诪住诇拽讬谞谉 诇讬讛, 诪讗讬 讟注诪讗 讻诇 住诇讜拽讬 讘诇讗 讝讜讝讬 讗驻讜拽讬 诪讬谞讬讛 [讛讜讗]. 讜讛"专 讗驻专讬诐 讝"诇 (诪讜讘讗 讘讘注诇 讛诪讗讜专) 讞诇拽 注诇讬讜, 讜讗诪专 讚诇讗 讗诪专 专讘 讗砖讬 住诇讜拽讬 讘诇讗 讝讜讝讬 讗驻讜拽讬 诪讬谞讬讛 讛讜讗 讗诇讗 讙讘讬 诪砖讻谞转讗 讚诪砖讻谞讗 讙讘讬讛. 讜讬砖 砖诪讘讬讗讬谉 专讗讬讛 诇讚讘专讬讜 诪讚讙专住讬谞谉 讘讬专讜砖诇诪讬 (讚驻专拽讬谉 讛"讗) 讞讚 讘专 谞砖 讗砖讗讬诇 诇讞讘专讬讛 讚讬谞专讬, 讗砖专讬讬讛 讙讜 讘讬转讬讛, 讗"诇, 讛讘 诇讬 讗讙专 讘讬转讬, 讗诪专 诇讬讛 讛讘 诇讬 讚讬谞专讬 讗转讗 注讜讘讚讗 拽讜诪讬 专' 讗讘讗 讘专 讝讘讚讗 讜诪专 诇讬讛 诪讛 讚讛讜讛 讞诪讬 诇诪砖专讬讬讛. 讜讛专诪讘"谉 讝"诇 讚讞讛 专讗讬讛 讝讜, 讞讚讗 讚讬砖 诇驻专砖 讚讛转诐 讛讻讬 驻讬专讜砖讗 砖讛诇讜讛讜, 讜讗讞专 讻讱 讗诪专 诇讜 讗讚讜专 讘讞爪专讱, 讜讗诪专 诇讜 讻谉, 讜诇讗 驻讬专砖 诇讜 讗诐 讘砖讻专 讗诐 讘讞谞诐, 讜诇讘住讜祝 转讘注讬讛 诇讬转谉 诇讜 砖讻专 讘讬转讜, 诇讜诪专 砖诇讗 讘讞谞诐 讗诪专 诇讜 诇讚讜专 讘讜, 讜讗诪专 诇讜 诪诇讜讛, 讗祝 讗转讛 转谉 诇讬 诪注讜转讬, 讻诇讜诪专, 砖讘讚注转讜 讛讬讛 诇讚讜专 砖诐 讘砖讻专 诪注讜转讬讜 砖讛讬讜 讘讟诇讜转 讗爪诇讜, 讜讚谉 专' 讗讘讗 讚诪谞讻讛 诇讬讛 砖讻专 讛专讗讜讬 诇讜, 诇驻讬 砖诇讗 讗诪专 诇讜 讘驻讬专讜砖 砖讬讚讜专 讘讜 讘讞谞诐. 讜转讚注, 砖讗诐 转讘注讜 讝讛 诪讞诪转 讗住讜专 专讘讬转 讜讗注"驻 砖讗诪专 诇讜 讝讛 讘驻讬专讜砖 砖讬讚讜专 讘讞谞诐, 讛讜讛 诇讬讛 诇诪讬诪专 转讘注讬讛 讘讗讙专 讘讬转讬讛, 讜诇讗 讛讜讛 讗诪专 诇讬讛 讛讘 讗讙专 讘讬转讬. 讜讘专 诪谉 讚讬谉, 讚讚讬诇诪讗 住讘讬专讗 诇讬讛 诇专' 讗讘讗 讻诪讗谉 讚讗诪专 讘讙诪专讬谉 讚住诇讜拽讬 讘诇讗 讝讜讝讬 诇讗讜 讗驻讜拽讬 诪讬谞讬讛 讛讜讗, 讜讗谞谉 讻专讘 讗砖讬 住讘讬专讗 诇谉 讚讗诪专 讚讻诇 住诇讜拽讬 讘诇讗 讝讜讝讬 讗驻讜拽讬 诪讬谞讬讛 讛讜讗. 讜注讜讚 砖讗诐 讻讚讘专讬 讛"专 讗驻专讬诐 讝"诇, 讻诇 诪讬 砖谞讜转谉 诪转谞讛 住转诐 诇讘注诇 讞讜讘讜 诪讞砖讘 注诪讜 讘讗讞专讜谞讛 讜诪谞讻讛 诇讜 诪讞讜讘讜 讜讗讬谞讜 讘讚讬谉. 讜讚讘专讬 讛专讬"祝 讝"诇 谞专讗讬谉 注讬拽专.





讛诪讗讬专讬

讛诪砖谞讛 讛砖谞讬讛 讜讛讻讜谞讛 讘讛 诇讘讗专 讛讞诇拽 讛砖谞讬 讜讛讜讗 砖讗诪专 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜诇讗 讬砖讻讜专 诪诪谞讜 讘驻讞讜转 诪驻谞讬 砖讛讜讗 专讘讬转 讗诪专 讛诪讗讬专讬 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜讗注"驻 砖诇讗 诪讚专讱 转谞讗讬 讛诇讜讗转讜 注讜砖讛 诪讻诇 诪拽讜诐 专讘讬转 讚专讘谞谉 讛讜讗 砖谞专讗讛 讻砖讻专 诪注讜转讬讜 讜驻讬专砖讜讛 讘讙诪专讗 讗注"驻 砖讗讬谉 讛诪诇讜讛 爪专讬讱 诇砖讻讜专 砖谞诪爪讗 砖讗讬谞讜 谞讛谞讛 讻诇 讻讱 讜砖讗讬谉 讛诇讜讛 注砖讜讬 诇讛砖讻讬专 砖谞诪爪讗 砖讗讬谞讜 讞住专 讜诪讻诇 诪拽讜诐 讗诐 注砖讛 讻谉 诪转谞讗讬 讛诇讜讗转讜 专"诇 砖讛诇讜讛讜 讜讛转谞讛 注诪讜 砖讬讚讜专 诪讻讞 讛诇讜讗转讜 讘讞爪专讜 讞谞诐 讛专讬 讝讛 专讘讬转 转讜专讛 讜讬讜爪讗讛 讘讚讬讬谞讬谉:



讜诇讗 讬砖讻讜专 诪诪谞讜 讘驻讞讜转 讻诇讜诪专 诇讗 住讜祝 讚讘专 讚讬专转 讞谞诐 砖讛讬讗 讗住讜专讛 讗诇讗 讗祝 砖讻讬专讜转 讘驻讞讜转 砖讗祝 讝讛 讗注"驻 砖诇讗 诪讚专讱 转谞讗讬 讛诇讜讗转讜 讛讜讗 注讜砖讛 诪讻诇 诪拽讜诐 专讘讬转 讚专讘谞谉 讛讜讗 讜诪讻诇 诪拽讜诐 讗诐 注讜砖讛 讻谉 诪讚专讱 转谞讗讬 讛诇讜讗转讜 专"诇 砖讛转谞讛 注诪讜 讻谉 讜拽爪爪讜 讛讚讘专 讛驻讜讞转 讘砖讘讬诇 讛诇讜讗转讜 讛专讬 讝讜 专讘讬转 转讜专讛 讜砖诪讗 转讗诪专 讜讛专讬 诪砖讻讜谞讛 讘谞讻讬转讛 砖讛讜讗 讻注讬谉 砖讻讬专讜转 讘驻讞讜转 砖讛专讬 诪谞讛 讛诇讜讛讜 讜讚专 讘讜 讘谞讻讬转转 驻砖讜讟 讘讻诇 砖谞讛 转讚注 砖讞讻诪讬 讛爪专驻转讬诐 诇诪讚讜 诪讻讗谉 砖诇讗 讛讜转专讛 诪砖讻讜谞讛 讘谞讻讬转讗 讗诇讗 讘讻专诐 讜砖讚讛 砖讗讬谉 驻讬专讜转讬讜 诪爪讜讬讜转 转诪讬讚 讜讘注转 讛讛诇讜讗讛 讜砖诪讗 讬讘讗讜 讜砖诪讗 诇讗 讬讘讗讜 讜讗诐 讬讘讗讜 砖诪讗 诇讗 讬住驻讬拽讜 诇砖讻专 注讘讜讚转 讛拽专拽注 砖诇讛诐 讗讘诇 讘讬转 砖砖讻专 讚讬专转讜 诪爪讜讬 讘讻诇 讬讜诐 讜讘讝诪谉 讛讛诇讜讗讛 讗住讜专 讜讻谉 讻转讘讜讛 讙讚讜诇讬 讛诪讞讘专讬诐 讜讛讬讗 注讬拽专 讛讚讘专讬诐 讜诪讻诇 诪拽讜诐 讬砖 诪讞讻诪讬 讛爪专驻转讬诐 砖讻转讘讜 砖讗祝 讘讘讬转 诪讜转专 讗祝 讛讜讗 注砖讜讬 诇讬驻讜诇 讜砖讚讛 讜讻专诐 讗祝 讛诐 讗讬 讗驻砖专 砖诇讗 讬专讜讬讞 讬讜转专 诪谞讻讬转转 驻砖讜讟 讘砖谞讛 讜讗注驻"讻 讛讜转专讛 讜讝讛 砖讗诪专讜 诇讗 讬砖讻讜专 诪诪谞讜 讘驻讞讜转 讚讜拽讗 砖诇讗 讛诇讜讛讜 注诇 讛讘讬转 讗诇讗 砖讛诇讜讛讜 注诇 驻讛 讜讻砖讚专 讘讛 诪讻讞 讛诇讜讗转讜 谞专讗讛 讻专讘讬转 讗讘诇 讻砖诪诪砖讻谉 诇讜 讗转 讛讘讬转 讛谉 讘砖注转 讛诇讜讗讛 讛谉 讘讞讜讘讜 砖拽讚诐 诇讜 讜诪注诪讬讚讜 讘专砖讜转 诪诇讜讛 讘诪砖讻讜谞讗 讘谞讻讬转讗 诪讬讛讗 诪讜转专 诪驻谞讬 砖讛讜讗 讻注讬谉 诪讻专 砖讛专讬 讗讬谉 讬讻讜诇 诇住诇拽讜 讘诇讗 诪注讜转 诪砖讗"讻 讘讛诇讜讛讜 讜讚专 讘讞爪专讜 砖讬讻讜诇 诇住诇拽讜 讗祝 讘诇讗 诪注讜转 讜讗祝 讘诇讗 谞讻讬转讛 讛讜讗讬诇 讜讻注讬谉 诪讻专 讛讜讗 讗讬谞讜 讗诇讗 讗讘拽 专讘讬转 讜讘谞讻讬转讛 诪讜转专 讗讘诇 讛诇讜讛讜 讜讚专 讘讞爪专讜 讗讜 讛诇讜讬谞讬 讜讚讜专 讘讞爪专讬 讛讜讗讬诇 讜诪讻诇 诪拽讜诐 诇讗 诪转讜专转 诪砖讻讜谞讛 诪讜专讬讚讜 讘拽专拽注 讗讬谉 讝讛 讗诇讗 讛诇讜讗讛 讙诪讜专讛 讜讻砖砖讜讻专 讘驻讞讜转 讛专讬 讛讜讗 专讘讬转 诪讗讜讞专转 讜讗注"驻 砖讗讬谉 专讘讬转 诪讗讜讞专转 讗住讜专讛 讗诇讗 讻砖讗讜诪专 诇讜 讘砖讻专 诪注讜转讬讱 讻诪讜 砖讬转讘讗专 讚讜拽讗 讗讞专 砖驻专注 拽讜讚诐 讗住讜专 砖讻诇 砖讛诪诇讜讛 拽讬讬诪转 专讘讬转 拽爪讜爪讛 讛讬讗 讜诇讗 诪讗讜讞专转:



讝讛讜 讘讬讗讜专 讛诪砖谞讛 讜驻住拽 砖诇讛 讜讚讘专讬诐 砖谞讻谞住讜 转讞转讬讛 讘讙诪专讗 讗诇讜 讛谉:



讻讘专 讘讬讗专谞讜 讘诪住讻转 讘讘讗 拽诪讗 砖讛讚专 讘讞爪专 讞讘专讜 砖诇讗 诪讚注转讜 讗诐 讛讬讛 讞爪专 注讜诪讚转 诇砖讻讬专讜转 讘讬谉 砖讛讬讛 讝讛 讛讚专 注砖讜讬 诇砖讻讜专 砖谞诪爪讗 谞讛谞讛 讘讬谉 砖讗讬谞讜 注砖讜讬 诇砖讻讜专 砖谞诪爪讗 砖讗讬谞讜 谞讛谞讛 讛讜讗讬诇 讜讛讗讞专 诪讻诇 诪拽讜诐 谞诪爪讗 讞住专 讞讬讬讘 诇讛注诇讜转 诇讜 砖讻专 讛讗 讗诐 讞爪专 讝讛 讗讬谞讛 注讜诪讚转 诇砖讻讬专讜转 讗驻讬诇讜 讛讬讛 讛讚专 讘讛 爪专讬讱 诇砖讻讜专 讗讬谉 爪专讬讱 诇讛注诇讜转 诇讜 砖讻专 砖讛专讬 讝讛 谞讛谞讛 讜讝讛 诇讗 讞住专 讜讻诇 砖讻谉 讗诐 讛讚专 讗讬谞讜 注砖讜讬 诇砖讻讜专 讜讘注诇 讛诪爪专 讗讬谞讜 注砖讜讬 诇讛砖讻讬专 讜诪讻诇 诪拽讜诐 讗祝 讘讝讛 讗诐 讛诇讜讛讜 讜讚专 讘讞爪专讜 爪专讬讱 诇讛注诇讜转 诇讜 砖讻专 讗注"驻 砖诇讗 诪讻讞 转谞讗讬 讛诇讜讗转讜 讛讜讗 注讜砖讛 砖诇讗 讬专讗讛 讻专讘讬转 讜讬砖 诪转讬专讬谉 诪讬讛讗 讗诐 讛讞爪专 讗讬谞讛 注讜诪讚转 诇砖讻专 讜诇讗 讛讚专 讘讛 注砖讜讬 诇砖讻讜专 讛讜讗讬诇 讜讝讛 诇讗 谞讛谞讛 讜讝讛 诇讗 讞住专 讜诪讻诇 诪拽讜诐 讛讜讗讬诇 讜诇讗 注诇 讚注转 讻谉 讛诇讜讛讜 讗讬谉 讝讛 讗诇讗 讗讘拽 专讘讬转 讜讻专讘讬转 诪讗讜讞专转 讜讗讬谉 讬讜爪讗讛 讘讚讬讬谞讬谉 讗讘诇 讗诐 讗诪专 诇讜 讛诇讜讬谞讬 讜讚讜专 讘讞爪专讬 讛专讬 讝讛 专讘讬转 拽爪讜爪讛 讜讬讜爪讗讛 讘讚讬讬谞讬谉:



讝讛 砖讘讬讗专谞讜 讘诪讬 砖讛诇讜讛讜 讜讚专 讘讞爪专讜 砖讗讬谞讜 讬讜爪讗 讘讚讬讬谞讬谉 讙讚讜诇讬 讛驻讜住拽讬诐 驻专砖讜 砖诇讗 住讜祝 讚讘专 讗讞专 砖驻专注讜 讜转讜讘注讜 讗讞专 讛驻专注讜谉 砖讻专 讚讬专转讜 讗诇讗 讗驻讬诇讜 转讘注讜 拽讜讚诐 砖讬驻专注谞讜 讗讬谉 诪讞讬讬讘讬谉 讗讜转讜 诇谞讻讜转 诪讞讜讘讜 砖讻专 讚讬专讛 砖讗祝 讝讜 讛讜爪讗转 讚讬讬谞讬谉 讛讬讗 讜讻诪讜 砖讗诪专讜 诇诪讟讛 讻诇 住诇讜拽讬 讘诇讗 讝讜讝讬 讗驻讜拽讬 讘讚讬讬谞讬谉 讛讜讗 讜讙讚讜诇讬 转诇诪讬讚讬讛诐 讞讜诇拽讬诐 诇讜诪专 砖讗诐 转讘注讜 拽讜讚诐 砖驻专注讜 诪谞讻讬谉 诇讜 讜讗讬谉 讝讛 讛讜爪讗讛 讘讚讬讬谞讬谉 讜诪讛 砖讗诪专讜 诇诪讟讛 讻诇 住诇讜拽讬 讘诇讗 讝讜讝讬 讗驻讜拽讬 讘讚讬讬谞讬谉 讛讜讗 诇讗 谞讗诪专 讗诇讗 讘诪砖讻讜谞讛 砖讛讬讗 注讜诪讚转 讘专砖讜转 诪诇讜讛 讜讗讬谞讜 讬讻讜诇 诇住诇拽讜 讘诇讗 诪注讜转讬讜 讗讘诇 讝讛 砖诇讗 诪砖讻谞讛 讗诇讗 砖讚专 讘讛 诪讗诇讬讜 讗讜 砖讗诪专 诇讜 诇讜讛 诇讗讞专 讛诇讜讗讛 讚讜专 讘讞爪专讬 讛讜讗讬诇 讜诇讗 注诇 讝讛 讛诇讜讛讜 讗讬谉 讝讛 讛讜爪讗讛 讘讚讬讬谞讬谉 讜诪谞讻讛 诇讜 砖讻专 讚讬专转讜 讜讙讚讜诇讬 讛诪讞讘专讬诐 讻转讘讜 砖讗诐 讛讬讛 砖讻专 讚讬专讛 讻谞讙讚 讛讞讜讘 讜讘注诇 讞爪专 诪注讻讘 讗转 讻诇讜 讛专讬 讝讛 讜讚讗讬 讛讜爪讗讛 讘讚讬讬谞讬谉 讜讗讬谉 讛专砖讜转 讘讬讚讜 讗诇讗 砖诪谞讻讛 诇讜 诪拽爪转 讻驻讬 诪讛 砖讬专讗讜 讛讚讬讬谞讬谉:



讗祝 讘讛诇讜讬谞讬 讜讚讜专 讘讞爪专讬 砖讘讬讗专谞讜 注诇讬讜 砖讛讜讗 专讘讬转 拽爪讜爪讛 讻转讘讜 讙讚讜诇讬 讛诪驻专砖讬诐 讚讜拽讗 讘注讜诪讚转 诇砖讻讬专讜转 讜讗注"驻 砖诪砖讻讜谞讛 讘诇讗 谞讻讬转讗 讗讘拽 专讘讬转 讛讜讗 讚讜拽讗 讘诪砖讻讜谞讛 砖讛讬讗 讻注讬谉 诪讻专 讗讜 砖诪讗 诇讗 谞讗诪专 讚讬谉 谞讻讬转讛 讗诇讗 讘讻专诐 讜砖讚讛 讻诪讜 砖讘讬讗专谞讜 诇讚注转 拽爪转 讛讗 讘砖讗讬谉 注讜诪讚 诇砖讻讬专讜转 讗讬谉 讝讛 专讘讬转 拽爪讜爪讛 讜讗讬谞讬 诪讜讚讛 讘讛 讗诐 讝讛 诪讬讛讗 注讜诪讚 诇砖讻讜专 砖讛专讬 讬砖 讻讗谉 专讘讬转 讗注"驻 砖讗讬谉 讘讜 谞砖讱 讜砖诪讗 转讗诪专 讗诐 讻谉 诪爪讬谞讜 专讘讬转 讘诇讗 谞砖讱 讗讜诪专 讗谞讬 诪讻讬讜谉 砖讗诪专 讚讜专 讘讞爪专讬 讜诪讻讞 讛诇讜讗转讱 讛专讬 讝讛 注砖讗讛 诪注转讛 注讜诪讚转 诇砖讻专 讜讗祝 讝讜 砖诇讗 讻讚讘专讬讛诐:



讛转讜拽祝 讘注讘讚讜 砖诇 讞讘专讜 讜注砖讛 讘讜 诪诇讗讻讛 讗诐 诇讗 讘讟诇讜 诪诪诇讗讻讛 驻讟讜专 诪诇砖诇诐 砖讻专 诇讘注诇讬讜 讚讬讜 讘砖讻专 讗讻讬诇转讜 讗驻讬诇讜 谞讛诐 讻专讬住讬讛 诇讗 砖讜讬 讜讗讚专讘讛 讛谞讗讛 讛讬讗 诇讜 砖诇讗 讬专讙讬诇 讛注讘讚 注爪诪讜 讘讘讟诇讛 讜讗诐 讘讟诇讜 诪砖诇诐 讜讗注"驻 砖讛讞讝讬专讜 讻诪讜 砖讘讬讗专谞讜 讘驻专拽 讛讙讜讝诇 讜诪讻诇 诪拽讜诐 讗诐 讛诇讜讛讜 讗注"驻 砖诇讗 讘讟诇 讗转 注讘讚讜 爪专讬讱 诇讛注诇讜转 诇讜 砖讻专 讜讗诐 诇讗 讛注诇讛 讛专讬 讝讛 讗讘拽 专讘讬转:



讗注"驻 砖讘讛诇讜讬谞讬 讜讚讜专 讘讞爪专讬 讘讬讗专谞讜 砖讛讬讗 专讘讬转 拽爪讜爪讛 讛讜专讜 讙讗讜谞讬 住驻专讚 砖讗诐 诇讗讞专 讝诪谉 讛讛诇讜讗讛 转讘注 讗转 讞讜讘讜 讜讗诪专 诇讜 诇讜讛 诪注讜转 讗讬谉 诇讬 讗诇讗 讚讜专 讘讞爪专讬 注讚 砖讗讞讝讬专 讗转 讞讜讘讱 讛讜讗讬诇 讜诇讗 拽爪抓 讘砖注转 讛诇讜讗讛 讗讬谞讜 讗诇讗 讗讘拽 专讘讬转 砖诇讗 谞讗诪专 专讘讬转 拽爪讜爪讛 讗诇讗 讻砖讛转谞讛 讘砖注转 讛诇讜讗讛 砖谞讗诪专 诇讗 转转谉 诇讜 讘谞砖讱 讜诇讗 讬专讗讛 讻谉 砖讗诐 讻谉 诪讛 讛讜爪专讻谞讜 诇讘讗专 讘专讘讬转 诪讗讜讞专转 砖讛讬讗 诇讗讞专 讛驻讬专注讜谉:





转讜住驻讜转 专讬"讚

讛诪诇讜讛 讗转 讞讘讬专讜 诇讗 讬讚讜专 讘讞爪专讜 讞谞诐. 驻讬' 讗讞专 砖讛诇讜讛讜 讚讗讬 讘注转 讛讛诇讜讗讛 讗转谞讬 讘讛讚讬' 诇讚讜专 讘讞爪专讜 讞谞诐 讝讜 讛讬讗 专讘讬转 拽爪讜爪讛 讜诇讗 讛讜讬 转谞讗 诇讛 讘讻诇诇 讗讘拽 专讘讬转 讻讚讗诪专谉 讚诪讗讬 讝讜 讛讬讗 专讘讬转 讜注讚 住讜祝 驻讬专拽讗 讗讝讬诇 讜诪驻专砖 专讘讬转 讚专讘谞谉 讜讚讜拽讗 讘讞谞诐 诇讗 讬讚讜专 讘讜 讗讘诇 讗诐 专讜爪讛 诇砖讻讜专 诪诪谞讜 讘驻讞讜转 诇讗讞专 砖讛诇讜讛讜 诪讜转专 讻讬讜谉 讚诇讗 讗转谞讬 讘讛讚讬' 讘注转 讛讛诇讜讗': 



讜诇讗 讬砖讻讜专 诪诪谞讜 讘驻讞讜转 诪驻谞讬 砖讛讬讗 专讘讬转 驻讬' 诇讗讜 讗专讬砖讗 拽讗讬 讚讗"讻 讘驻讞讜转 讗住讜专 讻"砖 讞谞诐 讗诇讗 诪讬诇转讗 讘讗谞驻讬 谞驻砖' 讛讬讗. 讜讛"拽 讜讗诇 讬砖讻讜专 诪诪谞讜 讘驻讞讜转 讘注转 讛讛诇讜讗' 砖诪转谞' 注诪讜 砖讬砖讻讬专 诇讜 讞爪专讜 讘驻讞讜' 讜讗诐 讛砖讻讬专 讛讬讗 诪讚专讘谞谉 讚诪讚讗讜专讬讬转' 专砖讗讬 诇讛诇讜讜转 诇讜 注"诪 砖讬诪讻讜专 诇讜 诪拽讞讜 讘讬讜拽专 讗讜 砖讬拽谞讛 诪诪谞讜 讘驻讞讜转 讗讜 砖讬砖讻讬专 诇讜 讞爪专讜 讘讬讜拽专 讗讜 砖讬砖讻讬专 诪诪谞讜 讘驻讞讜转 讻讚驻专讬砖讬' 讘诪讛"拽 诇拽诪谉 讘讛' 讜诪驻专讬讝 注诇 砖讚讛讜: 



拽诪"诇 讚专"谞 讚讗驻讬' 讘讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讗住讜专 讻讱 诪爪讗转讬 讻转讜讘 讘住驻专讬'. 讜讻讱 讙专讬住 讛诪讜专'. 讜讗讬谞讜 谞专' 诇讬 讚讘驻' 讻讬爪讚 讛专讙诇 讗讜拽讬诪谞' 诇讛讗讬 讚讗诪专讬' 讗"爪 诇讛注诇讜转 诇讜 砖讻专 讘讞爪专 讚诇讗 拽讬讬诪讗 诇讗讙专' 讜讙讘专' 讚注讘讬讚 诇诪讬讙专 讚讛讬"诇 讝讛 谞讛谞' 讜讝讛 诇讗 讞住专. 讜讚讜拽讗 讘注谞讬谉 讝讛 讗住专谞讜 讙讘讬 诪诇讜讛 讗讘诇 讞爪专 讚诇讗 拽讬讬诪' 诇讗讙专' 讜讙讘专' 讚诇讗 注讘讬讚 诇诪讬讙专 讚讝讛 诇讗 谞讛谞' 讜讝讛 诇讗 讞住专 讗驻讬' 讙讘讬 诪诇讜' 砖专讬 讜转讚注 讚讛讻讬 讛讜讗 讚讛讗 诪讬讬转讬' 诇拽诪谉 注讜讘讚讗 讚专讘 讬讜住祝 讘专 讞诪讗 讚讛讜讛 转拽讬祝 注讘讚讬 讚讗讬谞砖讬 讚诪住讬拽 讘讛讜 讝讜讝讬 讜注讘讬讚 讘讛讜 注讘讬讚转讗 讻讜' 讜诪讚诪讛 诇讬' 专讘讗 讘专讬' 诇讛讗 讚讛诇讜讛讜 讜讚专 讘讞爪专讜 讜讛转诐 讛讜讛 谞讛谞' 专讘 讬讜住祝 讘专 讞诪讗 诪注讘讬讚转讬讬讛讜 讜讘注诇 讛注讘讚 诇讗 讛讬' 讞住专 讻诇讜诐 讻讚讗诪专谉 讚谞讬讞讗 诇讬' 讚诇讗 谞讬住转专讬 注讘讚讬' 砖"诪 讚讛讻讗 谞诪讬 讘讙讘专讗 讚注讘讬讚 诇诪讬讙专 讛讜讗 讜讞爪专 讚诇讗 拽讬讬诪' 诇讗讙专': 



讜诪讗谉 讚讗诪专 讛诇讜讬谞讬 讗讘诇 讛诇讜讛讜 诇讗 讻讜'. 驻讬' 讜诪转谞讬' 讚拽转谞讬 讛诇讜讛讜 讜讗驻"讛 讗住专 讘讞爪专 讚拽讬讬诪' 诇讗讙专' 讗讘诇 诇注讜诇诐 讞爪专 讚诇讗 拽讬讬诪讗 诇讗讙专' 讛诇讜讛讜 砖专讬:





砖讬讟讛 诪拽讜讘爪转

诪转谞讬转讬谉. 讛诪诇讜讛 讗转 讞讘专讜 诇讗 讬讚讜专 讜讻讜' 讗住讬拽谞讗 讘讙诪专讗 讗诇讬讘讗 讚讛诇讻转讗 讗驻讬诇讜 讘讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专. 讜讗讬讻讗 诇诪讬讚拽 讚讗诐 讻谉 讚讗驻讬诇讜 讘讻讛讗讬 讙讜讜谞讗 砖讝讛 讗讬谞讜 谞讛谞讛 讜讝讛 讗讬谞讜 讞住专 讗住讜专 诇讬讛谞讜转 讛诪诇讜讛 诪谉 讛诇讜讛 讻诇 砖讻谉 砖讛讜讗 讗住讜专 诇讛砖讗讬诇 诇讜 砖讜诐 讻诇讬 讗讜 诇转转 诇讜 砖讜诐 诪转谞讛 讜讬讛讗 讛诪诇讜讛 诪讜讚专 讛谞讗讛 诪谉 讛诇讜讛 讜诪注砖讬诐 讘讻诇 讬讜诐 砖讛讜讗 砖讜讗诇 讜诇讜讛 诪诪谞讛 讜讬砖 诇讜诪专 讚砖讗谞讬 讞爪专 讚讗祝 注诇 讙讘 讚诇讗 拽讬讬诪讗 诇讗讙专讗 讗讬谉 讚专讱 讘谞讬 讗讚诐 诇讛砖讗讬诇 讞爪专诐 讝讛 诇讝讛 讘讞谞诐 诪讛 砖讗讬谉 讻谉 讘砖讗诇转 讻诇讬诐 讜讻讬讜爪讗 讘讜 砖讘谞讬 讗讚诐 谞讜讛讙讬诐 诇砖讗讜诇 讜诇讛砖讗讬诇 讜诇转转 讜讻诇 诪讬讚讬 讚讘诇讗讜 讛诇讜讗讛 讝讜 诇讗 讛讬讜 诪拽驻讬讚讬诐 讛诇讜讛 注诐 讛诪诇讜讛 讛专讬 讝讛 诪讜转专 诇讻转讞诇讛 讜讻谉 讻转讘讜 讘转讜住驻讜转. 讛专讬讟讘"讗. 


讗诪专 专讘 谞讞诪谉 讗祝 注诇 驻讬 砖讗诪专讜 讜讻讜'. 诇讗讜 讗住讜讙讬转 讛转诇诪讜讚 讚讻讬爪讚 讛专讙诇 拽讗讬 讗诇讗 诪砖讜诐 讚专讘 谞诪讬 讗诪专 讛转诐 讛讻讬. 讜讘住讜祝 住讜讙讬讗 讚讛转诐 讙讘讬 拽讬诇拽诇转讗 讚讬转诪讬 讚讘注讬 诇诪讬诪专 讚拽住讘专 专讘 谞讞诪谉 讛讚专 讘讞爪专 讞讘讬专讜 砖诇讗 诪讚注转讜 爪专讬讱 诇讛注诇讜转 诇讜 砖讻专 讛讜讛 诪爪讬 诇诪讬诪专 讗诐 讻谉 拽砖讬讗 讚专讘 谞讞诪谉 讗讚专讘 谞讞诪谉 诪讛讻讗 讗诇讗 诇讗 拽讗讬 讛转诐 讛讻讬. 讜注讜讚 讚讛讻讗 诪讬讬专讬 讘讞爪专 讚诇讗 拽讬讬诪讗 诇讗讙专讗 注讘讚 (讗诇讗 注讘讬讚) 讜讛讗讬 诇诪讬讙专 讚讛讜讬 讝讛 谞讛谞讛 讜讝讛 讗讬谞讜 讞住专 讻讚诪住讬拽. 转讜住驻讜转 砖讗谞"抓.


讗讘诇 讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讜讻讜'. 拽爪转 拽砖讛 讗诪讗讬 讛讜爪专讱 诇讻诇 讝讛 讛讞讚讜砖 讻讬讜谉 讚诪爪讬谞讗 诇讗讜拽讜诪讬 诪转谞讬转讬谉 讘讚注讘讬讚 诇诪讬讙专 讜诇讗讙讜专讬 讘讞讚讗 讘诇讞讜讚 讗讬讻讗 讞讚讜砖讗 讜注讜讚 诪谞讗 诇讬讛 讛讗 讚讬诇诪讗 诇讗 拽讗诪专 专讘 谞讞诪谉 讗诇讗 讻讙讜谉 讛讛讬讗 砖讗诪专 讚爪专讬讱 诇讛注诇讜转 诇讜 砖讻专 讚讝讛 谞讛谞讛 讜讝讛 诇讗 讞住专 讛讱 讛讜讬 讻注讬谉 讜讬转讜专 讜讙专讬注讗 诪讬谞讛 讚驻诇讬讙讬 讘讛 诇注谞讬谉 诪讜讚专 讛谞讗讛. 讜讬砖 诇讜诪专 讚诇注讜诇诐 诇讗 讛讬讛 爪专讬讱 诇讝讛 讗诇讗 讚拽讜砖讟讗 拽讗诪专 讚讻讬讜谉 讚诇讗 讛讜讬 诪讚讬谞讗 讗诇讗 诪砖讜诐 讚诪讞讝讬 讜讗讬谉 讻诇 讗讚诐 讘拽讬 讘诪讗谉 讛讜讗 讚注讘讬讚 诇诪讬讙专 讜诇讗讜讙讜专讬 讗诇讗 讚诪讬 诇讜讬转讜专 讚讛讜讬 砖讜讛 讘讻诇 讜讬讚讜注 讛讬诇讻讱 讛讻讗 讗驻讬诇讜 讘讝讛 讗讬谞讜 谞讛谞讛 讜讝讛 讗讬谞讜 讞住专 讗诪专讛 专讘 谞讞诪谉. 讜诪讗讬 讚拽讗诪专 讗祝 注诇 驻讬 砖讗诪专讜 诇讜诪专 讚诇讗 诪讚讬谞讗 拽讗诪专讬谞谉 讗诇讗 诪砖讜诐 讚诪讞讝讬 讜诪诪讬诇讗 谞讚注 讚讛讜讗 讛讚讬谉 讜讛讜讗 讛讟注诐 讘讝讛 诇讗 谞讛谞讛 讜讝讛 诇讗 讞住专 讚诇讬讻讗 诇讗驻诇讜讙讬 讘讬谞讬讬讛讜. 讗讬 谞诪讬 讬砖 诇讜诪专 讚讗诪讗讬 讜讙讘专讗 讗讜 讙讘专讗 讚讛讗讬 注讘讬讚 讗讜 讛讗讬 注讘讬讚 诇讞讜讚 诇讬讻讗 诇诪砖诪注 诪诪转谞讬转讬谉 讗诇讗 转专讜讜讬讬讛讜 注讘讚讬谞谉 拽诪砖诪注 诇谉 讚讗驻讬诇讜 讞讚 诇讗 注讘讬讚 讜讝讛 讚讜讞拽 讜专讗砖讜谉 注讬拽专. 砖讬讟讛.


讙诪专讗: 讛诇讜讬谞讬 讜讚讜专 讘讞爪专讬 爪专讬讱 诇讛注诇讜转 诇讜 砖讻专. 讜讛讻讗 谞诪讬 讘讞爪专 讚诇讗 拽讬讬诪讗 诇讗讙专讗 讛讬讗 讜讻讚讗诪专讬谞谉 讗祝 注诇 驻讬 砖讗诪专讜 讜讛讛讬讗 讚讛讚专 讘讞爪专 讞讘专讜 砖诇讗 诪讚注转讜 讘讞爪专 讚诇讗 拽讬讬诪讗 诇讗讙专讗 讛讬讗 讜讛讬讬谞讜 讚讗讬爪讟专讬讱 专讘 谞讞诪谉 诇讗砖诪讜注讬谞谉 讚讗讬 讘讞爪专 讚拽讬讬诪讗 诇讗讙专讗 驻砖讬讟讗. 讜注讜讚 讚讗讬 讘讞爪专 讚拽讬讬诪讗 诇讗讙专讗 讗驻讬诇讜 讛诇讜讛讜 讜讚专讱 讘讞爪专讜 爪专讬讱 诇讛注诇讜转 诇讜 砖讻专 讜讗驻讬诇讜 诇讗 讛诇讜讛讜 讜讻诇 砖讻谉 讘讛诇讜讛讜 讚讗讬讻讗 讗讬住讜专讗 讜讗诐 讻谉 讛讬讻讬 讗诪专讬谞谉 诪讗谉 讚讗诪专 讛诇讜讬谞讬 讗讘诇 讛诇讜讛讜 诇讗 讜讚讘专 讘专讜专 讛讜讗 讝讛. 讛专砖讘"讗.
讜讝讛 诇砖讜谉 讛专诪讘"诐: 讜讛讜讬 讬讜讚注 讚讛谞讬 诪讬诇讬 讘讛诇讜讛讜 讜讚专 讘讞爪专讜 诪讚注转讜 讗讘诇 讚专 砖诇讗 诪讚注转讜 讜讛讜讗 讚拽讬讬诪讗 诇讗讙专讗 讞讬讬讘 讜诪驻拽讬谞谉 诪讬谞讬讛 讗讟讜 诪驻谞讬 砖讛诇讜讛讜 驻讟讜专 讜讝讛 诇讗 谞讬转谉 诇讬讻转讘. 讗讘诇 诪驻谞讬 砖专讗讬转讬 诇讛专讘 专讘讬谞讜 讗驻专讬诐 砖讻转讘 讜讗诐 讞爪专 讚拽讬讬诪讗 诇讗讙专讗 讛讜讗 讚讞住专讬讛 诪诪讜谞讗 讻讬讜谉 讚讘注诇诪讗 讘诇讗 讛诇讜讛讜 讞讬讬讘 诇讛注诇讜转 诇讜 砖讻专 拽诇 讜讞讜诪专 讛讬讻讗 砖讛诇讜讛讜 讚讗讬讻讗 讗讬住讜专讗 讚诪讞讬讬讘 讜诪住诇拽讬谞谉 诇讬讛 讘诇讗 讝讜讝讬. 讜讝讛 讛诇砖讜谉 讗讬谞讜 谞讻讜谉 讚讘注诇诪讗 讻讛讗讬 讙讜讜谞讗 驻讟讜专 讚讗谞谉 讻砖讚专 讘讛 诪讚注转讜 拽讗诪专讬谞谉 讚讘诇讗 讚注转讜 诪驻拽讬谞谉 诪讬谞讬讛 讜讗驻讬诇讜 驻专注讬讛. 注讚 讻讗谉. 讜讻转讘 讛专"诪 讝"诇 讚讗祝 讘讛诇讜讬谞讬 讗诐 注讘专 讜讚专 讗讬谉 爪专讬讱 诇讛注诇讜转 诇讜 砖讻专 讚诇讗讜 诪讬讚讬 讞住专讬讛 讜诇讗讜 诪讬讚讬 砖拽诇 诪讬谞讬讛 讜诪住转讘专讗 讻讜讜转讬讛 讚讗祝 讝讛 注诇 讻专讞讱 诇讗讜 专讘讬转 拽爪讜爪讛 讛讬讗 讜讗祝 注诇 讙讘 讚讗讚注转讗 讚讛讻讬 讗讜讝驻讬讛 诪注讬拽专讗 讚讗诐 讗讬转讗 爪专讬讻讛 诇讬讛 诇专讘 谞讞诪谉 诇诪讬诪专 讜讗讬 诇讗砖诪讜注讬谞谉 讚讗驻讬诇讜 讘讻讬 讛讗 讛讜讬 专讘讬转 拽爪讜爪讛 讛讜讛 诇讬讛 诇驻专讜砖讬 讘讛讚讬讗 讚讛讗讬 讛讜讬 讞讚讜砖讗 讟驻讬. 讜注讜讚 讚讗诐 讻谉 诪讗讬 拽讗诪专 诪讗谉 讚讗诪专 讛诇讜讛讜 讻诇 砖讻谉 讛诇讜讬谞讬 讜讻讬 爪专讬讻讗 诇诪讬诪专. 讜注讜讚 讚诇讬转 诇讛讜 讞讚 讗谞驻讗 讚讝讛 专讘讬转 拽爪讜爪讛 讜讝讛 讗驻讬诇讜 讗讘拽 专讘讬转 诇讬转 讘讬讛 讜诪讗讬 讻诇 砖讻谉 讗讞专 讚诇讬转谞讛讜 讘讞讚 讗谞驻讗. 讜注讜讚 讚讗诪讗讬 讚拽讗诪专讬谞谉 讜诪讗谉 讚讗诪专 讛诇讜讛讜 讻诇 砖讻谉 讛诇讜讬谞讬 诪讜讻讞 讘讛讚讬讗 讛讻讬 讚讻讛讗讬 讙讜讜谞讗 讚诪讞讬讬讘 讘讛诇讜讛讜 诪讞讬讬讘 讘讛诇讜讬谞讬 讜讻诇 砖讻谉 讗讘诇 诪讟驻讬 诪讛诇讜讛讜 诇讗 讜讛讬讻谉 爪专讬讱 诇讛注诇讜转 讘讛诇讜讛讜 讘砖讚专 讘讛 注讻砖讜 讗讘诇 讚专 讻讘专 诇讗 讜讻讚讗诪专谉 讜讘讛诇讜讬谞讬 谞诪讬 讚讜拽讗 讘讚专 注讻砖讜 讗讘诇 讘砖注讘专 讜讚专 驻讟讜专 讜讝讛 谞专讗讛 诇讬 讘专讜专. 讜诪讛 砖讻转讘 讛专讬讗"祝 讘讛诇讻讜转 讚讘讛诇讜讬谞讬 讜讚讜专 诪驻拽讬谞谉 诪讬谞讬讛 诇讗讜 讘讞爪专 讚砖诪注转讬谉 拽讗诪专 讚讛讜讗 讞爪专 讚诇讗 拽讬讬诪讗 诇讗讙专讗 讗诇讗 讘讞爪专 讚拽讬讬诪讗 诇讗讙专讗 拽讗诪专. 讛专砖讘"讗.


讜讝讛 诇砖讜谉 讛专讬讟讘"讗: 讛诇讜讛讜 讜讚专 讘讞爪专讜 爪专讬讱 诇讛注诇讜转 诇讜 砖讻专. 驻讬专砖 专讘讬谞讜 讘砖诐 专讘讜 爪专讬讱 诇讛注诇讜转 诇讜 砖讻专 诪讻讗谉 讜诇讛讘讗 讚讗诇讜 讘讚讬注讘讚 诇讬讻讗 诇诪讬诪专 讚讻讬讜谉 讚讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讛讜讗 讛讗 讜讚讗讬 讗讬谉 讻讗谉 讗驻讬诇讜 讗讘拽 专讘讬转 讜讻诇 砖讻谉 专讘讬转 拽爪讜爪讛 砖讛讬讗 讬讜爪讗转 讘讚讬讬谞讬诐 讗诇讗 讜讚讗讬 讻讚讗诪专谉 讜讛讻讬 驻讬专讜砖讜 讛诇讜讛讜 讜讛讜讗 讚专 讘讞爪专讜 爪专讬讱 诇讛注诇讜转 诇讜 砖讻专 讻诇讜诪专 讗住讜专 诇讜 诇讚讜专 讘讜 讗诇讗 讘砖讻专 讘讬谉 诪讚注转 讞讘专讜 讘讬谉 砖诇讗 诪讚注转讜 讜讛讬讬谞讜 讚诪住讬讬注讬谉 诇讬讛 诪诪转谞讬转讬谉 讚拽转谞讬 诇讗 讬讚讜专 讘讞爪专讜 讜讗诐 讗讬转讗 讚专讘 谞讞诪谉 讗转讬 诇讞讬讜讘讬 讘讚讬注讘讚 诪谞讗 诇讬讛 讚诪转谞讬转讬谉 谞诪讬 诪讞讬讬讘 讘讚讬注讘讚. 讜诪讬讛讜 讘讝讜 讬砖 诇讜诪专 讚讻讬讜谉 讚拽转谞讬 诪驻谞讬 砖讛讜讗 专讘讬转 诪砖诪注 砖讬砖 讻讗谉 专讘讬转 拽爪讜爪讛 砖讛讬讗 讬讜爪讗讛 讘讚讬讬谞讬诐 讗讘诇 讛讟注诐 讛专讗砖讜谉 讟注诐 讻注讬拽专. 讗讬讻讗 讚讗诪专讬 讜讻讜' 讜诇驻讜诐 讛讗讬 诇讬砖谞讗 讗诐 讗诪专 诇讜 讛诇讜讬谞讬 讜讚讜专 讘讞爪专讬 爪专讬讱 诇讛注诇讜转 诇讜 砖讻专 诪讻讗谉 讜诇讛讘讗 讚讗诇讜 讘讚讬注讘讚 讗驻讬诇讜 讘讛讗 驻讟讜专 讻讬讜谉 讚讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讜讛诇讜讛讜 讜讚专 讘讞爪专讜 讗讬谉 爪专讬讱 诇讛注诇讜转 诇讜 砖讻专 讗驻讬诇讜 诪讻讗谉 讜诇讛讘讗 讜诪转谞讬转讬谉 讚拽转谞讬 诇讗 讬讚讜专 讘讞爪专讜 讞谞诐 讘讞爪专 讚拽讬讬诪讗 诇讗讙专讗 讚讘讛讗 讗驻砖专 讛诇讜讛讜 讜讚专 讘讞爪专讜 爪专讬讱 诇讛注诇讜转 诇讜 砖讻专 讜讗驻讬诇讜 诇砖注讘专 讘讬谉 砖讚专 讘讛 诪讚注转讜 讘讬谉 砖讚专 讘讛 砖诇讗 诪讚注转讜 讚诇讗 注讚讬祝 讗讬讛讜 诪讗讬谞讬砖 讚注诇诪讗 讛讚专 讘讞爪专 讞讘专讜 砖诇讗 诪讚注转讜 砖爪专讬讱 诇讛注诇讜转 诇讜 砖讻专 讘讞爪专 讚拽讬讬诪讗 诇讗讙专讗 讛讻讗 谞诪讬 讞讬讬讘 讜诇讗 诪讚讬谉 专讘讬转 讗诇讗 诪讚讬谉 讙讝诇 讜讗驻讬诇讜 讬讜专砖讬讜 讞讬讬讘讬诐 诇驻专讜注 讛砖讻专 讗诐 讛谞讬讞 诇讛谉 讗讞专讬讜转 谞讻住讬诐 讜讻谉 讗诐 讚专 讘讛 诪讚注转讜 讗诐 讛转谞讛 讘驻讬专讜砖 砖讬讚讜专 讘讛 讞谞诐 讛讗 讜讚讗讬 砖讻专 诪注讜转讬讜 注讜诪讚 讜谞讜讟诇 讜专讘讬转 拽爪讜爪讛 讛讬讗 讜讗祝 注诇 驻讬 砖诇讗 拽爪抓 (砖诇讗) 讘砖注转 讛诇讜讗讛 讜砖诇讗 讻讚讘专讬 讛专诪讘"诐 讝"诇 砖讻转讘 讚讻诇 砖诇讗 拽爪抓 讘砖注转 讛诇讜讗讛 讗讬谞讜 专讘讬转 拽爪讜爪讛 讜讝讛 讗讬谞讜 讚诪讛 诇讬 讘砖注转 讛诇讜讗讛 讜诪讛 诇讬 讗讞专 讻讱 讻讬讜谉 讚砖讻专 诪注讜转讬讜 谞讜讟诇 诪砖讜诐 讗讙专 谞讟专 诇讬. 讜诪讬讛讜 讘讚诇讬讻讗 讗讙专 谞讟专 诇讬 讜诇讗 讛讗专讬讱 诇讜 讝诪谉 讻诇诇 讗诇讗 砖讛诇讜讛讜 讜讚专 讘讞爪专讜 诪讚注转讜 讘讞谞诐 注讚 讛讝诪谉 砖拽讘注 诇驻专注讜 讝讛 讜讚讗讬 讗讬谞讜 讗诇讗 讗讘拽 讗讜 驻讞讜转 诪讗讘拽 专讘讬转. 讜讛讬讻讗 讚讛诇讜讛讜 讜讚专 讘讞爪专讜 诪讚注转讜 砖讗诪专 诇讜 住转诐 讚讜专 讘讞爪专讬 讜诇讗 驻讬专砖 诇讜 讗诐 讘砖讻专 讗诐 讘讞谞诐 谞专讗讬谉 讚讘专讬诐 砖讝讛 讻讗诇讜 驻讬专砖 砖讬讚讜专 讘讛 讘砖讻专 讘讞爪专 讚拽讬讬诪讗 诇讗讙专讗 讚讛讗 讗驻讬诇讜 讗诐 转诪爪讗 诇讜诪专 讚讘讗讬谞讬砖 讚注诇诪讗 讻讬讜谉 砖讛专砖讛讜 住转诐 讘转讜专转 讞谞诐 诪砖诪注 砖讗谞讬 讛讻讗 讚讗讬 注讘讬讚 讘讞谞诐 讗讬讻讗 讗讬住讜专讗 讚专讘讬转 讜诪住转诪讗 诇讗 注讘讬讚 讗讬住讜专讗 讜讚注转讜 砖讬讚讜专 讘讛 讘砖讻专. 讜讻谉 谞专讗讛 讘讬专讜砖诇诪讬 砖讗诪专 讞讚 讘专 谞砖 讗砖讗讬诇 诇讞讘专讬讛 讚讬谞专讬谉 讗砖专讬转讬讛 讘讬转讗 讗诪专 诇讬讛 讛讘 诇讬 讗讙专 讘讬转讗讬 讗诪专 诇讬讛 讛讘 诇讬 讚讬谞专讗讬 讗转讬讗 注讜讘讚讗 拽诪讬 专讘讬 讗讘讗 讘专 讘讬讝谞讬 讜诪专讬拽讬讝 诇讬讛 诪讗讬 讚讛讜讛 讞诪讬 诇讬讛 诇诪砖专讬讬讛. 注讚 讻讗谉. 讗诇诪讗 讻诇 砖讛诇讜讛讜 讜讗讞专 讻讱 讗诪专 诇讜 住转诐 砖讬讚讜专 讘讞爪专讜 讞讬讬讘 诇讛注诇讜转 诇讜 砖讻专 注诇 砖注讘专 讚讛讗 讛讻讗 讗砖专讬转讬讛 讙讜 讘讬转讬讛 住转诐 拽讗诪专 讜注诇 讝讛 讞讜诇拽讬诐 讻讬 讛诪诇讜讛 讛讬讛 住讘讜专 讚讻讬讜谉 讚住转诐 讗砖专讬讬讛 讘讞谞诐 诪砖诪注 讜讗驻讬诇讜 讛讬讗 讞爪专 讚拽讬讬诪讗 诇讗讙专讗 讗讬谉 讻讗谉 讗诇讗 讗讘拽 专讘讬转 讻讬讜谉 讚诇讘转专 讛诇讜讗讛 讛讜讛 讜诇讗 驻讬专砖 讻诇讜诐 讜专讘讬 讗讘讗 讚谉 讜诪讞讬讬讘 诇诪驻专注 讗讙专讬讛 诪诪讛 谞驻砖讱 讜讗祝 注诇 驻讬 砖诇讗 谞转驻专砖 讬驻讛 讘讬专讜砖诇诪讬 讝讛 讗诐 讞讬讬讘 诪讚讬谉 专讘讬转 讗讜 诪砖讜诐 讚讚注转讜 讛讬讛 砖讬讚讜专 讘砖讻专 讜谞驻拽讗 诪讬谞讛 诇讛讜爪讬讗 诪讬讜专砖讬讜 讜谞专讗讬谉 讚讘专讬诐 讚诪砖讜诐 讚住转诪讜 讻驻讬专砖讜 砖注诇 讚注转 砖讻专 讛讜专讬讚讜 诇砖诐 诪谉 讛住转诐 讚讛讗 讜讚讗讬 讻讬讜谉 砖诇讗 拽爪抓 讘驻讬专讜砖. 讜注讜讚 砖讗驻讬诇讜 拽爪抓 诇讗 讛专讜讬讞 诇讜 讝诪谉 诪讞诪转 讻谉 讗讬谉 讻讗谉 专讘讬转 拽爪讜爪讛 诇住诇讜拽讬. 讜讛讗 讚讗诪专 诇讬讛 讬拽讬讝 诇讬讛 诪讗讬 讚讞诪讬 诇诪砖专讬讬讛 诪砖讜诐 讚讗驻讜讻讬 诪讟专转讗 诇诪讛 诇讬 诇驻专讜注 诇讜 讞讜讘讜 讜诇讞讝讜专 讜诇讙讘讜转 诪诪谞讜 砖讻讬专讜转 讜诇驻讬 讝讛 讗讬谉 诪谉 讛讬专讜砖诇诪讬 讛讝讛 拽讜砖讬讗 诇讛专诪讘"诐 诇讜诪专 讚专讘讬转 讚诇讘转专 讛诇讜讗讛 讛讜讬 专讘讬转 拽爪讜爪讛. 讜讻诇 砖讗诪专 诇讜 讚讜专 讘讞爪专讬 讞谞诐 讘转讜专转 诪转谞讛 讜砖诇讗 讘砖讻专 诪注讜转讬讱 讻诇诇 讜诇讗 讛专讜讬讞 诇讜 讝诪谉 诪驻谞讬 讻讱 诇讗 诪讬讘注讬讗 讚诇讗 讛讜讬 专讘讬转 拽爪讜爪讛 讗诇讗 讗驻讬诇讜 讗讘拽 专讘讬转 诇讗 讛讜讬 讗诇讗 讛讜讛 诇讬讛 讻专讘讬转 诪讗讜讞专转 讜讗住讜专 诇注砖讜转 讻谉. 讗讘诇 讗诐 诪砖注转 讛诇讜讗讛 讗诪专 讚讜专 讘讞爪专讬 讞谞诐 讘转讜专转 诪转谞讛 讜诇讗 讘砖讻专 诪注讜转讬讱 谞专讗讬谉 讚讘专讬诐 讚讛注专诪讛 讘注诇诪讗 讛讜讗 讚注讘讬讚 讜专讘讬转 拽爪讜爪讛 讛讬讗 讘讞爪专 讚拽讬讬诪讗 诇讗讙专讗 讗讜 讘讙讘专讗 讚注讘讬讚 诇诪讬讙专. 讗讘诇 诪讜专讬 讛讬讛 讗讜诪专 砖讗讬谞讜 讗诇讗 讗讘拽 专讘讬转. 注讚 讻讗谉.
讻转讘 讛"专 讬讜住祝 讛诇讜讬 讝"诇 讗讘谉 诪讬讙砖 讘转砖讜讘转 砖讗诇讛 讜讝讛 诇砖讜谞讜: 诪讜注转拽 诪诇砖讜谉 注专讘讬. 讜诪讛 砖讗诪专转 讗讬讱 讬住讻讬诐 讗诪专诐 讛诇讜讛讜 讜讚专 讘讞爪专讜 爪专讬讱 诇讛注诇讜转 诇讜 砖讻专 注诐 诪讛 砖讗诪专讜 讗讘拽 专讘讬转 讗讬谞讛 讬讜爪讗讛 讘讚讬讬谞讬诐. 转砖讜讘转讱 讗讬谉 诪讛 砖讗诪专讜 爪专讬讱 诇讛注诇讜转 诇讜 砖讻专 诇讛讜爪讬讗讜 讘讚讬讬谞讬诐 讗讘诇 爪专讬讱 诇讛注诇讜转 诇讜 砖讻专 讻讚讬 诇爪讗转 讬讚讬 砖诪讬诐 讜诇讗 讘讚讬讬谞讬诐. 注讚 讻讗谉.
讜讻转讘 讛专诪"讱 讝"诇 讜讝讛 诇砖讜谞讜: 讛诇讜讛讜 住转诐 讜讚专 讘讞爪专讜 讗讘拽 专讘讬转 讛讜讗 讜讗住讜专 诪讚讘专讬讛诐 讗祝 注诇 讙讘 讚诇讗 拽抓 诇讬讛 讚诇讬讚讜专 讜讗讬谞讛 讬讜爪讗讛 讘讚讬讬谞讬诐 讛讬诇讻讱 诇讗 诪谞讻讛 诇讬讛 砖注讜专 讗讙专讬讛 诪讞讜讘讬讛 讚讻诇 住诇讜拽讬 讘诇讗 讝讜讝讬 讗驻讜拽讬 诪谞讬讛 讛讜讗 讜讛讗 拽讬讬诪讗 诇谉 讚讗讬谞讜 讬讜爪讗 讘讚讬讬谞讬诐 讜讗讬 诪住诇拽 诇讬讛 讘驻讞讜转 诪讻讚讬 诪讛 砖讛诇讜讛讜 谞诪爪讗 砖讛讜讗 诪讜爪讬讗 注讻砖讜 诪讬讚讜 讜讗驻讬诇讜 讛讬讻讗 讚转讘注 诇讬讛 诪拽诪讬 讚诇讬驻专注讬讛 诇讗 诪谞讻讛 诇讬讛. 诪讬讛讜 爪专讬讱 注讬讜谉 讻讬讜谉 讚拽讬讬诪讗 诇谉 讚注讘讬讚 讗讬谞讬砖 讚讬谞讗 诇谞驻砖讬讛 谞诪讬 谞讛讬 讚讗讬谞讛 讬讜爪讗讛 讘讚讬讬谞讬诐 讛讬讻讗 讚驻专注讬讛 讗讘诇 讛讗讬 讚拽讗 转驻讬住 讗诪讗讬 诇讗 诪谞讻讛 诇讬讛. 讜谞专讗讛 诇讜诪专 讚讛讬讻讗 讚讗住转诇拽 诪诇讜讛 诪讛讛讜讗 讘讬转讗 讚讚专 讘讬讛 讗讬谉 讛讻讬 谞诪讬 讚诪爪讬 谞讻讜讬讬 诪讞讜讘讬讛 砖讬注讜专 讗讙专讬讛 讻讬讜谉 讚讗讬讛讜 拽讗 转驻讬住 讜讛讗讬讱 诇讗 转驻讬住 诪讬谞讬讛 诪讬讚讬 讜注讜讚 讚诇讬砖谞讗 讚讗讬谞讛 讬讜爪讗讛 讘讚讬讬谞讬诐 讛讻讬 诪砖诪注 讘讚讬讬谞讬诐 讛讜讗 讚讗讬谞讛 讬讜爪讗讛 讗讘诇 讗讬 转驻讬住 诇讗 诪驻拽讬谞谉 诪讬谞讬讛 讜专讘 讗砖讬 谞诪讬 诇讗 讗诪专 讗诇讗 讻诇 住诇讜拽讬 讘诇讗 讝讜讝讬 讗驻讜拽讬 诪讬谞讬讛 讛讜讗 讗讘诇 讗讬 讗讬住转诇拽 讜讗转讬 讜拽讗 转讘注 讘讛讗 诇讗 讗讬讬专讬 讻诇诇. 讜爪专讬讱 注讬讜谉: 
专讘讬谞讜 讗驻专讬诐 讻转讘 讚讜拽讗 讛讬讻讗 讚诇讗 转讘注 诇讬讛 讘驻讬专讬 讚讗讻诇 讻讚 驻专注讬讛 讗讘诇 讛讬讻讗 讚转讘注讬讛 诪拽诪讬 讚诇讬驻专注讬讛 诪讞砖讘讬谞谉 诇讬讛 讻诇 诪讗讬 讚讗讻诇 讘诪砖讻谞转讗 讻讛讗讬 讙讜讜谞讗 讘诇讗 谞讻讬讬转讗 讜讘诪砖讻谞转讗 讘谞讻讬讬转讗 诇讗. 注讚 讻讗谉 讚讘专讬 讛专讘.


讗诪专 诇讜 讛诇讜讬谞讬 讜讚讜专 讘讞爪专讬 讘讞谞诐 专讘讬转 拽爪讜爪讛 讛讬讗. 讜讗讬 诪谞讻讛 诇讬讛 诪拽专谞讗 讚讬诇讬讛 讘讻诇 砖转讗 讜砖转讗 驻讜专转讗 讗住讜专 诪讚专讘谞谉. 讜讘讻专诐 讜砖讚讛 讛讜讗 讚砖专讬 诇诪讬讻诇 讘谞讻讬讬转讗 讜讗驻讬诇讜 诇讻转讞诇讛 砖讛讜爪讗转谉 诪专讜讘讛 讜讝讬诪谞讬谉 讚诇讗 注讘讚讬 砖讬注讜专 讗驻拽讜转讬讛 讗讘诇 讘讬转 讜讙谉 讗讬诇谞讜转 讜讞爪专 讜讗砖驻讜转 讜讻讬讜爪讗 讘讛谉 讚讜讚讗讬 注讘讚讬 讜讗讬讛讜 诇讗 诪驻讬拽 讘讛讜 讛谞讬 讜讚讗讬 讗驻讬诇讜 讘谞讻讬讬转讗 讗住讬专讬 讚讗讘拽 专讘讬转 讛讜讗 讜注诇 讚注转 讝讜 讛诇讱 讛专"诪. 讜讬砖 诪拽讬诇讬谉 讜讛诪转诪讬专 诪砖讜讘讞. 讗讘诇 诪砖讻讜谞转 住驻专讬诐 讜砖讗专 讚讘专讬诐 砖讗讬谉 讚专讱 诇讛砖讻讬专谉 讜讻砖诪砖讻讬专讬谉 讗讜转诐 砖讻专诐 诪讜注讟 讘讛谞讬 讜讚讗讬 讗讬讻讗 诇诪讬诪专 讚讘谞讻讬讬转讗 讻诇 讚讛讜 砖专讬 讜讗祝 注诇 讙讘 讚讜讚讗讬 注讘讚讬. 讜爪专讬讱 注讬讜谉.


讘转砖讜讘讛. 诪讬 砖讛诇讜讛 注诇 讛砖讚讛 诇讝诪谉 讬讚讜注 讜诇讗 讛转谞讜 诇讗讻讜诇 驻讬专讜转 讻诇 讝诪谉 砖转诪砖讱 讛诪砖讻讜谞讛 讘讬讚讜 讻讬讜谉 砖讛讙讬注 讝诪谉 讛诪注讜转 诇讛驻专注 讛专讬 讛谉 讘转讜专转 诪诇讜讛 诇讗 讘转讜专转 诪砖讻讜谞讛 讜讗住讜专 诇诪诇讜讛 诇讗讻讜诇 驻讬专讜转讬讛 讚讗讘拽 专讘讬转 讛讜讗. 注讚 讻讗谉.
讜讝讛 诇砖讜谉 讛"专 讙专砖讜诐 诪讗讜专 讛讙讜诇讛 讘转砖讜讘转 砖讗诇讛 住讬诪谉 诇"讝 讜砖砖讗诇转 专讗讜讘谉 诪砖讻谉 诇砖诪注讜谉 住驻专讬诐 讜讻砖讘讗 诇驻讚讜转诐 诪爪讗诐 讬砖谞讬诐 讜诇讗 讛讬讜 砖讜讬诐 讻注转 砖诪砖讻谉 讗讜转诐 讜专讗讜讘谉 讟讜注谉 住驻专讬诐 讞讚砖讬诐 讛讬讜 讜诇诪讚转 讘讛诐 讜讛砖讗诇转诐 诇讗讞专讬诐 讜谞转转诐 讘注砖谉 讜讛专讬 谞驻转转讜 讘讚诪讬讛谉 注谞讛 砖诪注讜谉 注诇 转谞讗讬 讝讛 讛诇讜讬转讬讱 注诇讬讛诐 诇诇诪讜讚 讜诇诇诪讚 讘讛诐 讜诇讛砖讗讬诇 诇讗讞专讬诐 注谞讛 专讗讜讘谉 讗诐 讻谉 讗讬谉 诇讱 专讘讬转 讙讚讜诇讛 诪讝讜. 讻讱 讚谞讬谞讜 讗诐 讻砖讛诇讜讛 砖诪注讜谉 讛诪注讜转 诇专讗讜讘谉 讛专砖讛讜 诇诇诪讜讚 讘住驻专讬讜 讜诇讛砖讗讬诇诐 诇讗讞专讬诐 讛讜讛 诇讬讛 砖讜讗诇 注诇讬讬讛讜 讜诪讛 砖注砖讛 注砖讜讬 讜讗讬谉 诇讞讜砖 诪砖讜诐 专讘讬转. 讜讗祝 注诇 讙讘 讚转谞谉 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜讻讜' 讛谞讬 诪讬诇讬 讞爪专 讗讜 讘讬转 讚注讘讬讚讬 讗讬谞砖讬 诇讗讜讙讜专讬 讗讘诇 住驻专讬诐 诇讗 注讘讚讬 讗讬谞砖讬 诇讗讙讜专讬 讜注讘讚讬 诇讗讜砖讜诇讬 讚诪讻讜讜谞讬 诇砖讜诐 诪爪讜讛 讚讻转讬讘 讛讜谉 讜注讜砖专 讜讙讜' 专讘 讛讜谞讗 讜专讘 讞住讚讗 讞讚 讗诪专 讝讛 讛诇讜诪讚 转讜专讛 讜诪诇诪讚讛 讜讞讚 讗讜诪专 讝讛 讛讻讜转讘 转讜专讛 谞讘讬讗讬诐 讜讻转讜讘讬诐 讜诪砖讗讬诇谉 诇讗讞专讬诐 讛讬诇讻讱 诇讬讻讗 诇诪讬讞砖 诪砖讜诐 专讘讬转 讜讗讬 谞诪讬 讗讬讻讗 讚讞讬讬砖 诇讻讬 讛讚讗 诪讬诇转讗 诪砖讜诐 专讘讬转 讛讜讛 诇讬讛 讗讘拽 专讘讬转 讜讗讬谞讛 讬讜爪讗讛 讘讚讬讬谞讬诐. 讜讗讬 讗诪专 专讗讜讘谉 诇讬讘爪专 诇讬讛 诪谉 讝讜讝讬 讘诪砖讻谞转讗 讚诇讗讜 讗驻讜拽讬 诪讬谞讬讛 讛讜讗 讚讛讗 诇讜讛 谞拽讬讟 诇讛讜 诇讬讻讗 诇诪讬诪专 讛讻讬 讚讗诪专 专讘 讗砖讬 讛砖转讗 讚讗诪专转 讗讻诇 讟驻讬 诇讗 诪驻拽讬谞谉 诪讬谞讬讛 讗讻诇 砖讬注讜专 讝讜讝讬讛 谞诪讬 诇讗 诪住诇拽讬谞谉 诇讬讛 讘诇讗 讝讜讝讬 讻诇 住诇讜拽讬 讘诇讗 讝讜讝讬 讗驻讜拽讬 诪讬谞讬讛 讛讜讗 讗讘诇 讜讚讗讬 讛讗讬 讚讟注讬谉 专讗讜讘谉 讻砖诪砖讻谞转讬 诇讜 讛住驻专讬诐 讛讬讜 讞讚砖讬诐 讜注转讛 讛诐 诪讬讜砖谞讬诐 讜诪注讜砖谞讬诐 讗诐 诪讞诪转 诪诇讗讻转 讛住驻专讬诐 谞转注砖谞讜 讜谞转讬讬砖谞讜 讛讜讛 诇讬讛 讻诪转讜转 诪讞诪转 诪诇讗讻讛 讜讗诐 诪讚讘专 讗讞专 驻讞转讜 讛住驻专讬诐 讜讛讜砖讞转讜 讬砖诇诐 诇讜 讛驻讞转 注诇 驻讬 讚讬讬谞讬谉 讛讘拽讬讗讬谉 讘砖讜诪讗 讜讗诐 诇讗 谞转谉 诇讜 专砖讜转 诇诇诪讜讚 讘讛谉 讜诇讛砖讗讬诇谉 诇讗讞专讬诐 讬砖诇诐 诇讜 讻诇 诪讛 砖谞驻讞转讜 讘讬谉 诪讞诪转 诪诇讗讻讛 讜讘讬谉 砖诇讗 诪讞诪转 诪诇讗讻讛. 注讚 讻讗谉.


讜讻转讘 讛专诪讘"谉 讝"诇 讜讝讛 诇砖讜谞讜: 讻转讘 专讘讬谞讜 讛讙讚讜诇 讗驻讬诇讜 拽讗 转讘注 诇讬讛 讘讗讙专 讘讬转讬讛 诪拽诪讬 讚诇讬驻专注讬讛 讜讻讜'. 讜讛专讘 专讘讬谞讜 讗驻专讬诐 讝"诇 讞诇拽 注诇讬讜 讜讗诪专 讚诇讗 讗诪专 专讘 讗砖讬 讻诇 住诇讜拽讬 讘诇讗 讝讜讝讬 讜讻讜' 讻诪讜 砖讻转讜讘 讘驻住拽讬 讛专讗"砖 讝"诇. 讜专讘讬 讛讻专讬注 讻讚讘专讬讜 诪驻谞讬 砖诪爪讬谞讜 讞讚 讘专 谞砖 讗砖讗讬诇 诇讞讘专讬讛 讚讬谞专讬谉 讗砖专讬转讬讛 讙讜 讘讬转讬讛 讗诪专 诇讬讛 讛讘 诇讬 讗讙专 讘讬转讬 讗诪专 诇讬讛 讛讘 诇讬 讚讬谞专讗讬 讗转讗 注讜讘讚讗 拽讜诪讬 专讘讬 讗讘讗 讘专 讘讬讝谞讗 讜诪专讬拽讬讝 诇讬讛 诪讗讬 讚讛讜讛 讞诪讬 诇诪砖专讬讬讛 讜讝讜 讛讛讻专注讛 讗讬谞讛 诪讻专注转 砖讬砖 诇驻专砖讛 讻讙讜谉 讚讛诇讜讛讜 讜讗讞专 讻讱 讗诪专 诇讜 讗讚讜专 讘讞爪专讱 讜讗诪专 诇讬讛 讚讜专 讘讞爪专讬 诇讗 讗诪专 诇讗 讘讞谞诐 讜诇讗 讘砖讻专 讜诇讘住讜祝 转讘注讜 诇讬转谉 诇讜 砖讻专 讘讬转讜 讜讗诪专 诇讬讛 讗祝 讗转讛 转谉 诇讬 诪注讜转讬 讻诇讜诪专 讘砖讻专 诪注讜转讬 砖讛讬讜 讘讟诇讜转 讗爪诇讱 讚专转讬 讘讛 讜诇讗 讗注诇讛 诇讱 砖讻专 讜讚谉 专讘讬 讗讘讗 讚诪谞讻讛 诇讬讛 砖讻专 讘讬转讜 讛讜讗讬诇 讜诇讗 讛转谞讛 注诪讜 讘驻讬专讜砖 砖讬讚讜专 讘讛 讘讞谞诐 讜诇讬砖谞讗 讚讬讬拽讗 讛讻讬 讚拽讗诪专 诇讬讛 讛讘 诇讬 讗讙专 讘讬转讬 讜讗诇讜 讛转谞讛 注诪讜 讘驻讬专讜砖 砖讬讚讜专 讘讛 讘讞谞诐 讗诐 转讘注讜 讗讞专 讻讱 诪驻谞讬 讗讬住讜专 专讘讬转 讛讜讛 诇谉 诇诪讬诪专 转讘注讬讛 讘讗讙专 讘讬转讬讛 讜诇讗 讛讜讛 诇讬讛 诇诪讬诪专 讛讘 诇讬 讗讙专 讘讬转讬 讜讛诇讛 谞诪讬 讛讜讛 诇讬讛 诇诪讬诪专 诪讞诇转 诇讬 讜诇讗 讛讜讛 诇讬讛 诇诪讬诪专 讛讘 诇讬 讚讬谞专讗讬. 讜讘专 诪谉 讚讬谉 诪讗谉 诇讬诪讗 诇谉 讚专讘讬 讗讘讗 诇讗讜 讻诪专 讘专讬讛 讚专讘 讬讜住祝 诪砖诪讬讛 讚专讘讗 住讘讬专讗 诇讬讛 讜讻讜' 讻讻转讜讘 讘驻住拽讬 讛专讗"砖. 讜讝讛 讛讬专讜砖诇诪讬 讻转讜讘 讛讬讛 诪转讞诇讛 讘谞讜住讞 专讗砖讜谉 砖讘讛诇讻讜转 讜讞讝专 专讘讬谞讜 讜诪讞拽讜. 讜讗讬谉 讚讘专讬 讛专讘 专讘讬谞讜 讗驻专讬诐 拽专讜讘讬诐 讗诇 讛讚注转 砖讛诪诇讜讛 讗转 讞讘专讜 诪谞讛 讗诐 谞转谉 诇讜 诇讜讛 讻诇讜诐 讘诪转谞讛 住转诐 讗讬谞讜 讘讚讬谉 砖谞讞砖讘 诇讜 诇讛诇讜讗转讜 讜诇讗 讚诪讬 讻诇诇 诇诪砖讻谞转讗 讚讛讜讬 讛诇讜讬谞讬 讜讗讻讜诇 驻讬专讜转 讻诇 讝诪谉 砖诪注讜转讬讱 讗爪诇讬 讜讻诇 砖讻谉 讞爪专 讚诇讗 拽讬讬诪讗 诇讗讙专讗 讘讬谉 讚讚专 讘讛 诪谞驻砖讬讛 讘讬谉 诪讚注转讜 讚诇讜讛 住转诐. 讜讗讬讻讗 讚诪讜转讘讬 讗砖诪注转讬谉 讛讬讻讬 转谞谉 讜诇讗 讬砖讻讜专 诪诪谞讜 讘驻讞讜转 讜讛讗 专讘讬谞讗 讗讻诇 诪砖讻谞转讗 讘谞讻讬讬转讗. 讜专砖"讬 讝"诇 驻讬专砖 讚讛讛讬讗 讘诪砖讻谞转讗 讚砖讚讜转 讜讻讜' 讜讘注诇 讛诇讻讜转 谞诪讬 讻转讘 讜诪讗谉 讚诪讜讝讬祝 讝讜讝讬 诇讞讘专讬讛 讜砖拽讬诇 诪讬谞讬讛 讘讬转讗 讘诪砖讻谞转讗 讜讬讛讬讘 诇讬讛 讗讙专 讘讬转讗 讘驻讞讜转 讗住讜专 讚转谞谉 讛诪诇讜讛 讗转 讞讘讬专讜 讜讻讜' 讜讝讛 谞专讗讛 讻讚讘专讬 专砖"讬 讝"诇 讗祝 注诇 驻讬 砖讛讜讗 讗诪专 讘诪拽讜诐 讗讞专 讜讗讬 诪谞讻讛 诇讬讛 砖专讬 讗驻砖专 讚砖讬注讜专 讗讙专讬讛 讻讜诇讬讛 拽讗诪专 讗祝 注诇 驻讬 砖讝讛 诇讗 讛讜爪专讱 诇讬讻转讘 讜讬砖 诪驻专砖讬诐 讜诇讗 讬砖讻讜专 诪诪谞讜 讘驻讞讜转 砖诇讗 讬讗诪专 诇讜 讚讜专 讘讞爪专讬 讘诪讞爪讬转 砖讻专. 讜诇讗讜 诪讬诇转讗 讛讬讗 讚讛讗 驻砖讬讟讗. 讜注讜讚 讚讗诐 讻谉 讛讜讛 诇讬讛 诇诪讬转谞讬 讜诇讗 讬讗诪专 诇讜 讚讜专 讘讛 讘驻讞讜转 讜转谞讬讗 讘转讜住驻转讗 讛讬讛 讞讬讬讘 诇讜 诪注讜转 讜讛砖讻讬专 诇讜 讘讬转 诪讚讬谞专 诇讞讜砖 讜讛讬讛 讬驻讛 住诇注 讘讞讚砖 讗住讜专. 讜讛转讬专讜抓 讛谞讻讜谉 讚诪砖讻谞转讗 讻讬讜谉 讚诪驻讬拽 讚诪讬 注诇讛 讻讝讘讬谞讬 讚诪讬讗 砖讛专讬 诪注讜转讬讜 注诇 讗讜转讛 诪砖讻讜谞讗 讛诐 讜讘讬谉 谞注砖讛 驻讬专讜转 讜讘讬谉 讗讬谞讛 谞注砖讛 诪谞讻讛 诇讜 讜讻诇 讞讜讘讜 讻诇讛 讘讗讜转讜 谞讻讬讬转讗 讚诪讬 诇诪讛 砖砖讚讬 注讜砖讛 诪讻讜专 诇讱 讚诪讜转专 讗讘诇 讘讛诇讜讛讜 讜讚专 讘讞爪专讜 讛拽专谉 砖诇讜 拽讬讬诐 讘讞讜讘讜 讜讛讜讗 诪砖讻讬专 诇讜 讞爪专讜 讘驻讞讜转 讜驻专注 诪讻讬住讜 讜讗讬谉 诪注讜转讬讜 讻诇讬谉 讻讗谉. 讜讬砖 诪驻专砖讬诐 讛讟注诐 诪砖讜诐 讚诪砖讻谞转讗 砖讻讜谞讛 讙讘讬讛 讜讙讜驻讗 砖诇 拽专拽注 拽谞讜讬 诇讜 讘讝讘讬谞讬 诪讛 砖讗讬谉 讻谉 讘讛诇讜讛讜 讜讚专 讘讞爪专讜 砖诇讗 注诇 讗讜转讛 讞爪专 讛诇讜讛讜 讗诇讗 注诇 讗诪讜谞转讜 讛诇讜讛讜 讜讗讬谞讜 谞讻讜谉. 讜讛专讘 讗讘 讘讬转 讚讬谉 讻转讘 讻讱 讜转讬专爪讛 讛讙讗讜谉 专讘讬 讬爪讞拽 讘转砖讜讘讜转讬讜 讘讞讜讘 砖拽讚诐 砖讛诪砖讻讜谞讛 讗住讜专讛 讘讞讜讘 砖拽讚诐 讻讚转谞谉 讜诇讗 讬砖讻讜专 诪诪谞讜 讘驻讞讜转 讚谞讛讬 讻讚讗诪专 诇讬讛 讘砖注转 诪转谉 诪注讜转 讛专讬谞讬 讗讜讻诇 驻讬专讜转 拽专拽注 讝讜 讘谞讻讬讬转讗 驻砖讜讟 诪讗诇讜 讛诪注讜转 讘讻诇 砖谞讛 讛讜讛 诇讬讛 诇讜拽讞 讜讗讜讝讜诇讬 讗讜讝讬诇 讙讘讬讛 讗讘诇 讘讞讜讘 砖拽讚诐 讗祝 注诇 讙讘 讚拽讗 诪谞讻讛 诇讬讛 诪讻诇 诪拽讜诐 诇讗 讬讛讬讘 诇讬讛 诪讬讚讬 讘诪讗讬 拽谞讬 诇讛讜 诇讛谞讱 驻讬专讬 讜讗祝 注诇 讙讘 讚拽诪谞讻讛 诇讬讛 诪讬讞讝讬 讻专讘讬转. 讜转诪讛 讗谞讬 讘讝讛 讛讟注诐 讗诐 讗诪专 专讘讬谞讜 讛讙讚讜诇 讚讻讬讜谉 讚诪诪砖讻谉 诇讬讛 砖讚讛讜 讘讗讜转讛 诪诇讜讛 讜讗诪专 诇讜 诇讱 讞讝拽 讜拽谞讛 诪讬 诇讗 拽谞讛 讜讻讬 讗讬谉 讝讛 讚专讱 诪拽讞 讜诪诪讻专 讜讛诇讗 讛拽专拽注 谞拽谞讛 讘砖讟专 讜讞讝拽讛 讜砖讻讬专讜转 拽专拽注 谞诪讬 谞拽谞讛 讘砖讟专 讜讘讞讝拽讛 讜讛讬讻讬 诪讬讞讝讬 讟驻讬 讻专讘讬转 讗讚专讘讛 讻诇 讘砖注转 讛诇讜讗讛 诪讬讞讝讬 讟驻讬 讻专讘讬转. 讜讗谞讬 诇讗 诪爪讗转讬 讚讘专 讝讛 诪驻讜专砖 讘转砖讜讘讜转讬讜. 讜讝讛 谞讜住讞 转砖讜讘转 专讘讬谞讜 讛讙讚讜诇 讜砖转讬 转砖讜讘讜转 讛砖讬讘 讘注谞讬谉 讝讛 讜讛讬诇讱 讛诪驻讜专砖转 讬讜转专.


砖讗诇转 诇注谞讬谉 诪砖讻讜谞讛 砖诇讗 讛转谞讜 讘讬谞讬讛诐 砖讻诇 讝诪谉 砖转诪砖讱 诪砖讻讜谞讛 讝讜 讜讻讜'. 讻讬讜谉 砖谞砖诇诐 讝诪谉 讗讜转讜 诪砖讻讜谞讛 讗住讜专 诇讗讜转讜 砖讛讬讗 诪诪讜砖讻谞转 讘讬讚讜 砖讬讗讻诇 诪驻讬专讜转讬讛 讻诇讜诐 诪砖讜诐 砖讻砖谞砖诇诐 讛讝诪谉 谞注砖讜 讛诪注讜转 讗爪诇 讛诇讜讛 讘转讜专转 讛诇讜讗讛 讜讘讛 讗诪专讜 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜诇讗 讬砖讻讜专 诪诪谞讜 驻讞讜转 诪驻谞讬 砖讛讜讗 讗讘拽 专讘讬转 砖讛诪诇讜讛 讗诐 拽讚诪讛 诇讝诪谉 讛诪砖讻讜谞讛 谞注砖讛 讻讗讙专 谞讟专 诇讬 讜讛讜讗 讗讘拽 专讘讬转 讜讗讬谞讛 讬讜爪讗讛 讘讚讬讬谞讬诐. 讜讗讬谞讬 专讜讗讛 讘讻讗谉 讗讜转讜 转讬专讜抓 砖讗诪专讜 讘砖诪讜 讜讚讘专讬讜 讘专讜专讬诐 砖讗诪专 砖讻讬讜谉 砖谞砖诇诐 讝诪谉 讛诪砖讻讜谞讛 讜讗讬谞讛 诪诪讜砖讻谞转 诇讜 讗爪诇讜 注讜讚 讗住讜专 诇讗讻讜诇 驻讬专讜转 讜讗驻讬诇讜 讘谞讻讬讬转讗 砖注诇 讝讛 砖谞讬谞讜 讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 讜诇讗 讬砖讻讜专 诪诪谞讜 讘驻讞讜转 诪驻谞讬 砖讛讜讗 讗讘拽 专讘讬转 讻讬讜谉 砖讗讬谉 讝讜 诪砖讻讜谞讛 讗诇讗 讛诇讜讗讛 讘注诇诪讗. 讜讗诐 转讗诪专 讘诇讗 砖讻讬专讜转 诇诪讛 讗讬谞讛 专讘讬转 拽爪讜爪讛 讻讬讜谉 砖拽讚诪讛 讛诪诇讜讛 诇诪砖讻讜谞讛 讗讜 诇砖讻讬专讜转 讜诇讗讜 讗讚注转讗 讚讛讻讬 讗讜讝驻讬讛. 讗讬谞讜 专讘讬转 拽爪讜爪讛 讗诇讗 砖谞注砖讛 讻讗讙专 谞讟专 诇讬 讜讗讬谞讜 讬讜爪讗 讘讚讬讬谞讬诐 讜讗诇讜 讗诪专 讛诇讜讬谞讬 讜讚讜专 讘讞爪专讬 讞谞诐 讘讬谉 讘转讜专转 诪砖讻讜谞讛 讘讬谉 讘砖讻讬专讜转 专讘讬转 拽爪讜爪讛 讛讬讗 讜讬讜爪讗讛 讘讚讬讬谞讬诐. 讝讛讜 驻砖讟 讚讘专讬讜 讜驻讬专讜砖谉 讜诇诪讚谞讜 讛转讬专讜抓 讛专讗砖讜谉 砖讻转讘谞讜 讜讻谉 讚注转讜 讘讗诪转. 注讚 讻讗谉.





诪讛专砖"讗 - 讞讬讚讜砖讬 讛诇讻讜转

讘讚"讛 讛讗讬 拽专讜讘 诇砖讻专 讻讜' 讜讗"转 转拽砖讬 诇讬讛 讗诪转谞讬' 讚讬爪讗 讛砖注专 驻讜住拽讬谉 讻讜' 注讻"诇 爪"注 诇诪讗讬 讚诇讗 诪住拽讬 讗讚注转讬讬讛讜 诇讞诇拽 讘讬谉 讛讱 讚讛讻讗 讜讘讬谉 讛讱 讚讬爪讗 讛砖注专 驻讜住拽讬谉 讻讜' 讟驻讬 讜注讚讬驻讗 讛"诇 诇讗拽砖讜讬讬 谞诪讬 诇讗讘讬讬 讚讗驻讬' 诇讗 拽讘讬诇 注诇讬讛 讗驻讬诇讜 讝讜诇讗 诇讬砖转专讬 讻讬 讛讱 讚讬爪讗 讛砖注专 驻讜住拽讬谉 讚驻讜住拽 注诪讜 讘砖注专 讛讙讘讜讛 讚讻诇 讛讗讞专讬讜转 注诇 讛诪讜讻专 讜砖专讬 讜砖讜讘 诪爪讗转讬 讻讚讘专讬诐 讗诇讜 讘讛讙讛转 诪专讚讻讬 讜讘讛讙讛转 讗砖专"讬 讜讝"诇 讜讗讬 诇讗 拽讘讬诇 注诇讬讛 讗驻讬诇讜 讝讜诇讗 讗住讜专 讻讜' 讜诪讬讛讜 诇拽诪谉 讙讘讬 驻讜住拽 注诪讜 讘砖注专 讛讙讘讜讛 讚诪砖诪注 讚讻诇 讻讜' 讜讟注诪讗 讻讬讜谉 砖讗讬谉 诪讝讜诪谉 讻讜' 注讻"诇 注"砖:


讘讗"讚 讬砖 诇讜 诪讜转专 讗讬讻讗 诇诪讬诪专 讚讗诐 诪转拽诇拽诇 讻讜' 诪砖诪注 讚拽诇拽讜诇 讗讞专 讚诇讗讜 讞讬诪讜抓 讛讜讜 诪拽讘诇讬 讻讜' 注讻"诇 讜诇讗讘讬讬 讚讛转讬专 讗驻讬诇讜 讗诐 诇讗 拽讘诇 注诇讬讜 拽诇拽讜诇 转拽驻讛 讛讬讬谞讜 讚拽讘诇 注诇讬讜 讛驻住讚 讝讜诇讗 诪砖讗"讻 讛转诐 讚诇讗 拽讘诇讜 讛驻住讚 讝讜诇讗 诇讛讻讬 讘注讬 诇拽讘讜诇讬 讛驻住讚 讛拽诇拽讜诇 讜诪讬讛讜 诇驻"讝 拽砖讛 诪讗讬 拽砖讬讗 诇讛讜 诇注讬诇 诇"诇 讛转诐 讟注诪讗 讚诪注讬拽专讗 讞诇讗 讞诇讗 转"诇 讚讗驻讬诇讜 讘转拽驻讛 讻讜' 砖专讬 诇讛转谞讜转 讻讜' 讚讛讗 讻讬讜谉 讚诪讬讬专讬 讛转诐 讚诇讗 拽讘诇讜 讛驻住讚 讛讝讜诇 爪专讬讱 诇拽讘诇 注诇讬讜 讛驻住讚 讛拽诇拽讜诇 砖诇 转拽驻讛 讜诇讛讻讬 讛讜爪专讱 诇诪讬诪专 讚拽诇拽讜诇 砖诇 讞讬诪讜抓 讛讜讬 诪拽讞 讟注讜转 讚诪注讬拽专讗 讞诇讗 讻讜' 讜讚讜"拽:


讘讚"讛 讜诇讗 讬砖讻讜专 讻讜' 讘诇讗 谞讻讬讬转讗 讗讬谞讛讜 讘转讜专转 讝讘讬谞讬 讗转讜 讻讜' 注讻"诇 讜诇讚讬讚谉 谞诪讬 诇讗 讗住专讬' 诇讬讛 讗诇讗 诪砖讜诐 讗讘拽 专讘讬转 讚讛讜讛 拽专讜讘 诇砖讻专 讜专讞讜拽 诇讛驻住讚 讜诇讛讻讬 讘谞讻讬讬转讗 讗驻讬诇讜 诇讚讬讚谉 砖专讬 讜拽"诇:


讘驻专砖"讬 讘讚"讛 讗讬谞讜 爪专讬讱 讻讜' 讜讗讜拽讬诪谞讗 讘讞爪专 讚诇讗 拽讬讬诪讗 诇讗讙专讗 讗讘诇 讛讗讬 讙讘专讗 砖讚专 讘讛 注讘讬讚 诇诪讬讙专 讻讜' 注讻"诇 讬砖 诇讚拽讚拽 诇驻"讝 诇讗 讛诇"诇 讚拽诪"诇 诇讗住讜专 讘讛诇讜讛讜 讗诇讗 讚讜诪讬讗 讚讛讻讗 讘诇讗 拽讬讬诪讗 诇讗讙专讗 讜注讘讬讚 诇诪讬讙专 讜诪谞讗 诇讬讛 诇转诇诪讜讚讗 诇诪讬诪专 讚拽诪"诇 诇讗住讜专 讗驻讬' 讘诇讗 拽讬讬诪讗 诇讗讙专讗 讜诇讗 注讘讬讚 谞诪讬 诇诪讬讙专 讜讬"诇 讚诪砖诪注 诇讬讛 诇转诇诪讜讚讗 讻讬讜谉 讚拽讗住专 诇讗 拽讬讬诪讗 诇讗讙专讗 讜注讘讬讚 诇诪讬讙专 讗注"讙 讚诇讬讻讗 谞砖讱 讜讗诪专讬谞谉 讘专"驻 讚诇讬讻讗 转专讘讬转 讘诇讗 谞砖讱 讜注"讻 诪砖讜诐 讚诪讞讝讬 讻专讘讬转 讚讛专讜讗讛 讬讗诪专 讚拽讬讬诪讗 诇讗讙专讗 诪讛"讟 谞诪讬 讬砖 诇讗住讜专 谞诪讬 讗驻讬诇讜 讘诇讗 拽讬讬诪讗 诇讗讙专讗 讜诇讗 注讘讬讚 谞诪讬 诇诪讬讙专 讜讚讜"拽:


转讜住' 讘讚"讛 讗诪专 专讘 谞讞诪谉 讻讜' 讗诇讗 诇讗 拽讗讬 讛转诐 讛讻讬 讜注讜讚 讚讛讻讗 诪讬讬专讬 讻讜' 注讻"诇 谞专讗讛 讜讚讗讬 讚讙诐 诇转讬专讜抓 讛砖谞讬 诇讗 拽讗讬 讛转诐 讛讻讬 讚专讘 谞讞诪谉 诇讗 诪讞讬讬讘 讛转诐 讗诇讗 诪砖讜诐 讚拽专诪谞讗讬 讛讜讜 讚讬讬专讬 讘讬讛 讜讛"诇 讞爪专 讚拽讬讬诪讗 诇讗讙专讗 讗诇讗 讚诇转讬专讜爪诐 讛专讗砖讜谉 诪讬讬专讬 谞诪讬 讛讱 讚专讘 谞讞诪谉 讚讛讻讗 讘讚讗讬谞讜 爪专讬讱 诇讛注诇讜转 砖讻专 讗驻讬' 讘注讘讬讚 诇诪讬讙专 讻驻专砖"讬 讘砖诪注转讬谉 讜讗诐 讻谉 诇驻讜诐 诪讗讬 讚讘注讬 诇诪讬诪专 讘讛讱 拽诇拽诇转讗 讚讬转诪讬 讚诇讗 讛讜讜 讚讬讬专讬 讘讬讛 拽专诪谞讗讬 讜诇讗 讛讜讛 拽讬讬诪讬 诇讗讙专讗 讛诪"诇 讜诇讬讟注诪讬讱 转讬拽砖讬 讚专讘 谞讞诪谉 讚讛讻讗 讗讚讛转诐 讗诇讗 讻讬讜谉 讚诇讗 拽讗讬 讛转诐 讛讻讬 讗诇讗 讚讛讱 拽诇拽诇转讗 讗讬讬专讬 讘拽讬讬诪讗 诇讗讙专讗 讻讚讗诪专 讚拽专诪谞讗讬 讛讜讜 讚讬讬专讬 讘讬讛 诇讗 讞砖 转诇诪讜讚讗 诇讛拽砖讜转 讻谉 讚讘讻诪讛 诪拽讜诪讜转 讛诪"诇 讜诇讟注诪讬讱 讜诇讗 拽讗"诇 讜诇转讬专讜抓 讛砖谞讬 砖诇 讛转讜住驻讜转 诇诪讗讬 讚讘注讬 诇诪讬诪专 讚讛讱 拽诇拽诇转讗 讗讬讬专讬 讘诇讗 拽讬讬诪讗 诇讗讙专讗 讗讬讻讗 诇诪讬诪专 讚讗讬讬专讬 讘注讘讬讚 诇诪讬讙专 诇讗 转拽砖讬 诇讬讛 讻诇诇 诪专讘 谞讞诪谉 讚讛讻讗 讚讗讬讬专讬 讘诇讗 拽讬讬诪讗 诇讗讙专讗 讜诇讗 注讘讬讚 谞诪讬 诇诪讬讙专 讜讚讜"拽:





诪讛专"诐

讚"讛 讛讗讬 拽专讜讘 诇砖讻专 讜专讞讜拽 诇讛驻住讚 讛讜讗 讜讻讜' 讜讬"诇 讚砖讗谞讬 讛转诐 讻讬讜谉 讚讗讬谉 讛驻讬专讜转 砖诇讜拽讞 讘注讬谉 讗讬谉 谞讬讻专 讜讻讜' 讻谉 爪专讬讱 诇讛讙讬讛:


讚"讛 讜诇讗 讬砖讻讜专 讛讬诪谞讜 讘驻讞讜转 讜讻讜' 讜专"转 讗诪专 讚讘讬转 谞诪讬 讝讬诪谞讬谉 讚诇讗 砖拽讬诇 诪讬讚讬 讜讻讜'. 诪讚讘专讬 讛转讜住' 诪砖诪注 讚专讘讬谞讜 转诐 转专讬 讟注诪讬 拽讗诪专 讞讚讗 讚讘讬谉 讘讬转 讜讘讬谉 砖讚讛 讘转专讜讬讬讛讜 讝讬诪谞讬 讚诇讗 砖拽讬诇 诪讬讚讬 讜讙诐 诪爪专讬讱 砖讬诇讜讛 诇讜 注诇 讛讘讬转 讜注诇 讛砖讚讛 讜谞专讗讛 讚诇转专讜讬讬讛讜 讗爪讟专讬讱 讚注"讻 爪专讬讱 诇讞诇拽 讘讬谉 讛讬讻讗 讚诇讗 讛诇讜讛讜 诪转讞诇讛 注诇 讛讘讬转 讜注诇 讛砖讚讛 讚讗住讜专 讜讘讬谉 讛讬讻讗 讚讛诇讜讛讜 注诇 讛讘讬转 讜注诇 讛砖讚讛 讚讘讬谉 讘讬转 讜讘讬谉 砖讚讛 砖专讬 讘谞讻讬讬转讗 讚讗诇"讻 转拽砖讛 诇讬讛 诪转谞讬转讬谉 讚讛讻讗 讚拽转谞讬 讜诇讗 讬砖讻讜专 诪诪谞讜 讘驻讞讜转 讜注"讻 爪专讬讱 诇讞诇拽 讜诇讜诪专 讚讗讬讬专讬 诪转谞讬转讬谉 讚诇讗 讛诇讜讛讜 注诇 讛讘讬转 诇讻讱 讗住讜专 讜讗讬 诇讗讜 讟注诪讗 讚讝讬诪谞讬谉 讚诇讗 砖拽讬诇 诪讬讚讬 讜拽讜谞讛 讛驻讬专讜转 讗讜 讚讬专转 讛讘讬转 讘谞讻讬讬转' 注诇 讛住驻拽 诇讗 讛讬讛 诪住转讘专 诇讛转讬专 讘讬谉 讘讘讬转 讜讘讬谉 讘砖讚讛 讻讬讜谉 讚诪砖转讻专 讛专讘讛 讘讜讚讗讬 讘诇讗 砖讜诐 住驻拽 讗诐 讻谉 讗讙专 谞讟专 讛讜讗 讜拽"诇:


讘讗"讚 讜爪专讬讱 诇讚讞讜拽 诇驻讬' [诇专讘讗] 讚讗注"讙 讚讛讛讜讗 转谞讗 住讘专 讚爪讚 讗讞讚 讘专讬讘讬转 砖专讬 讗驻讬' 诪讚专讘谞谉 讜讻讜'. 讜谞专讗讛 讚诇驻专"转 诇讗 诪讜拽讬 专讘讗 诪转谞讬转讬谉 讜讘专讬讬转讗 讚讛转诐 讛讗 专讘谞谉 讛讗 专"讬 讚讛讗 诇讚讬讚讬讛 诇专"讬 谞诪讬 讗讬转 诇讬讛 爪讚 讗讞讚 讘专讘讬转 讗住讜专 诪讚专讘谞谉 讗诇讗 讛讛讜讗 转谞讗 讚诪转谞讬转讬谉 讚讛转诐 转谞讗 讗讞专讬谞讗 讛讜讗 讚讗讬转 诇讬讛 讚爪讚 讗讞讚 讘专讬讘讬转 讗讬谞讜 专讬讘讬转 讗驻讬诇讜 诪讚专讘谞谉 讜讗注驻"讻 诪讜拽讬 专讘讗 诇注讬诇 驻诇讜讙转讗 讚专讘谞谉 讜专"讬 讚驻诇讬讙讬 讘专讬讘讬转 注诇 诪谞转 诇讛讞讝讬专 讜诇讗 讘注讬 诇讗讜拽诪讬 讚讘爪讚 讗讞讚 讘专讬讘讬转 驻诇讬讙讬 讜住"诇 诇专"讬 讚讗驻讬诇讜 诪讚专讘谞谉 砖专讬 讚谞专讗讛 诇讜 讚讜讞拽 砖讬住讘讜专 专"讬 讻谉 讜讗注"讙 讚讛讛讜讗 转谞讗 讚注专讻讬谉 砖专讬 讗驻讬诇讜 诪讚专讘谞谉 诪"诪 住"诇 诇专讘讗 讚诇讬讻讗 诇讗讜拽诪讬 砖讬住讘讜专 专讘讬 讬讛讜讚讛 讻谉 诇讛转讬专 讗驻讬诇讜 诪讚专讘谞谉 讻诇 讻诪讛 专诇讗 驻讬专砖 讻谉 专"讬 讘讛讚讬讗 讛讜讗讬诇 讜谞讜讻诇 诇讗讜拽诪讬 驻诇讜讙转讗 讚驻诇讬讙讬 讘专讬讘讬转 讘注诇 诪谞转 诇讛讞讝讬专:





诪讛专"诐 砖讬祝

讘专砖"讬 讘讚"讛 讗"爪 诇讛注诇讜转 讜讻讜' 讜讗讜拽讬诪谞讗 讘讞爪专 讚诇讗 拽讬讬诪讗 讻讜' 讗讘诇 讻讜'. 诇驻讬 讝讛 诪谞"诇 诇讛讙诪专讗 诇讜诪专 讚拽诪"诇 诇讗住讜专 讗祝 讘转专转讬 诇讟讬讘讜转讗 讜诪讛专"砖 诪转专抓 讚讻讬讜谉 讚诇讬讻讗 转专讘讬转 讘诇讗 谞砖讱 讜诇讗 拽讬讬诪讗 诇讗讙专讗 讜注讘讬讚 诇诪讬讙专 诇讗 讗住专讜讛 讗诇讗 诪砖讜诐 讛专讜讗讬诐 诪讛"讟 讬砖 诇讗住讜专 谞诪讬 诇讗 注讘讬讚 诇诪讬讙专 讜诇讗 拽讬讬诪讗 诇讗讙专讗 讜转讬专讜抓 讝讛 诇讗 谞讛讬专讗 讻诇诇. 讜讗驻砖专 诇讜诪专 诇驻讬 注谞"讚 砖专砖"讬 讝"诇 诪驻专砖 诇爪讚讚讬谉 拽讗诪专 [讗讜 讞爪专 讻讜' 讗讜 讙讘专讗 讻讜'] 拽诪"诇 讗驻讬诇讜 讞讚讗 诇讟讬讘讜转讗 讜讻谉 诪砖诪注讜转 诇砖讜谞讜 讘讚"讛 讗讘诇 讞爪专 讜讻讜' 讜讚"讛 讜讙讘专讗 讜讻讜' 讚讞诇拽谉 诇转专转讬 讜诇讗 讻诇诇讬谞讛讜 讻讚诇注讬诇 讘讚"讛 讗"爪 讜讘讚"讛 讘讞爪专 讜讻讜' 讙诐 讚讗诇"讻 诇讗 拽诪砖诪注 诪讬讚讬 讘讗诇讜 讛讚讘讜专讬诐 讗讘诇 转专转讬 诇讟讬讘讜转讗 诇讗 诪住转讘专 诇讬讛 诇讗住讜专 讜讻拽讜砖讬转 讛转讜住' 讘讚"讛 讗讘诇 讞爪专 讜讻讬 讗住讜专. 诇注砖讜转 砖讜诐 讟讜讘讛 讜讻讜' 讜讛诇讜讛讜 讜讚专 讘讞爪讬专讜 爪专讬讱 讻讜' 讛讜讗 讚讜诪讬讗 讚讚专 讘讞爪讬专讜 讻讜' 讗"爪 诇讛注诇讜转 讻讜' 讜注"讻 诇转讬专讜抓 砖谞讬 砖诇 讛转讜住' 讚诪讞诇拽 讘诪讚注转讜 讗住讜专 讚讜拽讗 讘讞爪专 讚拽讬讬诪讗 诇讗讙专讗 讜讘诇讗 诪讚注转 讗住讜专 讗祝 讘讞爪专 讚诇讗 拽讬讬诪讗 诇讗讙专讗 讜诇讗 讗诪专讬谞谉 讙讝讬专转 讛专讜讗讬诐 [讘诪讚注转讜]. 诪讬讛讜 讚拽讚拽 专砖"讬 讚诪讞讝讬 讻专讘讬转 [诪砖诪注 拽爪转 讚诪砖讜诐 讙讝讬专转 讛专讜讗讬诐]:


讘专砖"讬 讘讚"讛 讗讘诇 讛诇讜讛讜 诇讗 讜诪转谞讬' 讘讚拽爪讬抓 诇讬讛 讻讜'. 讜诇讗 诪讜拽讬 诪转谞讬' 讘讞爪专 讚拽讬讬诪讗 诇讗讙专讗 讚讞讚讗 诇专讬注讜转讗 讗住讜专 诪转谞讬' 讘讛诇讜讛讜 讜讘讛诇讜谞讬 讗祝 讘转专转讬 诇讟讬讘讜转讗 讗住讜专 讗讜 诇驻讬 诪"砖 [讚诇爪讚讚讬谉 拽讗诪专 讚讜诪讬讗 讚讛讚专] 讘讛诇讜谞讬 讚讜诪讬讗 讚讛讚专 讻讜' 砖诇讗 诪讚注转讜 讘讞讚 诇讟讬讘讜转讗 讗住讜专 讜讘讛诇讜讛讜 讘转专转讬 诇专讬注讜转讗 讗住讜专 讻讚诇注讬诇 讗讬 诪诪转谞讬' 讛"讗 讜讻讜' 讜注讬讬谉:


讘转讜住' 讘讚"讛 讛讗讬 拽专讜讘 讜讻讜' 讻讬讜谉 讚讗讬谉 讛驻讬专讜转 砖诇拽讞 讘注讬谉 讗讬谉 谞讬讻专 讜讻讜'. 讻爪"诇:


讘讗"讚 讜讻谉 诪砖诪注 诇拽诪谉 讜讻讜' 讜专讘谞谉 讚讬讛讘讬 讝讜讝讬 讗讞诪专讬 讻讜'. 诪拽砖讬谉 诪讗讬 专讗讬讛 讛讬讗 讝讜 讚讻讘专 讻转讘讜 诇注讬诇 讘讚"讛 讗讬 转拽驻讛 讚讗爪讟专讬讱 讟注诪讗 讚诪注讬拽专讗 讞诇讗 讜讻讜' 讜讘转拽驻讛 诇讗 讗爪讟专讬讱 讟注诪讗 讜讘转讞诇转 讛讚注转 讛讬讬转讬 专"诇 讚讝讛 讻转讘讜 诇驻讬 住讘专转 讛诪拽砖谉 讚诪拽砖讛 讛讗讬 拽专讜讘 诇砖讻专 讜讻讜' 讜住讘讬专讗 诇讬讛 讗住讜专 讗诐 诇讗 诪拽讘诇 注诇讬讜 转拽驻讛 [讜诇注讬诇 讻转讘讜 讻谉 诇诪住拽谞讗 讚讗讘讬讬 讘注诇 讻专讞讱 爪专讬讱 诇讜诪专 讻诪讜 砖讻转讜讘 诇注讬诇] 讜讝讛 讗讬 讗驻砖专 诇讜诪专 讚诪讗讬 讜讻谉 诪砖诪注 诇拽诪谉 诪讚拽讗诪专 讟注诪讗 诪注讬拽专讗 讜讻讜' 诇驻讬 住讘专转 讛讛"讗 讗讜 诪讗讬 专讗讬讛 讚诇诪讗 讘转拽驻讛 诇讗 讗爪讟专讬讱 讟注诪讗 讻诪"砖 转讜住' 诇注讬诇 讙诐 诪"砖 讜诪讬讛讜 谞专讗讛 讚驻讜住拽 讜讻讜' 讚讜诪讬讗 讚驻讜住拽 注诇 砖注专 砖讘砖讜拽 讜讻讜' 讜诪"诪 诇讗 拽砖讛 讻讜' 诪讗讬 拽砖讛 注诇 专讘 砖专讘讬讗 砖讬拽砖讛 注诇 诪转谞讬' 讚诇诪讗 讗讬谞谉 砖讜讬谉 [讜讗讬谞讜 讚讜诪讬讗 讚驻讜住拽 讻讜']. 讜讬砖 诪驻专砖讬诐 诪诪砖诪注讜转 诇讬砖谞讗 讜讗讞诇讗 讛讗 诇讗 讬讛讘讜 讚诪讬讜转专 讚讛讗 注诇 讻诇 拽诇拽讜诇 谞诪讬 诇讗 讬讛讘讬 讜诇讗 讛讜诇"诇 专拽 (讻讬讜谉) [讗祝] 讚讞讬诪讜抓 砖讻讬讞讗 讛讜讗 诪注讬拽专讗 讚讞诇讗 讞诇讗 讜讝讛讜 讚讜讞拽:
讜诇讬 谞专讗讛 砖讬注讜专 讚讘专讬讛诐 讜驻讜住拽 注诪讜 注诇 讛讙讚讬砖 讜讘专讬讬转讗 讜讻讜' 讚诪讬讬专讬 讛讬转专 驻讬住讜拽 讘讬砖 诇讜 砖讛驻讬专讜转 讘注讬谉 讜讛讚专讗 拽讜砖讬讗 诇讚讜讻转讬讛 注讝"讗 砖讘讗诪转 讛讬转专 驻讬住讜拽 讚讬砖 诇讜 讜讗讬谉 诇讜 讘讬爪讗 讛砖注专 讗讬谞谉 讚讜诪讬讗 讜讗诐 诪转拽诇拽诇 讜讻讜' 讜讻谉 诪砖诪注 诇拽诪谉 讗祝 诇驻讬 讛讗诪转 讚讛讬讻讗 讚诪拽讘诇 注诇讬讜 讝讜诇讗 拽专讜讘 诇讝讛 讜诇讝讛 讗驻"讛 讞讬谞讜 讚讜诪讬讗 讜爪专讬讱 诇拽讘诇 注诇讬讜 拽爪转 讛驻住讚 讚讛讬讬谞讜 讛驻住讚 讚砖讻讬讞 诪讚爪专讬讱 讘讞诇讗 诇讟注诪讗 讚诪注讬拽专讗 讞诇讗 讜讻讜' 讜讻诪"砖 讛转讜住' 诇注讬诇 讚讛讬讝拽 讚砖讻讬讞讗 讗祝 讚诪拽讘诇 注诇讬讜 讬讜拽专讗 讜讝讜诇讗 讛讜讬 专讞讜拽 诇讛驻住讚 [讜讘讬爪讗 讛砖注专 讜讗讬谉 诇讜 讗讬谞讜 诪拽讘诇 砖讜诐 讛驻住讚 讜诇讗 讛讜讬 讚讜诪讬讗] 讜注"讝 讻转讘讜 讜诪讬讛讜 谞专讗讛 讜讻讜' 讘砖讜诐 注谞讬谉 讗祝 讘讛讬讝拽 讚砖讻讬讞 讜诪"诪 诇讗 拽砖讛 讜讻讜' [诪讛讱 讚讬讛讘讜 专讘谞谉 诪砖诪注 讚诪拽讘诇 讛讬讝拽 讚砖讻讬讞] 讜讗讬谉 讗讬砖 诪转讞讝拽 注诪讚讬:
讜诪讛专"砖 谞讻谞住 讚专讱 注拽诇转讜谉 诇注讬诇 讘诪"砖 讛转讜住' 讚"讛 讗讬 转拽驻讛 讜讗"转 诪讗讬 爪专讬讱 讜讻讜' 讚讗驻讬诇讜 讘转拽驻讛 讚诇讬讻讗 诇诪讬诪专 讛讻讬 砖专讬 诇讛转谞讜转 讻讜' 讻转讘 讗注"讙 讚讬"诇 讚讗砖诪讜注讬谞谉 讛转诐 讚砖专讬 讘诇讗 转谞讗讬 诪"诪 讻讬讜谉 讚讘拽诇 讬讜讻诇 诇讛转谞讜转 讗讬 转拽驻讛 讘专砖讜转讱 讛讜讬 诇讬讛 诇讛转谞讜转 讻讱 讜诇拽讘诇 注诇讬讜 讬讜拽专讗 讜讝讜诇讗 讜拽"诇 注讻"诇 讜讘诪"砖 讛转讜住' 讛讻讗 讬砖 诇讜 诪讜转专 讗讬讻讗 诇诪讬诪专 讗诐 谞转拽诇拽诇 讻讜' 诪砖诪注 讚拽诇拽讜诇 讗讞专 讜讻讜' 讻转讘 讜讝"诇 讜诇讗讘讬讬 讚讛转讬专 讗驻讬诇讜 讗诐 诇讗 拽讬讘诇 注诇讬讜 拽诇拽讜诇 转拽驻讛 讛讬讬谞讜 讚拽讬讘诇 注诇讬讜 讛驻住讚 讝讜诇讗 诪砖讗"讻 讛转诐 讚诇讗 拽讬讘诇 讛驻住讚 讝讜诇讗 诇讛讻讬 讘注讬 诇拽讘讜诇讬 讛驻住讚 讗拽诇拽讜诇 讜诪讬讛讜 诇驻讬"讝 拽砖讛 诪讗讬 拽砖讬讗 诇讛讜 诇注讬诇 诇诪讛 诇讬讛 讛转诐 讟注诪讗 讚诪注讬拽专讗 讞诇讗 讞诇讗 转讬驻讜拽 诇讬讛 讚讗驻讬诇讜 转拽驻讛 讜讻讜' 讚讛讗 讻讬讜谉 讚诪讬讬专讬 讛转诐 讚诇讗 拽讬讘诇 讛驻住讚 讝讜诇 爪专讬讱 诇拽讘讜诇讬 讛驻住讚 讛拽诇拽讜诇 砖诇 转拽驻讛 讜诇讛讻讬 讛讜爪专讱 诇诪讬诪专 讚拽诇拽讜诇 砖诇 讞讬诪讜抓 讛讜讬 诪拽讞 讟注讜转 讚诪注讬拽专讗 讞诇讗 讜讻讜' 讜讚讜"拽 注讻"诇 诇驻注谞"讚 讟注讛 诪转讞诇讛 讜注讚 住讜祝:
注讜讚 讻转讘 讘诪"砖 讛转讜住' 讜讗"转 转拽砖讬 诇讬讛 讗诪转谞讬' 讜讻讜' 讻转讘 讜讝"诇 爪"注 诇诪讗讬 讚诇讗 诪住拽讜 讗讚注转讬讬讛讜 诇讞诇拽 讘讬谉 讛讱 讚讛讻讗 讜讘讬谉 讛讱 讚讬爪讗 讛砖注专 驻讜住拽讬谉 讜讻讜' 讟驻讬 讜注讚讬驻讗 讛讜"诇 诇讗拽砖讜讬讬 谞诪讬 诇讗讘讬讬 讚讗驻讬诇讜 诇讗 拽讬讘诇 注诇讬讜 讗驻讬诇讜 讝讜诇讗 诇讬砖转专讬 讻讬 讛讱 讚讬爪讗 讛砖注专 驻讜住拽讬谉 讚驻讜住拽 注诪讜 讻砖注专 讛讙讘讜讛 讚讻诇 讗讞专讬讜转 注诇 讛诪讜讻专 讜砖专讬 讜讻讜'. 讛"讛 讚讛讜"诪 诇讗拽砖讜讬讬 诇诪讗讬 讚诇讗 诪住拽讜 讗讚注转讬讬讛讜 讞讬诇讜拽 砖诇 讘注讬谉 讛讬讗讱 讛讘讬谉 专' 砖专讘讬讗 诪讗讬 拽诪"诇 [讗讘讬讬] 讟驻讬 诪诪转谞讬' 诇拽诪谉 讘诪转谞讬' (讘讘讗 诪爪讬注讗 讚祝 注"讘 注"讘) 专拽 注讚讬驻讗 诪拽砖讜 讜诪"诪 诇驻讬 转讬专讜抓 砖诇 转讜住' 诪转讜专抓 注讬讬谉 讘讛讙"讗 讻讗谉 [砖诪讞诇拽 讘讬谉 讗讬谞讜 讘注讬谉 诇注谞讬谉 讝讜诇讗] 讜讻谉 爪"诇 讘诪"砖 诇注讬诇 讘讚"讛 讗讬 转拽驻讛 讚讗住讜专 讗讬 讗诪专 讗讬 讝讜诇讗 讘专砖讜转讱 讜讻讜' 讻诪讜 讙讘讬 注讬住拽讗 讜讻讜' 讛讬讬谞讜 讚讜拽讗 讛讬讻讗 砖谞讜转谉 诇讜 注诇 讞讘讬讜转 讬讚讜注 [讚讻讬讜谉 讚讛讜讗 诪讘讜专专 讗讬 讛讜讬 诪拽讘诇 讙诐 讛讝讜诇讗 讛讬讛 讻讗讙专 谞讟专 讜讚讜诪讛 诇注讬住拽讗] 讗讘诇 诇拽诪谉 讗讬谞讜 驻讜住拽 注诇 讛讙讚讬砖 (讙) 讚诪讬讬专讬 讘讗讬谉 诇讜 诪讜转专 讜讙讘讬 注讬住拽讗 诪砖讜诐 讚讛诇讜讗讛 讗住讜专 讟驻讬 讜爪"注:


讘转讜住' 讘讚"讛 讜诇讗 讬砖讻讜专 讜讻讜' 讜爪专讬讱 诇讚讞讜拽 诇驻讬专讜砖讜 诇专讘讗 讜讻讜'. 讚诪讜拽讬 诇驻诇讜讙转讬讬讛讜 讘专讘讬转 注"诪 诇讛讞讝讬专 讜爪讚 讗讞讚 诇讻"注 讗住讜专 讜讛转诐 拽讗诪专 讛讗 讚专讘讬转 讜讗讬谞讜 专讘讬转 专"讬 讜讘诇讗讜 专"转 讬"诇 讚专讘讗 诪讜讚讛 讚诪谉 讛转讜专讛 住"诇 诇专"讬 爪讚 讗讞讚 诪讜转专 讜讻诪"砖 转讜住' 诇注讬诇 讜爪专讬讱 诇讚讞讜拽 讚讗注"讙 讚讛讗讬 转谞讗 住"诇 讻谉 讚爪讚 讗讞讚 砖专讬 讗驻讬诇讜 诪讚专讘谞谉 诪"诪 讻诇 讻诪讛 讚诇讗 诪爪讬谞讜 讘讛讚讬讗 砖讗诪专 专"讬 讻谉 讚诪爪讬谞讜 诇诪讜拽诪讬 驻诇讜讙转讗 讘注"诪 诇讛讞讝讬专 [住"诇 诇专讘讗] 讚诇讬转 诇谉 诇诪讬诪专 讚讛讜讗 讛转谞讗 砖住讜讘专 讻谉 [讜讛讗 讚拽讗诪专 讛转诐 讛讗 专"讬 诇讗讜 讗诇讬讘讗 讚专讘讗 讜讻"讻 诪讛专"诐]:
讜诪"砖 讚讘驻专拽 讛砖讜诇讞 注"砖:


讘转讜住' 讘讚"讛 讗诪专 专"谞 讻讜'. 诪讛专"砖 诪讗专讬讱 讻讗谉 讘讚讘专讬诐 砖讗讬谉 爪专讬讻讬谉 注"砖 讘讙诪':


讘转讜住' 讘讚"讛 讗讘诇 讻讜' 讜注讬"诇 讚讚讜拽讗 诇讚讜专 砖诇讗 诪讚注转 讻讜'. 讜诪"诪 砖驻讬专 拽讗诪专 诇讗"讚 讛诇讜讬谞讬 讗讘诇 讛诇讜讛讜 诇讗 [讗祝 讚讛诇讜讬谞讬 讛讜讗 诇讚注转] 讚驻砖讬讟讗 讚讙专注 讗诐 拽爪抓 诪转讞诇讛 讚驻讬' 讘讛讚讬讗 讘砖讘讬诇 专讘讬转 诪砖诇讗 诪讚注转讜 砖讗讬谞讜 专拽 谞专讗讛 讻注讜砖讛 讜住讜诪讱 注诇讬讜 诪砖讜诐 讛诇讜讗转讜:





专砖"砖

专砖"讬 讚"讛 讗讘诇 讛诇讜讛讜 诇讗. 讜诪转谞讬转讬谉 讘讚拽爪抓 讻讜'. 讛讗 讚诇讗 讗讜拽诪讛 讘讚拽讬讬诪讗 诇讗讙专讗 讻讜' 讻讚诇注讬诇 讚住"诇 讝"诇 讚驻砖讟讗 讚诪转谞讬转讬谉 诪砖诪注 讗驻讬' 讘讚诇讗 拽讬讬诪讗 诇讗讙专讗 讜讻谉 讛转讜住' 讘讘"拽 (爪讝) 讘住讚"讛 讛诇讜讛讜 讻转讘讜 讻注讬谉 讝讛 (讜讚诇讗 讻讛转讜住' 讻讗谉) 讜诇注讬诇 讗讬谞讜 讗诇讗 诇住讚"讗 讗讘诇 诇讗 诇驻讬 讛讗诪转 讜讙诐 注转讛 谞爪专讱 诇讛"讗 讚诇注讬诇 讜诇讻谉 诇讗 拽讗诪专 诇注讬诇 住讚"讗 讛谞"诪 讘拽爪抓 诪砖讜诐 讚专讜爪讛 诇讜诪专 住"讚 砖讬注诇讛 讙诐 诇讛讗"讚:



转讚"讛 讗讘诇 (讘住讜驻讜). 讜注讜讬"诇 讚讚讜拽讗 诇讚讜专 砖诇讗 诪讚注转 讻讜' 注讚 住讜讛"讚. 讜诇驻"讝 诪讗讬 讚拽讗诪专 讛砖"住 讜诪"讚 讛诇讜谞讬 讗讘诇 讛诇讜讛讜 诇讗 讻讜' 诇讗 砖诪讜讻专讞 讚讗"讗 诇讚讬讬拽 讗诇讗 讚讻讜讜转讬讛 讚讛讬讬谞讜 诪讚注转 诪讜转专 讘讛诇讜讛讜 讗诇讗 专"诇 讚讗驻砖专 讗讜 讬"诇 砖诪讻专讬讞 诪讚诇讗 讗砖诪注讬谞谉 专讘讜转讗 讟驻讬 讘讛诇讜讛讜 讜讛讜讛 砖诪注讬谞谉 讛诇讜谞讬 讘讻砖"讻 讻诪砖"讗 诇讗讬讚讱:





讘谉 讬讛讜讬讚注

讗指诪址专 诇值讬讛旨: 讗植谞指讗, 讻旨执讬 讛指讗 讚旨职专址讘 讚旨指谞执讬旨值讗诇 讗指诪址专 专址讘 住职讘执讬专指讗 诇执讬. 拽砖讗 讗诪讗讬 诇讗 讗诪专 诇讜 诇讛讗 讚专讘 诪转讞诇讛 讚讜讚讗讬 讛讜讻讞讛 诪讚讘专讬 专讘 注讚讬驻讛 诪讛讜讻讞讛 诪讚讘专讬 专讘 谞讞诪谉?
讜谞专讗讛 诇转专抓 讘住"讚 转讞诇讛 讞砖讘 讛讗 讚专讘 谞讞诪谉 注讚讬驻讛 诪砖讜诐 讚讬砖 诇讜诪专 专讘 拽讗诪专 驻讟讜专 讘讚讬谞讬 讗讚诐 讗讘诇 讞讬讬讘 讘讚讬谞讬 砖诪讬诐 讜讗诐 讻谉 讗讻转讬 讗讬讻讗 讛谞讗讛 诪讛 砖讗讬谉 讻谉 讘讛讗 讚专讘 谞讞诪谉 诇讬讻讗 讛谞讗讛 讻诇诇. 讗讬 谞诪讬 专讘 讬讜住祝 专爪讛 诇讞讚讚 讗转 专讘讛 讘专讬讛 讚讛讜讗 讬讚注 砖讬砖 诇讚讞讜转 讛讗 讚专讘 谞讞诪谉 讻讚讚讞讬 专讘讛 讘专讬讛.





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 讜诇讗 讜讻讜' 讚讘讬转 谞诪讬 讝诪谞讬谉 讚诇讗 砖拽讬诇. 拽砖讛 诇讬 讛讗 讗诐 讬驻讜诇 诇讗 讬讛讬讛 讛谞讻讬讬转讗 专拽 诇驻讬 注专讱 砖讚专 讘讜 讻诪讜 讘砖讜讻专 讞诪讜专 讜诪转 讘讞爪讬 讚专讱 诇拽诪谉 讚祝 注讟 注"讗 讜讗诐 谞讬诪讗 讚注谞讬谉 谞讻讬讬转讗 诇讗 讛讜讬 讘讚专讱 讝讛 讜诇讗 谞讞砖讜讘 诇驻讬 注专讱 砖讚专 讘讛 讗"讻 诪诪讬诇讗 讬砖 诇拽讬讬诐 讬住讜讚 讞诇讜拽讜 讚专砖"讬 讜讘讗诪转 讙诐 讘讬转 讬讛讬讛 诪讜转专 讘谞讻讬讬转讗 讚讗诐 讬驻讜诇 讗讜 讬砖专讜祝 讬驻住讬讚 讜砖讗谞讬 讛讛讬讗 讚诇讗 讬砖讻讬专 诇讜 讘驻讞讜转 讚讘砖讻讬专讜转 诇讬讻讗 诪拽讜诐 砖讬驻住讬讚 讚讗诐 讬驻讜诇 讗讜 讬砖专讜祝 讬转谉 诇讜 讛砖讻专 专拽 注讚 讝诪谉 讛讛讜讗 诇驻讬 注专讱 讜爪"注:


讘讗"讚 讗讘诇 讛讬讻讗 砖讛诇讜讛 注诇 讛讘讬转. 注讬讬谉 诇拽诪谉 讚祝 注 注"讘 转讜住' 讚"讛 讗讬谉:





讞讬讚讜砖讬 专讘讬 注拽讬讘讗 讗讬讙专

诪转谞讬' 讛诪诇讜讛 讗转 讞讘讬专讜 讻讜' 讜诇讗 讬砖讻讜专 讛讬诪谞讜 讘驻讞讜转. 讛专诪讘"诐 驻"讬 诪讛诇' 诪诇讜讛 讛"讗 讻' 讗讜 砖砖讻专 诪诪谞讜 讘驻讞讜转 讜拽爪讘 讛讚讘专 砖驻讜讞转 诇讜 诪谉 讛砖讻专 讜讻讜' 讛"讝 专讘讬转 拽爪讜爪讛 注"砖. 讜注' 讘诪讛专讬讘"诇 砖讛拽砖讛 诪讚讘专讬 讛专诪讘"诐 讘驻' 讛谞"诇 砖讻' 讚讘诪砖讻谞转讗 讘谞讻讬讬转讗 讗祝 讘讘讬转 讛讜讗 专拽 讗讘拽 专讘讬转 讜讗诪讗讬 诇讗 讛讜讬 专讘讬转 拽爪讜爪讛 讻诪讜 讘砖讜讻专 讘驻讞讜转 讚讛专讬 注"讻 讙诐 讘诪砖讻谞转讗 讛讜讬 讻拽谞讬谉 诪讚讛讜讬 讘诇讗 谞讻讬讬转讗 专"拽 注"砖. 谞诇注"讚 讚专"拽 诇讗 讛讜讬 讚讗讬谉 讻讗谉 讗讙专 谞讟专 讚讬"诇 砖注讜砖讛 讻谉 讘注讚 驻专讜讟讛 砖砖讜讻专讜 诪诪谞讜 讜诪拽讚讬诐 诇讜 讛砖讻讬专讜转 讚讝讛讜 诪讜转专 诪讟注诐 诪专讘讬谉 注诇 讛砖讻专 讜砖讗谞讬 砖讻讬专讜转 讚注诇诪讗 讗祝 讛讬讻讗 砖诪拽讚讬诐 诇讜 讛砖讻讬专讜转 诪"诪 讻讬讜谉 砖讗讜诪专 砖诪诇讜讛 诇讜 讜讛讜讗 讬砖讻讜专 讘驻讞讜转 讻讬讜谉 砖讗讜诪专 讻谉 讘砖注转 讛讛诇讜讗讛 讛讜讬 讻讗讜诪专 讘砖注转 讛诇讜讗讛 诪砖讻讬专 讘驻讞讜转 讚讗诇讜诇讬 讘讛诇讜讗讛 诇讗 讛讬讛 注讜砖讛 讻谉 讗祝 讘讛拽讚诪转 砖讻讬专讜转. 讗讘诇 讛讬讻讗 讚谞讻讬讬转讗 诪讙讜祝 讛讛诇讜讗讛 砖讗诪专 讻谉 讘砖注转 讛讛诇讜讗讛 讻讬讜谉 讚诪拽爪转 讛诪注讜转 砖讜讻专讜 讘驻讞讜转 讜诇注讜诇诐 讗祝 讘诇转讬 讛诇讜讗讛 讛讜讗 注讜砖讛 讻谉 诪讞诪转 驻专讜讟讛 讝讜 砖诪拽讚讬诐 诇讜. 讻谞诇注谞"讚 谞讻讜谉. 讜讘讗诪转 爪专讬讻讬诐 诇注' 讗诪讗讬 讚讛讜讬 讗"专 讘谞讻讬讬转讗 讛诇讗 诇砖讻讬专讜转 讻讝讛 砖讛讜讗 诪拽讚讬诐 诇讜 讛诪注讜转 讗讬谉 砖讬讬讱 砖注专 拽讘讜注 讚住转诐 讛砖讻讬专讜转 讛讜讗 诇讘住讜祝. 讜讗"讻 讻讬讜谉 砖讝讛 砖诪讜讝讬诇 讗爪诇讜 诇讗 讛讜讬 讬爪讗 砖注专 讜讗讬谉 专讗讬讛 砖注讜砖讛 讻谉 讘砖讘讬诇 诪讜转专 讛诇讜讗讛 讜诇讬砖转专讬. 讜讚讜诪讛 诇诪"砖 转讜住' (讚祝 住讙) 讚"讛 讚讗"诇 讬讛讬讘谞讗 诇讱 讻讜'. 讜谞诇注谞"讚 讚讛驻专砖 讙讚讜诇 讬砖 讘讬谞讬讛诐. 讚砖讗谞讬 讘谞讬讚讜谉 讚转讜住' 讚讛讜讗 讚专讱 诪拽讞 讜诪讚"转 诇"砖 讘讛讜 专讘讬转 讜诇讗 讛讜讬 讻讗谉 讛诇讜讗讛 讜讞讻诪讬诐 讗住专讜 专拽 讻讬讜谉 砖诇讗 谞讙诪专 诪讬讚 讛诪拽讞 讛讜讬 讛诪注讜转 注讚 注转讛 讻诪讜 讛诇讜讗讛. 讜诇讝讛 讗住专讜. 专拽 讛讬讻讗 讚诪讜讻讞 讚注讜砖讛 讻谉 讘砖讘讬诇 讛拽讚诪转 诪注讜转. 讗讘诇 讛讬讻讗 讚讗讬谞讜 诪讜讻讞 诇讗. 讗祝 讘讬讚注 讘谞驻砖讜 砖注讜砖讛 讻谉 讘砖讘讬诇 讛拽讚诪转 诪注讜转 诪"诪 诇讬讻讗 讗讬住讜专 讻讬讜谉 讚诇注讜诇诐 讗讬谉 讻讗谉 讛诇讜讗讛 讜讛讗讬住讜专 专拽 讚诪讞讝讬 讻专讘讬转. 诪砖"讛 讗诐 讗讬谞讜 谞讬讻专 讻诇诇 砖讜诐 诪诇转讗 讬转讬专转讗 讗讬谞讜 讗讬住讜专. 讗讘诇 讘砖讗专 讗"专 讻讙讜谉 专讘讬转 砖诇讗 讘砖注转 讛诇讜讗讛 讚转拽谞转 讞讻诪讬诐 砖讗住专讜 砖诇讗 讬转谉 专讘讬转 讗祝 讘诇讗 拽爪讬爪讛 讘讝讛 讗祝 砖讗讬谞讜 谞讬讻专 诪"诪 讗诐 讬讚注 讘谞驻砖讜 砖注讜砖讛 讻谉 讘砖讘讬诇 讛诇讜讗讛 讗住讜专 讚讛讗讬住讜专 诇讗 诪讟注诐 诪讬讞讝讬 专拽 讛讗讬住讜专 讘注爪诪讜 砖诇讗 讬转谉 专讘讬转 讘砖讘讬诇 讛诇讜讗讛. 讻谞诇注谞"讚 谞讻讜谉 讘住讘专讗.
讜诪讝讛 讬砖 诇注' 注诇 讛转驻诇"诪 砖讻' (讘住讬' 拽注讙) 诇讬讬砖讘 讚讘专讬 讛讙讛 (住注讬祝 讻) 讚讗"爪 砖讬讛讬讛 讘讬讚讜 讗诇讗 诪注讟. 讚讻讜讜谞转讜 砖讬讛讬讛 讘讬讚讜 诪讛 砖诪讜讝讬诇 讙讘讬讛 讜讻讜' 砖讝讛 砖讘讬讚讜 诪讜讻专 诇讜 讘注讚 驻专讜讟讛 讗' 讜讝讛 诪讜转专 讻讬讜谉 砖讬砖 诇讜 讜讛砖注专 讘砖讬讜讜讬 注"砖. 讜讘讝讛 讬砖 诇注' 讚讛讗 诪"诪 注讜砖讛 讻谉 讘砖讘讬诇 诪讜转专 讛诇讜讗讛 讗祝 讚讗讬谞讜 谞讬讻专 讚讬"诇 砖注讜砖讛 讻谉 讘注讚 驻专讜讟讛 讗' 砖爪专讬讱 诇讜 诪"诪 讻讬讜谉 砖讬讜讚注 砖讛讜讗 讘砖讘讬诇 讛诇讜讗讛 诇讬转住专 讜讚讜诪讛 诇诪砖讻谞转讗 讘谞讻讬讬转讗 讜爪"诇 讚砖讗谞讬 讛转诐 讚讛砖注专 讛讜讗 讚专讱 驻住讬拽讗 讜诇讗 讛诇讜讗讛 讜注"砖 讚诪砖诪注 讚讘注讬 讙"讻 讬爪讗 讛砖注专 讚诇讗 诪拽专讬 驻住讬拽讗 讻诇诇 讗诇讗 讛诇讜讗讛 注"砖:


转讚"讛 讜诇讗 讬砖讻讜专 讛讬诪谞讜 讘驻讞讜转, 讜专"转 讗诪专 讚讘讬转 谞诪讬 讜讻讜'. 谞专讗讛 诪讚讘专讬讛诐 讚专"转 讚讞讛 诇讛讱 转讬专讜抓 讚讗"讻 讙诐 讘讘讬转 诇讬砖转专讬 讚砖诪讗 讬驻讜诇 讜讗诪讗讬 讗住讜专 讘诪转谞讬' 诇砖讻讜专 讘驻讞讜转. 讗注"讻 讚讞讬诇讜拽 讗讞专 讬砖 讘讬谉 砖诪诇讜讛 诪注讜转讬讜 注诇 讞爪专 讝讛 讗讜 诇讗 讻诪"砖 讘讚讘专讬讛诐, 讜转诪讜讛 诇讬 诪讗讚 讚讛专讬 讗诐 谞讬诪讗 讚讘谞讻讬讬转讗 讙诐 讘讘讬转 讛讜讬 拽专讜讘 诇讛驻住讚 讚砖诪讗 讬驻讜诇. 注"讻 爪"诇 讚讗诐 谞驻诇 讛讘讬转 讗注驻"讻 诪谞讻讛 诇讜 讜诇讗 讚诪讬 诇讛讛讜讗 讚讗诪专讬' 诇拽诪谉 (讚祝 注讟) 讛砖讜讻专 讗转 讛讞诪讜专 讜诪转讛 讘讞爪讬 讛讚专讱 讗讬谉 诇讜 讗诇讗 砖讻专讜 砖诇 讞爪讬 讛讚专讱. 讜讛讻讬 驻住拽讬' 讘砖"注 讜讻谉 驻住拽讬谞谉 讘砖讜讻专 讘讬转 讚讗诐 谞驻诇 讗"爪 诇讬转谉 诇讜 砖讻专 讜注"讻 讚讘谞讻讬讬转讗 讗讬谉 讛讚讬谉 讻谉 讚注"讝 讛讜讗 讛谞讻讬讜谉 讘讬谉 讬驻讜诇 讜讘讬谉 诇讗 讬驻讜诇. 讜讻讬讜谉 砖讻谉 讗诪讗讬 拽砖讛 诇讛讜 诪诪转谞讬' 讗讬诪讗 讚讘讗诪转 讙诐 讘讘讬转 诪讜转专 诪讟注诐 拽专讜讘 诇砖讻专 讜诇讛驻住讚 讜砖讗谞讬 诪转谞讬' 讚诇讗 讬砖讻讬专 讚讛讜讗 专拽 砖讻讬专讜转 讜驻砖讬讟讗 讚讛讚讬谉 讚讗诐 谞驻诇 讗"爪 诇讬转谉 诇讜 砖讻讬专讜转 讜诇讬讻讗 讛驻住讚 讻诇诇. 讜讗诐 谞讬诪讗 讚转讜住' 住"诇 讙诐 讘谞讻讬讬转讗 讛讜讬 专拽 砖讻讬专讜转 讜讗诐 谞驻诇 驻住讬讚讗 讚诪砖讻讬专. 讗"讻 讛讬讻讬 住"讚 诇讜诪专 讚讛讜讬 拽专讜讘 诇砖讻专 讜诇讛驻住讚. 讜驻砖讬讟讗 讚诇讗 讛拽砖讜 诪讬讚讬 注诇 专砖"讬 讚砖讗谞讬 砖讚讛 砖诇讗 讬注砖讛 驻讬专讬 讚讜讚讗讬 驻住讬讚讗 讚砖讜讻专 讗讘诇 讘讘讬转 讗诐 讬驻讜诇 讛讜讗 驻住讬讚讗 讚诪砖讻讬专. 讗"讻 诪诪谞"驻 诇讗 讛拽砖讜 转讜住' 诪讬讚讬. 讜爪诇注"讙:





讞讬讚讜砖讬 讞转"住

讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐. 诇讗 讝讜 讗祝 讝讜 拽讗诪专 诇讗 诪讬讘注讬 讞谞诐 讚讛"诇 讘诇讗 谞讻讬讬转讗 讚诇讗 讗诇讗 讗驻讬' 讘驻讞讜转 讚讛"诇 讘谞讻讬讬转讗 谞诪讬 诇讗 讜讝讛 讬转讻谉 诇驻专砖"讬 讚诪讬讬专讬 谞诪讬 讘诪砖讻谞转讗 讚讛讜讛 讻注讬谉 诪讻专 讜砖诐 诪爪讬谞讜 讞讬诇讜拽 讘讬谉 谞讻讬讬转讗 诇诇讗 谞讻讬讬转讗 讜拽诪"诇 讚讘讞爪专 讜讘讬转 讚诇讬转 讘讛讜 转讬讜讛讗 诪讞诇拽讬谞谉 讘讛讗 讗讘诇 诇专"转 讚诪讬讬专讬 讘讛诇讜讗讛 讙诪讜专讛 讘诇讬 诪砖讻谞转讗 拽"拽 诪讗讬 拽诪"诇 转专讬 讘讘讗 讘讞谞诐 讜讘驻讞讜转 驻砖讬讟讗 诪讛 诇讬 专讬讘讬转 驻讜专转讗 讗讜 讟讜讘讗:


诪驻谞讬 砖讛讜讗 专讬讘讬转. 诇驻讜诐 专讛讬讟讗 讛讬' 谞"诇 讚诪砖谞转讬谞讜 住讬讜诪讗 讚诪转谞讬' 讚专"驻 讗讬讝讛讜 谞砖讱 讛讬讗 讜讻谉 讛讜讗 讘诪砖谞讛 砖讘转诇诪讜讚 讬专讜砖诇诪讬 讜讻诇驻讬 砖讗诪专 讗讬讝讛讜 谞砖讱 讛诪诇讜讛 住诇注 讘讛' 讚讬谞专讬谉 讜诪住讬讬诐 诪驻谞讬 砖讛讜讗 谞讜砖讱 讻讱 讗讜诪专 讗讞"讻 讗讬讝讛讜 转专讘讬转 讚专讘谞谉 讛诪专讘讛 讘驻讬专讜转 讜讛诪诇讜讛 讗转 讞讘讬专讜 诇讗 讬讚讜专 讘讞爪专讜 讞谞诐 讜诪住讬讬诐 讚专讬讘讬转 讚专讘谞谉 拽讜专讗 诇讬' 转专讘讜转 注转讬"讟 专讬砖 驻讬专拽讬谉:


讗诇讗 砖专讗讬转讬 讘砖"诪 住讘专讗 讗' 讚诪住讬讬诐 诪驻谞讬 砖讛讜讗 专讬讘讬转 诇讜诪专 砖讛讜讗 专讬讘讬转 讚讗讜专讬' 诪诪砖 讜讻"讻 讘转"讞 讜讗"讻 爪专讬讱 讟注诐 诪"砖 讚诇注讬诇 拽讜专讗 诇讬' 谞砖讱 讜讛讻讗 拽讜专讗 诇讬' 专讬讘讬转 讛诇讗 讚讘专 讛讜讗 讜讬"诇 讚讘讚讗讜专讬' 诇讬讻讗 谞砖讱 讘诇讗 转专讘讬转 讜诇讗 转专讘讬转 讘诇讗 谞砖讱 讜讛谞讛 讛诪诇讜讛 住诇注 讘讛' 讚讬谞专讬谉 讛专讬 谞专讗讛 诇注讬谞讬诐 砖诪诪讜谞讜 砖诇 诪诇讜讛 诪转专讘讛 讗讱 讛讜讛 住"讚 砖讗谞讬谞讜 谞砖讱 讻讬 讛诇讜讛 讛讝讛 注住拽 讘驻专讙诪讟讬' 讜讛专讜讬讞 讻诪讛 讚讬谞专讬谉 讘住诇注讜 砖诇 讝讛 讜谞讜转谉 诪诪谞讜 讚讬谞专 讗' 诇讛诪诇讜讛 讜讛专讬 讗谞讬谞讜 谞砖讜讱 讘讝讛 讜讻诪讛 讗谞砖讬诐 讞驻爪讬诐 诇注砖讜转 讻谉 讜讻"讻 专诪讘"谉 注讛"转 讜讛讜讛 住讚"讗 讚讗谞讬谞讜 谞砖讱 拽诪"诇 砖讗住讜专 诪讛"转 诪驻谞讬 砖讛讜讗 谞砖讱 讙"讻 讜讛讟注诐 诪砖讜诐 砖诪谉 讛转讜专讛 诪讞讜讬讬讘 诇讛诇讜转讜 讞谞诐 讜讬讛讬' 讻诇 讛专讬讜讞 砖诇讜 讜讗诐 谞讜转谉 诪诪谞讜 驻专讜讟讛 讗' 诇讛诪诇讜讛 讛专讬 谞讜转谉 诪砖诇讜 讜讛专讬 讛讜讗 谞砖讜讱 讜讝讛 拽诪"诇 诪砖谞转讬谞讜 专讬砖 驻讬专拽讬谉:


讗诪谞诐 诪砖谞转讬谞讜 讚讛诪诇讜讛 讗转 讞讘专讜 诇讗 讬讚讜专 讘讞爪专讜 讞谞诐 谞讛驻讜讱 讛讜讗 讚讛谞砖讱 谞专讗讛 诇注讬谞讬诐 讘讞爪专 讚拽讬讬诪讗 诇讗讙专讗 讜讛专讬 讛讜讗 谞砖讜讱 讗讱 诇砖讬' 讛专讬"祝 驻' 讻讬爪讚 讛专讙诇 讚讻诇 砖讛讞爪专 拽讬讬诪讗 诇讗讙专讗 讗驻讬' 讙讘专讗 诇讗 拽讬讬诐 诇诪讬讙专 讜讛讬' 诇讜 讻诪讛 讞爪专讜转 诇讚讜专 讘讜 讘诇讗"讛 诪"诪 诪转讞讬讬讘 诇砖诇诐 诪砖讜诐 砖注讻"驻 谞讛谞讛 诪讞住专讜谞讜 砖诇 讝讛 讜专诪讝讜 专讗"砖 讘砖诐 专诪讘"谉 讘砖诪注转讬谉 讻诪"砖 讜驻讬' 诪注"诪 讗转 讚讘专讬讜 讚讻诇 砖讛讞爪专 注讜诪讚 诇讗讙专讗 讜讗驻讬' 讛诪诇讜讛 诇讗 讛讬' 砖讜讻专讜 诪"诪 注转讛 砖讚专 讘讜 讜谞讛谞讛 诪讞住专讜谞讜 砖诇 讝讛 讛"诇 专讬讘讬转 拽爪讜爪讛 注"砖 谞诪爪讗 讘讗讜驻谉 讝讛 讛谞砖讱 谞专讗讛 诇注讬谞讬' 讗讱 讛讜讛 住讚"讗 专讬讘讬转 诇讗 诪讬拽专讬 砖讛专讬 讛诪诇讜讛 诇讗 谞转专讘讛 诪诪讜谞讜 讚讘诇讗讛"谞 诇讗 讛讬' 诪讬讙专 拽诪"诇 砖讗住讜专 诪讛"转 诪驻谞讬 砖讛讜讗 专讬讘讬转 讙"讻 讚讻诇 砖谞讛谞讛 诪讞住专讜谞讜 砖诇 讝讛 讞讬讬讘:


讜讘讝讛 谞"诇 诇讬讬砖讘 诪"砖 专诪讘"诐 讜驻讬' 拽讬讬诪讗 诇讗讙专讗 讜注讘讬讚 诇诪讬讙专 讚砖诪注转讬谉 讛讻诇 讘讛诇讜讛 讚讞爪专讜 拽讬讬诪讗 诇讗讙专讗 讜讙诐 讛讜讗 讙讘专讗 砖专讙讬诇 诇讛砖讻讬专 讞爪专讜 讜诪讛诪诇讜讛 诇讗 讛讝讻讬专 讻诇诇 讜讛拽砖讛 诇讞"诪 诪"砖 讚讘砖诪注转讬谉 驻讬' 讻谉 讜讘驻' 讻讬爪讚 讛专讙诇 诪讜讚讛 专诪讘"诐 讚讙讘专讗 注讘讬讚 诇诪讬讙专 拽讗讬 讗讛砖讜讻专 讜讛讗"砖 讚讗住"讚 讛讻讬 讗"讻 讻砖讗诪专 砖"住 诪砖谞转讬谞讜 讘拽讬讬诪讗 诇讗讙专讗 讜注讘讬讚 诇诪讬讙专 专"诇 讚讛诇讜讛 讜讛诪诇讜讛 砖谞讬讛诐 注讘讬讚讬 诇讗讜讙专讬 讗"讻 诇驻讬 讗讜转讛 讛住"讚 诪"讟 谞拽讟 诪砖谞转讬谞讜 诪驻谞讬 砖讛讜讗 专讬讘讬转 砖讛专讬 讛讜讗 谞砖讱 讜转专讘讬转 讘砖讜讛 讗注"讻 诪注讜诇诐 诇讗 住"讚 讚诪讬讬专讬 诪转谞讬' 讘诪诇讜讛 讚注讘讬讚 诇诪讬讙专 讗诇讗 讛讻诇 拽讗讬 讗讛诇讜讛 砖讞爪专讜 专讗讜讬 诇讛砖讻讬专 讜讛讜讗 注讘讬讚 诇讛砖讻讬专讜 讜讗"讻 讗驻讬' 诪诇讜讛 诇讗 注讘讬讚 诇诪讬讙专 诪"诪 讛"诇 专讬讘讬转 讻讬讜谉 砖谞讛谞讛 诪讞住专讜谞讜 砖诇 讝讛:


拽诪"诇. 驻专砖"讬 讜讬砖 诇诇诪讜讚 诪讻讗谉 讻讜' 诪讘讜讗专 诪诇砖讜谉 专砖"讬 讚讙诐 讛讜讗 诪讜讚讛 讚驻砖讟讗 讚诪砖谞转讬谞讜 诇讗 诪讬讬专讬 讘诪诇讜讛 注诇 讛讞爪专 讘诪砖讻谞转讗 讗诇讗 讘诪诇讜讛 住转诐 讜讗讞"讻 讚专 讘讞爪专讜 讗诇讗 砖讬砖 诇诇诪讜讚 诪讻讗谉 讛"讛 讘诪砖讻谞转讗 讚诇讗 住"诇 诇专砖"讬 诇讞诇拽 讘讻讱 讗诇讗 诇讞诇拽 讘讬谉 讘讬转 诇讻专诐 诪砖讜诐 转讬讜讛讗 讚讗诇转"讛 诪讗讬 讜讬砖 诇诇诪讜讚 诪讻讗谉 讛讬讬谞讜 讛讱 讜诇讗 讛诇"诇 讗诇讗 讜讗讬 拽砖讬' 诪"砖 诪诪砖讻谞转讗 讚讻专诐 讗注"讻 诪讜讚讛 专砖"讬 讚讬砖 诇驻专砖 诪砖谞转讬谞讜 讘讛诇讜讛 住转诐 讜诇讗 注诇 讛讞爪专:


讜讗"讻 爪专讬讱 讟注诐 诪谞"诇 诇专砖"讬 诇讞诇拽 讘讬谉 讻专诐 诇讞爪专 讚诇诪讗 讞讚讗 诪讬诇转讗 讛讬讗 讜讛讞讬诇讜拽 讛讜讗 讘讬谉 诪砖讻谞转讗 诇讛诇讜讛 住转诐 讜讬"诇 讛讛讻专讞 讚讗"讻 诪"讟 谞拽讟讛 诪砖谞转讬谞讜 讞爪专 讜诇讗 砖讚讛 讜注讬' 讘诪砖谞讛 讚诇拽诪谉 住"讛 讗' 诪讻专 诇讜 砖讚讛 讻讜' 讜诪"砖 专诪讘"诐 讘诪诇讞诪讜转 讛' 讛讻专讞 讚讛讬讛 爪专讬讱 诇砖谞讜讬' 讘住讬驻讗 砖讚讛 讗"讻 拽砖讛 讘专讬砖讗 谞诪讬 讛"诇 诇诪讬谞拽讟 砖讚讛 讗注"讻 诇讞诇拽 讘讬谉 讞爪专 诇讻专诐 讗"讻 诪诪讬诇讗 诇讗 谞讚讞拽 注讜讚 诇讞诇拽 讘讬谉 讛诇讜讛 注诇讬讜 诪诪砖 讗讜 讛诇讜讛 住转诐. 讜讘讝讛 诪讬讜砖讘 诪"讟 谞讟专 专砖"讬 注讚 讛讻讗 讜诇讗 讻' 讻谉 讘诪砖谞转讬谞讜 讚讬砖 诇诇诪讜讚 诪讻讗谉 讻讜' 讜讛讗"砖 讚讛"讗 诇注讜诇诐 讘讬谉 讞爪专 诇讻专诐 讗讬谉 诇讞诇拽 讜讛讗 讚诇讗 谞拽讟讛 诪砖谞转讬谞讜 砖讚讛 讗讜 讻专诐 诪砖讜诐 讚讛转诐 诇讗 砖讬讬讱 诇讗 注讘讬讚 诇讗讙专讗 讜诇讗 注讘讬讚 诇诪讬讙专 讚讛驻讬专讜转 讛讙讚诇讬' 讘转讜讻讜 诇注讜诇诐 注砖讜讬' 诇讬讛谞讜转 诪讛诐 讗讜 讘诪讞讬专诐 讜讝讛 诇讗 砖讬讬讱 讗诇讗 讘讞爪专 讻砖讬砖 诇讜 讻诪讛 讞爪专讬诐 讗讞专讬诐 讘诇讗 讝讛 讜诪砖"讛 谞拽讟讛 讘讞爪专 讗讘诇 讛砖转讗 讚诪住讬拽 讚诪砖谞转讬谞讜 讘拽讬讬诪讗 诇讗讙专讗 讜注讘讬讚 诇诪讬讙专 讜诇讛转讜' 拽讬讬诪讗 诪住拽谞讗 讛讻讬 讚诪转谞讬' 讚诪讬讬专讬 诪讚注转讜 诇讗 诪转讜拽诪讗 讗诇讗 讘讛谞"诇 讗"讻 讛"诇 诇诪讬谞拽讟 砖讚讛 讗诇讗 砖"诪 诇讞诇拽 讘讬谉 讞爪专 诇讻专诐 讗"讻 讬砖 诇诇诪讜讚 诪讻讗谉:


讜讚注 讚讛专诪讘"诐 住"诇 谞诪讬 讻砖讬' 专砖"讬 诇讞诇拽 讘讬谉 讘讬转 诇讻专诐 讜诇讚讬讚讬' 讗"讗 诇讜诪专 砖讛讜爪讬讗 讻谉 诪诪砖谞转讬谞讜 讚讛"诇 诇诪讬谞拽讟 讻专诐 讚讛讗 讻' 诇注讬诇 讘住诪讜讱 讚诇讚讬讚讬' 诪讬讬专讬 诇注讜诇诐 砖讗讬谉 讛诪诇讜讛 诪讬讙专 讜讙讘专讗 讚注讘讬讚 诇诪讬讙专 拽讗讬 讗讛诇讜讛 讜讝讛 诇讗 砖讬讬讱 讘讻专诐 讚讜讚讗讬 谞讛谞讛 讛讜讗 诪注谞讘讬' 砖诇 讝讛 讜诇讬转讗 诇诪讗讬 砖讻转讘转讬 讜拽"诇. 讜注讬' 诇砖讜谉 讛专诪讘"诐 专驻"讜 诪诪诇讜讛 砖讻' 讜讝"诇 讗讜 砖诪砖讻谉 讘讬讚讜 诪拽讜诐 砖驻讬专讜转' 诪爪讜讬' 讘注转 讛讛诇讜讗讛 讻讜' 讚讘专讬讜 诪讘讜讗专讬' 砖讘讗 诇转专抓 讛讞讬诇讜拽 砖讘讬谉 讞爪专 诇讻专诐 讚讘讘讬转 驻讬专讜转讬讜 诪爪讜讬讬谉 诪讬讚 讘砖注转 讛诇讜讗讛 讜讗注"驻 砖讗驻砖专 砖讗讞专 讝诪谉 讬讛讬' 讘讜 转讬讜讛讗 诪"诪 讛谞讗转讜 诪讝讜诪谉 诇驻谞讬讜 诪砖讗"讻 讻专诐 讚住转诪讗 讚诪讬诇转讗 讻砖讛讻专诐 诪诇讗 驻讬专讜转 诇讗 讬注砖谞讛 诪砖讻讜谉 注讚 砖讬诪讻讜专 驻讬专讜转讬讜 转讞诇讛 谞诪爪讗 讗讬谉 讛讛谞讗讛 诪讝讜诪谞转 注讚 讗讞专 砖讬注砖讛 驻讬专讜转 讜讘讬谉 讻讱 讗驻砖专 砖讬讛讬' 讘讜 转讬讜讛讗 讜诇讗 讬讛谞讛 诪诪谞讜 讻诇诇. 讜谞专讗讛 讚讙诐 专"转 诇讗 驻诇讬讙 讗诇讗 讘谞讻讬讬转讗 诪砖讜诐 讚住"诇 诪讛 讘讻讱 砖讛讛谞讗讛 诪讝讜诪谞转 诪"诪 讻讬讜谉 砖诪谞讻讛 诇讜 讚讬谞专 诇砖谞讛 讜讗驻砖专 讟专诐 砖讬讚讜专 讘讜 诪讛 砖砖讜讛 讚讬谞专 讬驻讜诇 讛讘讬转 讜诪驻住讬讚 讜讻讬讜谉 砖讗驻砖专 砖讬驻住讬讚 转讜 诇讗 诪讬拽专讬 专讬讘讬转 讗诪谞诐 诪讜讚讛 专"转 讘讚专 讘讜 讘诇讗 谞讻讬讬转讗 讻诇诇 砖讬砖 诇讞诇拽 讚讘讘讬转 砖讛讛谞讗讛 诪讝讜诪谉 讜讗驻讬' 讬驻讜诇 讗讞"讻 诪"诪 讻讘专 谞讛谞讛 砖注讛 讗' 讘讞谞诐 讜讛"诇 专讬讘讬转 拽爪讜爪讛 诪砖讗"讻 讻专诐 讘诇讗 谞讻讬' 讻讬讜谉 讚讗驻砖专 砖诇讗 讬讛谞讛 讘讜 讻诇诇 诇讗 讛讜讛 专"拽 诪讬讛转 讜讗"讻 诪讬讜砖讘 拽' 转讜' 注诇 专"转 诪讘转讬 注专讬 讞讜诪讛 讚讛转诐 讛讜讛 讘诇讗 谞讻讬' 讻诇诇 诪讜讚讛 专"转 讚讘讘讬转 讛讜讛 专讬讘讬转 讙诪讜专讛:


讜诪"诪 讬"诇 砖讬' 专砖"讬 讜专诪讘"诐 讜诇讜诪专 讻讬讜谉 讚注讻"驻 讘诇讗 谞讻讬' 讬砖 诇讞诇拽 讘讬谞讬讛诐 讗"讻 诪诪讬诇讗 讬"诇 讘谞讻讬' 谞诪讬 讚讘讘讬转 讚讘诇讗 谞讻讬' 讗讬讻讗 专"拽 讗"讻 讘谞讻讬' 谞诪讬 讙讝专讜 诪砖讜诐 讗讘拽 专讬讘讬转 诪砖讗"讻 讘讻专诐 讚讘诇讗 谞讻讬' 诇讬讻讗 专"拽 讙诐 讘谞讻讬' 诇讬讻讗 讗讘拽 专讬讘讬转:


讜诇讜诇讬 讚诪住转驻讬谞讗 讛"讗 注讜讚 住讘专讗 诇讞诇拽 讘讬谉 转讬讜讛讗 讚讘讬转 诇讚讻专诐 讘砖诇诪讗 讘讻专诐 诇讗 砖讬讬讱 转讬讜讛讗 讗诇讗 讘专讬讘讬转 砖诇讜 专爪讜谞讬 诇讜诪专 砖讗驻讬' 讗诐 讬讜驻住讚讜 驻讬专讜转 讚讛讗讬 砖转讗 诪"诪 讞讜讘讜 谞砖讗专 讜诇讗 讛驻住讬讚 讗诇讗 专讬讜讞 砖诇讜 讜诪拽爪转 拽专谞讜 讛诪讬注讜讟 诪诪谞讜 谞诪爪讗 讛住驻拽 讛讜讗 讘专讬讘讬转 砖讛专讬 谞砖讗专 讞讬讬讘 诇讜 讘诇讬 砖讜诐 专讬讜讞 砖讬砖 诇讜 诪诪谞讜 砖讛专讬 讛驻住讬讚 讛专讬讜讞 讜讙诐 拽爪转 诪拽专谞讜 谞诪爪讗 谞砖讗专 诇讜 讛诇讜讗转 讞谉 讜讞住讚 讜讗讬谉 讝讛 专讬讘讬转 诪砖讗"讻 讘讘讬转 诇讗 砖讬讬讱 讘讜 转讬讜讛讗 讗讗"讻 谞驻诇 讛讘讬转 讜讗讝 讗讘讚 讞讜讘讜 诇讙诪专讬 讻讬讜谉 砖讛诇讜讛 注诇 讛讘讬转 讘转讜专转 诪砖讻谞转讗 讗讘讚 拽转讗 讚诪讙诇讗 讗讘讚 讗诇驻讗 讝讜讝讬 讜诇专讜讘 讛驻讜住拽讬' 诪讛 砖讻谞讙讚 讛诪砖讻讜谉 讗讘讚 注讻"驻 谞诪爪讗 讛"诇 讻讗诇讜 谞驻专注 讞讜讘讜 讗讘诇 讻诇 讝诪谉 砖诇讗 谞驻专注 讞讜讘讜 讻诇讜诪专 砖诇讗 谞驻住讚 讛讘讬转 讛专讬 讛专讬讜讞 诇讛诪诇讜讛 讜讛"诇 专讬讘讬转 讟驻讬. 讜讗诪谞诐 专"转 诇讟注诪讬' 讚诇讬"诇 讛讗 讚讞讬讬讘 讘讗讜谞住讬 讛诪砖讻讜谉 讜讗"讻 砖驻讬专 诇讬"诇 诇讞诇拽 讘讬谉 转讬讜讛讗 讚讘讬转 诇讚讻专诐 讜诪"诪 讬"诇 拽' 转讜' 诪讘转讬 注专讬 讞讜诪讛 讚讛转诐 讗讬 谞驻诇 讛讘讬转 驻住讬讚讗 讚诇讜拽讞 讘诇讬 住驻拽 诪讜讚讛 专"转 讚诇讗 砖讬讬讱 转讬讜讛讗. 讜讚注 诪"砖 转讜' 砖诪讗 诇讗 讬爪讟专讱 讛讘讬转 讗讬谞讜 注讬拽讜专 讟注诐 讗诇讗 注讬拽专 住诪讬讻转诐 砖诪讗 讬驻讜诇 讛讘讬转 讜讻讚讜诪讛:


讜讗诪专 讗' 诪谉 讛转诇诪讬讚讬诐 注"讚 讛谞"诇 诇讞诇拽 讘讗讜驻谉 讝讛 讚讘讘讬转 讗讬谉 讛讛讬讝拽 讘讗 诇讜 诪驻谞讬 砖讗讜讻诇 驻讬专讜转讬' 讻讬 讙诐 讗诐 诇讗 讛讬' 讗讜讻诇 驻讬专讜转讬' 讜谞驻诇 谞诪讬 讗讘讚 讞讜讘讜 谞诪爪讗 讘诪讛 砖讛讜讗 讗讜讻诇 驻讬专讜转讬' 讜讚专 讘讜 讘讞谞诐 讛讬讬谞讜 专讬讘讬' 诪砖讗"讻 讘讻专诐 讗诇讜 诇讗 讛讬讛 讗讜讻诇 驻讬专讜转讬' 诇讗 讛讬' 讘讗 诇讬讚讬 驻住讬讚讗 讘砖讚驻讜谉 讜讻讚讜诪讛 谞诪爪讗 砖讛讛驻住讚 讘讗 注"讬 讗讻讬诇转 讛谞讻讬' 讜诇讗 讛讜讬 专讬讘讬转 讜讬驻讛 讻讬讜谉 讜注驻"讬 讚讘专讬讜 讬"诇 诪讛 砖住讬讬诪讬' 讘诪转谞讬' 诪驻谞讬 砖讛讜讗 专讬讘讬转 专"诇 讚诪砖"讛 讬砖 诇讞诇拽 讘讬谉 讘讬转 诇砖讚讛 诪驻谞讬 砖讛讜讗 专讬讘讬转 砖诪诪讜谞讜 诪转专讘讛 讘讘讬转 诪砖讗"讻 讘讻专诐:


讜讛谞讛 砖讬' 专"转 诇讞诇拽 讘讬谉 讛诇讜讛讜 住转诐 讜讚专 讘讞爪专讜 讜讘讬谉 讛诇讜讛讜 注诇讬讜 讘诪砖讻谞转讗 讜诪"砖 转讜住' 讘讟注诐 诇讞诇拽 讚讞讜拽 诪讗讜讚 讜注讬讬谞转讬 讘驻谞讬诐 讘住' 讛讬砖专 诇专"转 讘讘"诪 住讬' 转爪"讝 讜砖诐 谞讗诪专 讘谞讜住讞讗 讗讞专转 讘讗讜驻谉 砖讛讘谞转讬 讻讜讜谞转讜 诇讞诇拽 讘讻讱 讘砖诇诪讗 讛诇讜讛讜 住转诐 讗"讻 讘讬讚 讛诇讜讛 诇讛砖讻讬专讜 讘砖讜讬讜 讜讗诐 诪砖讻讬专讜 诇讝讛 讘驻讞讜转 讛专讬 谞讜转谉 诇讜 专讬讘讬' 讘讬讚讬' 砖诪讜住专 诇讜 讞爪专讜 诇讚讜专 讘讜 诪砖讜诐 讗讙专 谞讟专 诪砖讗"讻 讻砖诪讜住专 诇讜 讞爪专讜 讘转讜专转 诪砖讻谞转' 讗"讻 讛诇讜讛 诪住讜诇拽 诪诪谞讜 诇讙诪专讬 讜讘讬讚 讛诪诇讜讛 诇讛砖讻讬专讜 讗讜 诇讚讜专 讘注爪诪讜 讘转讜讻讜 讜诇讘讜讗 讘讞砖讘讜谉 注诪讜 讘住讜祝 讗"讻 讛"诇 讗讞"讻 专拽 讻诪讜 讛驻拽注讛 讘注诇诪讗 讜诇讗 诪讞讝讬 讻专讬讘讬转 砖诇讗 谞转谉 诇讜 讛诇讜讛 砖讜诐 讚讘专 讘转讜专转 专讬讘讬转 讻讬 诪讛 砖诪住专 诇讜 讛讞爪专 诇讗 讘转讜专转 专讬讘讬转 诪住专讜 诇讜 专拽 讘转讜专转 诪砖讻谞转讗 讜注讬' 谞诪讜拽"讬 讘砖诐 专砖讘"讗 拽专讜讘讬诐 讚讘专讬讜 诇讚讘专讬 专"转 讛讗诇讜:


讜诪"讚 讛诇讜讬谞讬. 讻' 专砖"讬 诪转谞讬' 讘拽爪抓 讘砖注转 讛诇讜讗讛 讗讜 诇讗讞专 诪讻讗谉 注讬' 讘拽讬讚讜砖讬谉 讜' 讘' 讙讘讬 诪拽讚砖 讘诪诇讜讛 讚诪住讬拽 讚讗专讜讞 诇讛 讝讬诪谞' 讻' 专砖"讬 讚讗讬谉 讻讗谉 专讬讘讬转 讻讬讜谉 讚诇讗 拽爪抓 讜诇讗讜 诪讬讚讬 讬讛讘讬 诇讬' 讜驻讬' 讛专讗砖讜谞讬诐 砖诐 讻讜讜谞转 专砖"讬 讚讗讬 讛讜讛 拽抓 讘砖注转 讛诇讜讗讛 讛"诇 专讬讘讬转 讚讗讜专讬' 讜讗住讜专 讗驻讬' 讚诇讗讜 诪讬讚讬 讬讛讬讘 诇讬讛 讗讘诇 讛砖转讗 讚诇讗 拽抓 讘转讞诇转 讛诇讜讗讛 专拽 讘砖注转 讛专讜讞转 讝诪谉 讜诇讬讻讗 讗诇讗 讗讘拽 专讬讘讬转 诇讗 讙讝专讜 专讘谞谉 讻讬讜谉 讚诇讗讜 诪讬讚讬 讬讛讘讬 诇讬' 讚诪讛 砖诪转拽讚砖转 诇讜 诇讗 讛讬讛 讛谞讗讛 讙诪讜专讛 砖讬讗住专讜 专讘谞谉 讜讗"讻 诪"砖 讻讗谉 讚拽抓 诇讬' 讗讞专 诪讻讗谉 讛讬讬谞讜 诇讗住讜专 诪讚专讘谞谉 诪讬讛转 讚讚讬专转 讛讘讬转 讛讜讛 讻诪讗谉 讚讬讛讬讘 诇讬讛 讜诇讗 讚诪讬 诇拽讚讜砖讬 讗砖讛. 讜讛专诪讘"诐 讻' 讘砖诐 专讘讜转讬讜 讚讗诐 讘砖注转 驻专注讜谉 讗"诇 讛专讜讞 诇讬 讝诪谉 讜讚讜专 讘讞爪讬专讬 诇讬讻讗 专讬讘讬转 拽爪讜爪讛 讚讻转讬讘 讗转 讻住驻讱 诇讗 转转谉 诇讜 讘谞砖讱 讜讛砖讬讙 注诇讬讜 讛专讗讘"讚 诪拽讬讚讜砖讬谉 讛谞"诇 讜谞"诇 讛讻讜讜谞讛 讻讱 讚专讘讜转讬讜 砖诇 专诪讘"诐 住"诇 讗转 讻住驻讱 诇讗 转转谉 诇讜 讛讬讬谞讜 砖讛诪诇讜讛 诇讗 讬转谉 讻住驻讜 诇诇讜讛 注"诪 诇谞砖讻讜 诇讻砖讬讙讬注 讝诪谉 讛驻专注讜谉 讗讘诇 讻砖谞转谉 诇讜 讻住驻讜 住转诐 讜讗讞"讻 讘砖注转 讛专讜讞转 讝诪谉 拽讜爪抓 诇讜 诇讗 拽专讬谞谉 讘讬' 诇讗 转转谉 诇讜 讚讛专讜讞转 讝诪谉 诇讗 诪讬拽专讬 谞转讬谞讛 讜注"讝 讛砖讬讙 讛专讗讘"讚 讗住"讚 讚讛专讜讞转 讝诪谉 诇讗 诪讬拽专讬 谞转讬谞' 讗"讻 讛讗砖讛 讘诪讗讬 诪转拽讚砖转 讘讚讗专讜讞 诇讛 讝讬诪谞' 讛专讬 诇讗 讬讛讬讘 诇讛 诪讬讚讬 讗注"讻 讛讬讬谞讜 谞转讬谞讛 讗"讻 讛讛"谞 诇注谞讬谉 专讬讘讬转 讛"诇 谞讜转谉 讻住驻讜 讘谞砖讱 讜讗诪谞诐 专诪讘"诐 诇讟注诪讬' 讚诪驻专砖 砖诐 讗专讜讞 诇讬' 讝讬诪谞' 讘砖注转 讛讛诇讜讗讛 讻砖谞讜转谉 诪注讜转 讛讛诇讜讗讛 诇讬讚讛 讗讜诪专 诇讛 砖转转拽讚砖 诇讜 讘诪讛 砖转讛谞讛 讘讛专讜讞' 讝诪谉 砖讛诪注讜转 讘讬讚讛 讗讘诇 讗讬 讗讞"讻 讗专讜讞 诇讛 讝讬诪谞' 讗讬谞讛 诪转拽讚砖转 诪砖讜诐 讚诇讗 诪讬拽专讬 谞转讬谞讛 讜诇拽"诪 拽' 讛专讗讘"讚 讜诇讝讛 谞转讻讜讜谉 讛专诪讘"诐 砖诐 讘讛诇' 讗讬砖讜转 砖讻' 讜专讘讜转讬 驻讬' 讘讗专讜讞 诇讛 讝讬诪谞讬 讚讘专讬诐 砖讗住讜专 诇砖讜诪注谉 讻讜讜谞转讜 诇讛砖讙转 讛专讗讘"讚 砖讛专讬 专讘讜转讬讜 讛诐 讘注爪诪诐 住"诇 讛讻讗 讚讘砖注转 讛专讞讘转 讝诪谉 诇讬讻讗 专讬讘讬转 拽爪讜爪讛 诪砖讜诐 讚诇讗 诪讬拽专讬 谞转讬谞讛 讜讗讬讱 驻讬' 讛诐 讘注爪诪诐 讗专讜讞 诇讛 讝讬诪谞讬 砖诇讗 讘砖注转 诪转谉 诪注讜转 讜讛讬讗 讘注爪诪讜 拽' 讛专讗讘"讚:


讜谞"诇 诇讬讬砖讘 住讘专转 讛专诪讘"诐 讘讗讜诪专 诇讛 转讞诇转 讛讛诇讜讗讛 转转拽讚砖 诇讬 讘讛谞讗转 讛专讜讞转 讝诪谉 讛诪诇讜讛 讜诇讗 讛讜讛 专讬讘讬转 拽爪讜爪讛 讛讬讬谞讜 讟注诪讗 诪砖讜诐 讚诪爪讬谞讜 注诇 讻诪讛 讗讜驻谞讬诐 讚诪讛讚专讬 讛讚专讬 讗诐 讬转讘讟诇讜 讛拽讬讚讜砖讬谉 讻诪讘讜讗专 住驻讬"谞 讜讗"讻 讗讝 爪专讬讻讛 讛讬讗 诇讛讞讝讬专 诇讜 讻诇 诪讛 砖讛专讜讬讞讛 讘诪注讜转 讘诇讬 砖讜诐 砖讬讜专 驻专讜讟讛 讗' 专拽 讗诐 诇讗 讬转讘讟诇讜 讛拽讬讚讜砖讬谉 讛讬讗 诪拽讜讚砖转 诇讜 讘讝讛 谞诪爪讗 讛"诇 讻谞讜转谉 诪注讜转讬讜 诇驻诇讜谞讬 砖讬专讜讬讞 讘讜 诇讟讜讘转讜 砖诇 谞讜转谉 砖讗讬谉 讻讗谉 诪诇讜讛 讻诇诇 讜讗驻讬' 讗诐 讬拽讘诇 注诇讬讜 讗讞专讬讜转 讻诇 讛诪注讜转讬讜 讻砖谞讜转谉 讻诇 讛专讬讜讞 诇讛谞讜转谉 讗讬谉 讻讗谉 诪诇讜讛 讻诪讘讜讗专 讘专诪"讗 专住讬' 拽注"讝 讜拽"诇:





驻谞讬 讬讛讜砖注

讘讙诪专讗 讛讗讬 拽专讜讘 诇砖讻专 讜专讞讜拽 诇讛驻住讚 讛讜讗. 注讬讬谉 驻专砖"讬 讜讘诇' 讛专讗"砖 诪驻专砖 讬讜转专 讚讛"诇 讻讗讙专 谞讟专 讜讻讜讜谞转讜 诇诪"砖 讚注"讻 讗讬讬专讬 讛讻讗 砖拽讘注 讝诪谉 诇讬拽讞 讛讬讬谉 讜讗祝 诇诪"砖 讛转讜住驻讜转 讚诪讬诪专讗 讚讗讘讬讬 讗讬讬专讬 讗驻讬诇讜 讻砖诪砖讱 讜讛专讗"砖 讝"诇 诪驻专砖讜 讚讗驻讬诇讜 讻砖讻讘专 讛讘讬讗讜 讛诇讜拽讞 诇讘讬转讜 谞诪讬 爪专讬讻讗 诪讬诪专讗 讚讗讘讬讬 讜讗"讻 讻砖诪砖讱 讜讛讘讬讗讜 诇讘讬转讜 转讜 诇讗 砖讬讬讱 拽讘讬注讜转 讝诪谉 诪"诪 诪砖诪注 讚讗讬讬专讬 砖拽讘注 讝诪谉 砖注讚 讬讜诐 驻诇讜谞讬 讬讛讗 讘讗讞专讬讜转 讛诪讜讻专 诇注谞讬谉 转拽驻讛 讜讗"讻 讛专讬 讙讬诇讛 讘讚注转讜 砖讗讬谞讜 专讜爪讛 诇拽谞讜转 讘诪砖讬讻讛 讝讜 拽谞讬谉 讙诪讜专 讗诇讗 讚讘讞讚 爪讚 诇讬讛讜讬 爪讚 讛诇讜讗讛 注讚 讬讜诐 驻诇讜谞讬 讚讛讬讬谞讜 讗诐 转拽驻讛 谞诪爪讗 砖注"讬 讛拽讚诪转 讛诪注讜转 诪拽讘诇 讛诇讛 讗讞专讬讜转 讛转拽讬驻讛 讜诪讬讞讝讬 讻讗讙专 谞讟专 诇讬' 讗诇讗 讚讗讻转讬 讬砖 诇讚拽讚拽 诪讗讬 讗讙专 谞讟专 诇讬讛 砖讬讬讱 讛讻讗 讚讻讬讜谉 砖讝讛 讬讞讚 讛讞讘讬转 讬讬谉 砖讬砖 诇诪讜讻专 注讻砖讬讜 讘注讬谉 讜讗"讻 诪讛 讛谞讗讛 讬砖 诇诪讜讻专 讘讛专讞讘转 讛讝诪谉 讚讜讚讗讬 讛讜讬 谞讬讞讗 诇讬讛 讟驻讬 砖讬拽讞讜 讛诇讜拽讞 诇讙诪专讬 诇专砖讜转讜 讘拽谞讬谉 讙诪讜专 讜讻讬讜谉 讚诇讗 诪讟讬 诇讬讛 讛谞讗讛 讘讛诪转谞讛 讝讜 注"讻 诪讛 砖诪拽讘诇 讗讞专讬讜转 注讚 讝诪谉 驻诇讜谞讬 讟讜讘转 讛诇讜拽讞 讛讜讗 讜讛诪讜讻专 讟讬讘讜转' 讘注诇诪讗 讛讜讗 讚注讘讚 诇讙讘讬' 讗诇讗 讚讬砖 诇讜诪专 讻讬讜谉 砖讛诇讜拽讞 讗讬谞讜 专讜爪讛 诇拽谞讜转 诪注讻砖讬讜 讘拽谞讬谉 讙诪讜专 讗诇讗 诇讗讞专 讝诪谉 讗"讻 注"讻 诪讛 砖诪拽讚讬诐 诇讜 讛诪注讜转 诪讬讞讝讬 讻讛诇讜讗讛 注讚 讗讜转讜 讝诪谉 砖讛专讬 诪拽讘诇 讛诇讛 注诇讬讜 讗讞专讬讜转 讜谞诪爪讗 砖讗诐 讬转讬讬拽专 注讚 讗讜转讜 讬讜诐 诪讬讞讝讬 讻讗讙专 谞讟专 诇讬讛. 讗讘诇 注讚讬讬谉 拽砖讬讗 诇讬 讟讜讘讗 讚诪讗讬 专讬讘讬转 砖讬讬讱 讻讗谉 讚讻讬讜谉 砖讬讞讚 诇讜 讛讞讘讬转 讬讬谉 砖讬砖 诇讜 讘讘讬转讜 讛"诇 讝讘讬谞讗 讙诪讜专讛 讜讗祝 讗讬 讗讬讬专讬 讻砖诇讗 诪砖讱 诪"诪 讻讬讜谉 砖谞转谉 讚诪讬诐 讜拽讗讬 讘诪讬 砖驻专注 讛"诇 拽谞讬谉 讙诪讜专 诇注谞讬谉 专讬讘讬转 讚讗讜拽诪讜讛 讗讚讗讜专讬讬转讗 讻诪讘讜讗专 诇注讬诇 讘讻诇 讛住讜讙讬讗 讘驻砖讬讟讜转 讜讻"砖 讗讬 讗讬讬专讬 讻砖诪砖讱 讻诪"砖 讛转讜住驻讜转 讘住诪讜讱 讘讚"讛 讗讬 转拽驻讛 讜讻"讻 讛驻讜住拽讬诐 讗"讻 讻"砖 讚讛"诇 诪拽讞 讙诪讜专 讜注"讻 砖讗讬谉 诇谞讜 诇讚诪讜转讜 诇讛诇讜讜讗讛 讗诇讗 讘诪讛 砖诪拽讘诇 注诇讬讜 讗讞专讬讜转 讚转拽驻讛 讜讗讻转讬 诇诪讛 谞转诇讬 讘讛诇讜讗讛 讬讜转专 砖讬讬讱 诇讚诪讜转讜 讚讛"诇 讻讗讬诇讜 讞讝专 讛诇讜拽讞 讜讛驻拽讬讚讜 讗爪诇 讛诪讜讻专 讜讛诪讜讻专 拽讬讘诇 讗讞专讬讜转 讜讗注"讙 讚讗讞专讬讜转 讚转拽驻讛 讛"诇 讗讜谞住 讜砖讜诪专 驻讟讜专 诪讗讜谞住讬谉 诪"诪 讻讬讜谉 砖讛转谞讛 讛讗 拽讬"诇 诪转谞讛 砖"讞 诇讛讬讜转 讻砖讜讗诇 讜讝讜 讛住讘专讗 诪讘讜讗专 讘驻讜住拽讬诐 讘讻诪讛 讚讜讻转讬 讜讘砖"注 讬"讚 住讬诪谉 拽住"讟 砖讝讛 讛讬转专 讙诪讜专 诇注谞讬谉 专讬讘讬转 讜注讬讬谉 讘住' 讟讜专讬 讝讛讘 住讬' 拽住"讝 住拽"讗 砖讻转讘 讻诪讛 讞讬诇讜拽讬 住讘专讜转 讘讛讗 讚诪转谞讛 砖"讞 诇讛讬讜转 讻砖讜讗诇 诇注谞讬谉 专讬讘讬转 讜讬专讗讛 诪砖诐 讚讻诇 讛讞讬诇讜拽讬' 诇讗 砖讬讬讻讬 讻讗谉 讜讬砖 诇转诇讜转 砖驻讬专 拽讘诇转 讛讗讞专讬讜转 砖拽讬讘诇 诇讛讬讜转 讻砖讜讗诇. 讜讗驻砖专 诇讞诇拽 讜诇讬讬砖讘 注驻诪"砖 讛转讜住' 诇注讬诇 讚讛讗讬 转拽驻讛 讗讬讬专讬 砖讛讜讗 讻讬讬谉 讛谞诪讻专 讘讞谞讜转 讜讗"讻 讗讞专讬讜转 讝讜 讗讬谞讜 注谞讬谉 讻诇诇 诇讗讞专讬讜转 讛砖讜讗诇 讚讘砖讜讗诇 讙讜驻讗 讗诐 讛讞讝讬专讜 讘注讬谉 讜谞注砖讛 讗爪诇讜 讬讬谉 讛谞诪讻专 讘讞谞讜转 谞专讗讛 驻砖讜讟 砖讗讬谉 注诇讬讜 讞讬讜讘 讻诇诇 讚诪爪讬 讗"诇 讛专讬 砖诇讱 诇驻谞讬讱 讜讗"讻 讗讞专讬讜转 讝讜 砖拽讬讘诇 讛诪讜讻专 讗讬谉 诇谞讜 诇转诇讜转讜 讗诇讗 诇讜诪专 砖讛讜讗 转谞讗讬 讘讙讜祝 讛诪拽讞 砖讗诐 讬诪爪讗 砖讛讜讗 讬讬谉 讛谞诪讻专 讘讞谞讜转 讬转讘讟诇 讛诪拽讞 诪注讬拽专讜 讜砖讗专 讛诪注讜转 讛诇讜讗讛 讜讻讬讜谉 讚讗讬讻讗 爪讚 讛诇讜讗讛 诪讬讞讝讬 讻专讬讘讬转 讗诐 讬转讬讬拽专 讻谉 谞"诇 讜讻"砖 讚讗"砖 讟驻讬 诇砖讬讟转 讛驻讜住拽讬诐 讚转拽驻讛 讛讬讬谞讜 讛讞诪讬爪讛 注驻"讬 讞讬诇讜拽讬 讚讬谞讬诐 砖诇讛诐 讗诇讗 砖讗讬谉 讻讗谉 诪拽讜诪讜 诇讛讗专讬讱 注讬讬谉 讘讘"讬 讬"讚 住讬' 拽注"讙 讜讘驻专讬砖讛. 讜讗注"讙 讚诇驻"讝 诇讗 砖讬讬讻讬 拽讜砖讬讜转 讛转讜住驻讜转 讘讚"讛 讛讗讬 拽专讜讘 诇砖讻专 砖讛拽砖讜 讚讘驻讜住拽 注诇 讛讙讜专谉 谞诪讬 砖讬讬讱 诇讛拽砖讜转 拽专讜讘 诇砖讻专 讜讗诪讗讬 讜转讬驻讜拽 诇讬讛 讻讬讜谉 讚讛转诐 诇讗 讗讬讬专讬 诪讗讞专讬讜转 讚转拽驻讛 讗诇讗 诪砖讗专 讗讜谞住讬谉 讗"讻 谞讜讻诇 诇讜诪专 讚拽讘诇转 讛讗讞专讬讜转 讛讜讗 讻砖讜讗诇 讗诇讗 讚讬"诇 讚讘讻诇 讛谞讬 讚诪讬讬转讬 讛转讜住驻讜转 讗讬谉 讛驻讬专讜转 诪讬讜讞讚讬诐 诇诇讜拽讞 讻诇诇 讜讗"讻 诇讗 砖讬讬讱 诇讜诪专 讚讛讜讗 讻砖讜讗诇 讜讻谉 诪砖诪注 砖诐 诪讚讘专讬 讛讟讜专讬 讝讛讘 讘砖诐 讛讟讜专 住讬诪谉 拽住"讟 讚讻诇 讚讘专 砖谞讬转谉 诇讛讜爪讗讛 诇讗 砖专讬谞谉 诪讟注诪讗 讚诪转谞讛 诇讛讬讜转 讻砖讜讗诇 讜讛讻讗 讙专注 讟驻讬 讻讬讜谉 砖讗讬谉 讛驻讬专讜转 诪讬讜讞讚讬' 诇讗 砖讬讬讱 诇讜诪专 讚讛"诇 讻讞讝专 讜讛驻拽讬讚谉 讜讬砖 诇转诇讜转 讬讜转专 讚讛"诇 讝讜讝讬 讛诇讜讗讛 注讚 住讜祝 讛讝诪谉 砖讬讘专专 讛诇讜拽讞 诪拽讞讜 讜讬讬讞讚谉 诇专砖讜转讜 讻谞"诇 谞讻讜谉 讜讚讜"拽:


讘转讜住驻讜转 讘讚"讛 讛讗讬 拽专讜讘 诇砖讻专 讻讜' 讜讗"转 转拽砖讬 诇讬讛 讗诪转谞讬转讬谉 讚讬爪讗 讛砖注专 讻讜' 讜讬"诇 讚砖讗谞讬 讛转诐 砖讻讬讜谉 讚讗讬谉 讛驻讬专讜转 诪讘讜专专讬诐 诇诇讜拽讞 讗讬谉 谞讬讻专 讻讜' 注讻"诇. 诇讻讗讜专讛 谞专讗讛 讘讻讜讜谞转 讛转讜住' 讚讗讗讞专讬讜转 讗讜谞住讬谉 诇讞讜讚 拽讗讬 讻讙讜谉 转拽驻讛 讗讜 砖讗专 讗讜谞住讬谉. 讜注"讝 讻转讘讜 砖驻讬专 讚讻讬讜谉 砖讗讬谉 讛驻讬专讜转 诪讘讜专专讬谉 诇讗 砖讬讬讱 讻诇诇 讗讞专讬讜转 讗讜谞住讬谉 诇讙讘讬 讚诇讜拽讞 砖讗诐 谞转拽诇拽诇讜 讗讜 谞讙谞讘讜 拽爪转 驻讬专讜转 讬讛讬讜 讘讗讞专讬讜转 讛诇讜拽讞 讚诪讛讬讻讬 转讬转讬 讻讬讜谉 砖讗讬谞诐 诪讘讜专专讬诐 诇诇讜拽讞 砖讗诇讜 讛驻讬专讜转 讛诐 砖诇讜. 讗讘诇 诇注谞讬谉 讗讞专讬讜转 讚讝讜诇讗 诇讗 砖讬讬讱 诇讞诇拽 讘讬谉 诪讘讜专专讬诐 诇讗讬谞诐 诪讘讜专专讬谉 讚诇注讜诇诐 爪专讬讱 讛诇讜拽讞 诇拽讘诇 讗讞专讬讜转 讛讝讜诇讗 讜讻"讻 讛砖"讱 讘讬"讚 住讬诪谉 拽注"讙 讜讛讘"讞 砖诐 讘拽讜谞讟专住 讗讞专讜谉 讗诇讗 讚讬砖 诇转诪讜讛 砖讛专讬 诪砖谞讛 诪驻讜专砖转 诇拽诪谉 住讜祝 驻讬专拽讬谉 讚讘讬爪讗 讛砖注专 诪讜转专 诇驻住讜拽 讻砖注专 讛讙讘讜讛 讜讛讬讬谞讜 砖讛诪讜讻专 诪拽讘诇 讗讞专讬讜转 讛讝讜诇讗 讜讗驻"讛 砖专讬 讗诪转 砖诪讛专砖"讗 讝"诇 讛专讙讬砖 讘讝讛 讜讻转讘 注诇 拽讜砖讬讬转 讛转讜住驻讜转 讚诇诪讗讬 讚诇讗 住诇讬拽 讗讚注转讬讬讛讜 诇讞诇拽 讘讬谉 诪拽讞 诪讘讜专专 讻讜' 讛"诇 诇讗拽砖讜讬讬 讟驻讬 诪讛讛讬讗 讚驻讜住拽 讻砖注专 讛讙讘讜讛 讻讜' 注"砖 讗诇讗 讚诇诪讗讬 讚驻专讬砖讬转 拽砖讛 讬讜转专 砖注"讝 诇讗 转讬专爪讜 讛转讜住驻讜转 讻诇讜诐 讚谞讛讬 讚讘讛讛讬讗 讚驻讜住拽 讻砖注专 讛讙讘讜讛 诇讗 砖讬讬讱 诇讗住讜专 诪砖讜诐 讗讞专讬讜转 讛讗讜谞住讬谉 讚诇讗 砖讬讬讱 讻砖讗讬谉 讛驻讬专讜转 诪讘讜专专讬谉 讗驻"讛 诇讬转住专 讚讗讻转讬 讛"诇 拽专讜讘 诇砖讻专 讗诐 谞转讬讬拽专 讜专讞讜拽 诇讛驻住讚 讗诐 讬讜讝诇讜 讜诪"砖 讛砖"讱 讘住讬' 拽注"讙 住注讬祝 拽讟谉 讻"讚 讚讛讛讬讗 讚驻讜住拽 讻砖注专 讛讙讘讜讛 诇讗 讚诪讬 诇拽讬讘诇 讛诪讜讻专 讗讞专讬讜转 讚讬讜拽专讗 讜讝讜诇讗 讜谞专讗讛 砖讻讬讜谉 诇诪"砖 讛讚专讬砖讛 讙"讻 讘住讜祝 住讬诪谉 拽注"讛 讙讘讬 驻讜住拽 讻砖注专 讛讙讘讜讛 砖讗诐 谞转讬讬拽专讜 讛诐 讘专砖讜转 讛诪讜讻专 注"砖. 诇讗 讝讻讬转讬 诇讛讘讬谉 讘讚讘专讬讛诐 讚谞专讗讛 讘驻砖讬讟讜转 诪诇' 讛诪砖谞讛 讜讛砖"住 讚讛讛讬讗 讚驻讜住拽 讻砖注专 讛讙讘讜讛 讛讬讬谞讜 砖驻讜住拽 注诪讜 讻砖注专 砖诇 注讻砖讬讜 讜讛讬讜拽专讗 讛讜讬 诇诇讜拽讞 讗诇讗 砖诪转谞讛 讛诇讜拽讞 砖讗诐 讬讜讝诇讜 讬转谉 诇讜 讻砖注专 讛讝讜诇 讜讻"讻 专砖"讬 诇讛讚讬讗 砖诐 讘诪砖谞讛 讜讻"讻 讛讟讬"讚 住讬诪谉 拽注"讛 讜注"讝 讻转讘 砖诐 讛砖"注 讛讚讬谉 砖诇讜 讛专讬 砖讗讞专讬讜转 讛讬讜拽专讗 讜讛讝讜诇讗 讛讻诇 注诇 讛诪讜讻专 讜讗驻"讛 砖专讬 讜讝讛 砖诇讗 讻讚讘专讬 讛砖"讱 住讬' 拽注"讙 讜讛讘"讞 讘拽讜谞讟专住 讗讞专讜谉 讗诇讗 讻讚讘专讬 讛讚专讬砖讛 砖诐 砖讛讗专讬讱 讘讝讛 诪讗讚. 讜诇注谞"讚 讚讘专讬' 讘专讜专讬' 讛诐 讚讘诪拽讞 砖讗讬谞讜 诪讘讜专专 讗驻讬诇讜 讻诇 讛讗讞专讬讜转 注诇 讛诪讜讻专 讗驻讬诇讜 讚讬讜拽专讗 讜讝讜诇讗 讗驻"讛 砖专讬 讜讛谉 讛谉 讚讘专讬 讛转讜住' 讻讗谉 讜讻诪讜 砖诪讘讜讗专 讛讬讟讘 讘诇' 讛讙讛讜转 讗砖专"讬 讘砖诐 专"讬 讘注诇 讛转讜住' 注"砖 砖讻转讘 讘转讞讬诇讛 讗诪讬诪专讗 讚讗讘讬讬 讘讞讘讬转讗 讚讞诪专讗 讚讗讬 诇讗 拽讘诇 讛诇讜拽讞 讝讜诇讗 讗住讜专 讜注"讝 讻转讘 讜诪讬讛讜 诇拽诪谉 讙讘讬 驻讜住拽 讻砖注专 讛讙讘讜讛 诪砖诪注 讚讻诇 讗讞专讬讜转 注诇 讛诪讜讻专 讜讟注诪讗 讻讬讜谉 砖讗讬谉 讛诪拽讞 诪讝讜诪谉 讘讬讚讜 讘诪讛 砖讬砖 诇讜 诇诪讻讜专 讗讬谉 谞专讗讛 砖讬砖 诇讜 诇讛讬讜转 讘讗讞专讬讜转 讛诇讜拽讞 讘讚讬谉 讜讛诇讻讱 诇讗 讞砖讬讘 讗讙专 谞讟专 诇讬讛 讻诇 讝讛 驻专"讬 注讻"诇 讛讛讙"讗 讜讛谞谞讬 诪驻专砖 讚讘专讬讜 讘讛专讞讘转 讛讘讬讗讜专 讚诪讛 谞转讬谞转 讟注诐 讛讜讗 讝讛 讻讬讜谉 砖讗讬谉 讛诪拽讞 诪讝讜诪谉 诇注谞讬谉 讗讞专讬讜转 讛讝讜诇讗 砖讛专讬 讛讝讜诇 讛讜讗 注诇 讻诇 诪讬谉 讛诪拽讞. 讗诪谞诐 诇注谞"讚 讚讘专讬诐 讘专讜专讬诐 讛诐 讚讛讗 讞讝讬谞谉 诇拽诪谉 讘住讜祝 驻讬专拽讬谉 讘诪砖谞讛 讚驻讜住拽 讻砖注专 讛讙讘讜讛 讚驻诇讬讙 专' 讬讛讜讚讗 讜讗诪专 讚讗祝 注诇 驻讬 砖诇讗 驻住拽 讻诪讗谉 讚驻住讬拽 讚诪讬 讜讘讙诪专' 讗诪专讬谞谉 谞诪讬 讚住诇拽讗 讚注转讗 讚专讘讬谞讗 讚讗祝 诇专讘谞谉 讚驻诇讬讙讬 讗讚专' 讬讛讜讚讗 讛讬讬谞讜 讗诇讬讘讗 讚专"砖 讚讗诪专 诪注讜转 拽讜谞讛 拽谞讬谉 讙诪讜专 讗讘诇 诇专讘谞谉 讚专' 砖诪注讜谉 讚住"诇 诪注讜转 讗讬谞讜 拽讜谞讛 讗诇讗 诇注谞讬谉 诪讬 砖驻专注 诪讜讚讜 讚讘讻讛"讙 讗驻讬诇讜 诇讗 驻住拽 砖拽讬诇 讻讚讛砖转讗 讚讚注转讬讛 讚讗讬谞砖 讗转专注讗 讝讬诇讗 讜驻专砖"讬 砖诐 讚讚注转讬讛 讚讗讬谞砖 讛驻讜住拽 注讚 诇讗讞专 讝诪谉 讗转专注讗 讝讬诇讗 砖讗诐 讬讜讝诇 讛砖注专 讘转讜讱 讛讝诪谉 讬拽讞谞讜 讻砖注专 讛讝讜诇. 讜诇驻"讝 谞讛讬 讚诇诪住拽谞讗 诇讗 拽讬"诇 讛讻讬 讗诇讗 讚讗祝 诇专讘谞谉 讚专讘讬 砖诪注讜谉 讗诐 诇讗 驻住拽 诇讗 砖拽讬诇 讻砖注专 讛讝讜诇 诪"诪 讞讝讬谞谉 讚住讘专讗 讗诇讬诪转讗 讛讜讗 讚讚注转讬讛 讚讗讬谞砖 讗转专注讗 讝讬诇讗 讜谞讛讬 砖爪专讬讱 诇讛转谞讜转 注诇 讻讱 诪"诪 讗诐 讛转谞讛 讚专讱 诪拽讞 诪诪讻专 讛讜讗 讘讻讱 砖讙讬诇讛 讚注转讜 讚讗转专注讗 讝讬诇讗 讬讛讬讘 讜诇讗 讚诪讬 讻诇诇 诇讛诇讜讗讛 讚诇讗 诪讬讞讝讬 讻讗讙专 谞讟专 诇讬讛 讜讛诪注讬讬谉 讬专讗讛 砖讜讜讚讗讬 讻讬讜谉 讘注诇 讛讛讙"讗 诇讚讘专讬 讗诇讛. 讜诇驻"讝 谞转讬讬砖讘讛 拽讜砖讬' 诪讛专砖"讗 讚诪注讬拽专讗 谞诪讬 诇讗 专爪讜 讛转讜住驻讜转 诇讛拽砖讜转 诪讛讛讬讗 讚驻讜住拽 讻砖注专 讛讙讘讜讛 讚诇讬转住专 诪砖讜诐 专讞讜拽 诇讛驻住讚 讚讝讜诇讗 讚讛讜讬 讬讚注讬 砖驻讬专 讚诇讗 砖讬讬讱 诇讜诪专 讻谉 讚讻讬讜谉 砖讛转谞讛 讚专讱 诪拽讞 讜诪诪讻专 讛讜讗 砖讙讬诇讛 讚注转讜 讚讗转专注讗 讝讬诇讗 讬讛讬讘 讜讗讬谉 讻讗谉 爪讚 讛诇讜讗讛 讻诇诇 讜驻砖讬讟讗 讚诇讗 砖讬讬讱 拽专讜讘 诇砖讻专 讜专讞讜拽 诇讛驻住讚 讘讚讘专 砖讛讜讗 讚专讱 诪拽讞 讜诪诪讻专 诪讻诇 讛爪讚讚讬' 讜讛诪拽砖讛 讚讛讻讗 讚诪拽砖讛 讗讚讗讘讬讬 拽专讜讘 诇砖讻专 讜专讞讜拽 诇讛驻住讚 讛讬讬谞讜 讚讜拽讗 讗讞专讬讜转 讚转拽驻讛 砖讛讜讗 爪讚 讛诇讜讗讛 讻讬讜谉 砖讬转讘讟诇 讛诪拽讞 诇讙诪专讬 讻诪"砖 讛谞诪讜拽讬 讬讜住祝 讘砖诐 讛专砖讘"讗 讝"诇 讜诇砖讬讟转 讛转讜住驻讜转 讗"砖 讟驻讬 砖讻讘专 讻转讘讜 讚转拽驻讛 讛讬讬谞讜 拽诇拽讜诇 讘注诇诪讗 讻诪讜 讬讬谉 讛谞诪讻专 讘讞谞讜转 讜注诇讬讛 讬讛讘讬 讗讬谞砖讬 讝讜讝讬 谞诪爪讗 砖讗讬谉 诇讜诪专 讚转谞讗讬 讝讛 讚专讱 诪拽讞 讜诪诪讻专 讛讜讗 讚讗讚专讘讗 讗诐 讛讬讛 谞讜转谉 讛诪注讜转 讚专讱 拽谞讬谉 讙诪讜专 讛讬讛 专讗讜讬 砖讗讜谞住 讻讝讛 讘专砖讜转讬讛 讗讬转专注 讻讬讜谉 砖诇讗 讛讬讛 专讗讜讬 诇讘讗 诪注讬拽专讗 讗注"讻 讚讛"诇 讻讗讬诇讜 讛转谞讛 讘驻讬专讜砖 砖讗诐 转拽驻讛 讬讛讗 讛诪注讜转 诇诪驻专注 讘讛诇讜讗讛 讗爪诇讜 讜诪拽砖讛 讚诇讬转住专 诪砖讜诐 专讬讘讬转. 讜注"讝 诪拽砖讜 讛转讜住驻讜转 砖驻讬专 诪讛讛讬讗 讚讬爪讗 讛砖注专 驻讜住拽讬谉 讚讗讞专讬讜转 讚转拽驻讛 谞诪讬 注诇 讛诪讜讻专 讜讗驻"讛 砖专讬 讜转讬专爪讜 讚讗祝 诇注谞讬谉 讗讞专讬讜转 讚转拽驻讛 讗讬谉 谞讬讻专 砖讬讛讗 拽专讜讘 诇砖讻专 讻讬讜谉 砖讗讬谉 讛驻讬专讜转 诪讘讜专专讬谉 讻谉 谞"诇 谞讻讜谉 讜讚讘专讬 讛砖"讱 爪"注 讜讻诪讚讜诪讛 诇讬 砖谞注诇诐 诪诪谞讜 诇砖讜谉 讛讙讛"转 讗砖专"讬 砖讻转讘转讬 讜讘拽讜谞讟专住 讻转讘转讬 讚讬砖 诇讬讬砖讘 讚讘专讬 讛讘"讞 讘拽讜谞讟专住 讗讞专讜谉 讜转讜讻谉 讛讚讘专 讚讘讬砖 诇讜 诇讗 砖讬讬讱 诇讜诪专 讚注转讬讛 讚讗讬谞砖 讗转专注讗 讝讜诇讗 讚讻讬讜谉 砖讬砖 诇讜 谞专讗讛 砖谞讙诪专 讛诪拽讞 诪注讻砖讬讜 讜讙诐 讛诪讜讻专 讛讬讛 讬讻讜诇 诇诪讻讜专 讻砖注专 砖诇 注讻砖讬讜 讘讬讜拽专 讜讗"讻 砖驻讬专 讻转讘 讛讘"讞 讚讗讞专讬讜转 讚讝讜诇讗 爪专讬讱 诇讛讬讜转 注诇 讛诇讜拽讞 诪砖讗"讻 讛砖"讱 讚讗讬讬专讬 讗驻讬' 讘讗讬谉 诇讜 拽砖讬讗 讜爪"注. 讜讘讞讬讘讜专讬 诇讬"讚 谞讗专讬讱 讘讝讛 讗讬"讛:


讘讗"讚 讜讻谉 诪砖诪注 诇拽诪谉 讻讜' 诪砖诪注 讚拽诇拽讜诇 讗讞专 讚诇讗讜 讞讬诪讜抓 讛讜讜 诪拽讘诇讬 注讻"诇. 诪讛专砖"讗 讝"诇 讛讘讬谉 讘讚讘专讬 讛转讜住驻讜转 讗诇讜 砖讛讜爪专讻讜 诇拽讘诇 讗讞专讬讜转 讛拽诇拽讜诇讬诐 诪砖讜诐 讗讬住讜专 专讬讘讬转 讜注"讝 讻转讘讜 讚诇诪住拽谞讗 讚讗讘讬讬 爪"诇 讚诇讗 拽讬讘诇讜 注诇讬讛诐 讗讞专讬讜转 讚讝讜诇讗 讜诪砖"讛 讛讜爪专讻讜 诇拽讘诇 讗讞专讬讜转 讛讗讜谞住讬谉 讚诇讗讜 讞讬诪讜抓 讜诪讞诪转 讻谉 讛拽砖讛 注诇 讚讘专讬 讛转讜住驻讜转 讘讚讬讘讜专 讛拽讜讚诐. 讜诇注谞"讚 转讬诪讛 讙讚讜诇讛 驻讬专砖 砖诇讗 谞讝讻专 讻诇诇 讘讙诪' 砖诇讗 拽讬讘诇讜 注诇讬讛诐 讛讝讜诇讗 讜讻诇 讻讬 讛讗讬 诇讗 讛讜讬 砖转讬拽 讛砖"住 诇驻专砖 讚讛讗 诪住转诪讗 讛讝讜诇讗 讛讜讗 注诇 讛诇讜拽讞 诪诇讘讚 砖讬砖 诇讛拽砖讜转 讘注讬拽专 讛讚讬谉 诇驻讬专讜砖讜 讜讻谉 讘诪讛 砖讻转讘讜 讛转讜住驻讜转 讚讛讛讬讗 讚驻讜住拽 注诇 讛砖注专 住讘专 讛诪拽砖讛 讚讗讬讬专讬 砖拽讬讘诇讜 注诇讬讛诐 讗讞专讬讜转 讛拽诇拽讜诇 讻讚讬 诇爪讗转 诪讬讚讬 讗讬住讜专 专讬讘讬转 讻谉 讛讜讗 诇驻讬专讜砖 诪讛专砖"讗 诇驻讬 讛讘谞转讜 讜转讬诪讛 讚讗"讻 注讬拽专 讛讚讬谉 讞住专 诪谉 讛诪砖谞讛 砖爪专讬讱 诇拽讘诇 注诇讬讜 讗讞专讬讜转 讛拽诇拽讜诇讬诐. 讗诪谞诐 诇注谞"讚 讚讘专讬 讛转讜住' 诪讘讜讗专讬诐 讘诇讬 砖讜诐 讙诪讙讜诐 砖诪讛 砖讻转讘讜 讜驻讜住拽 注诪讜 注诇 讛讙讚讬砖 讜讘专讬讬转讗 讚专' 讗讜砖注讬' 讻讜' 讗讬讻讗 诇诪讬诪专 讚讗诐 诪转拽诇拽诇 讻讜' 讗讬谞讜 谞讜转谉 诇讜 讗讞专讬诐 讗诇讗 诪讗讜转诐 讻讜' 讗讬谉 讻讜讜谞转诐 讘讝讛 砖诪转谞讛 讻谉 讘驻讬专讜砖 诪砖讜诐 讗讬住讜专 专讬讘讬转 讗诇讗 砖专爪讜 诇讜诪专 讚讘诇讗 讗讬住讜专 专讬讘讬转 注讬拽专 讛讚讬谉 讻谉 讛讜讗 砖讻诇 讛驻讜住拽 注诇 讛讙讚讬砖 讜讬砖 诇讜 讛讚讬谉 谞讜转谉 砖讗讞专讬讜转 讛拽诇拽讜诇 诪住转诪讗 讛讜讗 注诇 讛诇讜拽讞 讚讛讻讬 诪砖诪注 诇讛讜 诪爪讚 讛住讘专讗 讜诪诪讬诇讗 诪讬转专爪' 拽讜砖讬讬转诐 讗诇讬讘讗 讚诪拽砖讛 讚诇讗 拽砖讬讗 诇讬讛 诪讛讛讬讗 讚驻讜住拽 注诇 讛讙讚讬砖 讜诪讘专讬讬转讗 讚专"讗 讚讻讬讜谉 砖讛讚讬谉 驻砖讜讟 讚讗讞专讬讜转 讛拽诇拽讜诇讬诐 讚诇讗讜 讞讬诪讜抓 诪住转诪讗 注诇 讛诇讜拽讞 讗"讻 诪诪讬诇讗 诇讬讻讗 讗讬住讜专 专讬讘讬转. 讜注"讝 专讜爪讬诐 讛转讜住' 注讻砖讬讜 诇讛讘讬讗 专讗讬讛 诇讚讘专讬讛诐 讚诇拽讜砖讟讗 讚诪讬诇转讗 诪爪讚 讛讚讬谉 讘注讬拽专 讛诪讻讬专讛 讗讞专讬讜转 讛拽诇拽讜诇讬诐 注诇 讛诇讜拽讞 讜讛讬讬谞讜 诪讚拽讗诪专 诪注讬拽专讗 讞诇讗 讻讜' 诪砖诪注 讚拽诇拽讜诇 讗讞专 讛讜讜 诪拽讘诇讬 讜讗注"讙 砖诇讗 讛讜爪专讻讜 诇拽讘诇 诪砖讜诐 讗讬住讜专 专讬讘讬转 讚讛讗 拽讬讘诇讜 讗讞专讬讜转 讛讝讜诇讗 讜住讙讬 讘讻讱 诇诪住拽谞讗 讚诪讬诇转讗 讚讗讘讬讬 讚讛讗 砖讗专 拽诇拽讜诇讬诐 诇讗 砖讻讬讞讬 讻诪讜 讛讞诪讬爪讛 讗注"讻 砖诪讛 砖讛讬讛 注诇讬讛诐 讗讞专讬讜转 讛拽诇拽讜诇讬诐 讗讬谉 讝讛 诪砖讜诐 讗讬住讜专 专讬讘讬转 讗诇讗 诪砖讜诐 砖讻谉 讛讜讗 讙讜祝 讛讚讬谉 诪讬 砖驻讜住拽 住转诐 注诇 讛讙讚讬砖 砖讬砖 诇讜 讜讻谉 讘讬讬谉 讛讜讬 讻诇 讛拽诇拽讜诇讬诐 讚诇讗讜 讞讬诪讜抓 注诇 讛诇讜拽讞 讜讛谞讛讜 专讘谞谉 谞诪讬 诇讗 讗讬砖转谞讜 诪诪谞讛讙讗 讻诇 讝讛 讻转讘讜 讛转讜住' 诪注讬拽专讗 讜讗讞"讝 诪住拽讜 讜诪讬讛讜 谞专讗讛 讻讜' 驻讬专讜砖 讚谞专讗讛 讚诇拽讜砖讟讗 讚诪讬诇转讗 诇讬转讗 诇讛讗讬 住讘专讗 讻诇诇 讘注讬拽专 讛讚讬谉 讚诪砖诪注 砖讗讬谉 讛诇讜拽讞 诪驻住讬讚 讘砖讜诐 注谞讬谉 讜诪砖"讛 讻转讘讜 诇讬讬砖讘 砖讬讟转 讛诪拽砖讛 讘讚专讱 讗讞专 讝讛 谞"诇 讘专讜专 讜诇' 诪讛专砖"讗 爪"注:


讘讙诪专讗 讗"专 讬讜住祝 讘专 诪谞讬讜诪讬 讻讜' 讛诇讜讛讜 讜讚专 讘讞爪讬专讜 爪专讬讱 诇讛注诇讜转 诇讜 砖讻专. 驻讬专讜砖 砖诇讻转讞讬诇讛 讗住讜专 诇讚讜专 讘讛 讗诇讗 注诇 诪谞转 砖讬转谉 砖讻专 讗讘诇 讘讚讬注讘讚 砖讻讘专 讚专 讘讛 注"诪 砖诇讗 诇讬转谉 砖讻专 转讜 诇讗 诪讞讬讬讘讬谞谉 诇讬讛 诇讬转谉 讚讛讗 讗讘拽 专讬讘讬转 讛讜讗 讻讬讜谉 砖诇讗 拽爪讘 讘转讞诇讛 讜注讜讚 砖讗驻讬' 讘讗讜诪专 诇讜 讛诇讜讬谞讬 讜讚讜专 讘讞爪讬专讬 讗驻"讛 诇讗 砖讬讬讱 讘转砖诇讜诪讬谉 讘讚讬注讘讚 讚讛讗 讞爪专 讚诇讗 拽讬讬诪讗 诇讗讙专讗 讛讜讗 讻"讻 讛专讬"祝 讜讛专讗"砖 讝"诇 注讬讬谉 讘讗专讬讻讜转 讘讘注诇 讛诪讗讜专 讜讘住驻专 讛诪诇讞诪讜转 诇讛专诪讘"谉 讝"诇:


砖诐 讗讬 诪诪转谞讬转讬谉 讛"讗 讛"诪 讘讞爪专 讚拽讬讬诪讗 诇讗讙专讗 讻讜'  讛拽砖讛 诪讛专砖"讗 讚讗讻转讬 诪谞"诇 诇转诇诪讜讚讗 讙讜驻讗 讚专"谞 讗讜住专 讗祝 讘讞爪专 讚诇讗 拽讬讬诪讗 诇讗讙专讗 讜讙讘专讗 讚诇讗 注讘讬讚 诇诪讬讙专 讚诇诪讗 诇讗 讗转讗 诇讗砖诪注讬谞谉 讗诇讗 讚讗住讜专 讘讙讘专讗 讚注讘讬讚 诇诪讬讙专 讗祝 讘讞爪专 讚诇讗 拽讬讬诪讗 诇讗讙专讗 讜转讬专抓 砖诐 讚讚讗 讜讚讗 讗讞' 讛讬讗 注"砖 讘讗专讬讻讜转 讜注讬"诇 讚讘诇讗"讛 诪讬诪专讗 讚专"谞 讙讜驻讗 诪砖诪注 讚讗讬讬专讬 讘讙讘专讗 讚诇讗 注讘讬讚 诇诪讬讙专 讚讗讬 讘注讘讬讚 诇诪讬讙专 诇讗 砖讬讬讱 诇砖讜谉 讗注"驻 砖讗诪专讜 讚诪砖诪注 讚讛诇讻讛 驻住讜拽讛 讛讬讗 讜讘注讘讬讚 诇诪讬讙专 驻诇讜讙转讗 讚专讘 讜砖诪讜讗诇 讛讬讗 讜砖诪讜讗诇 住讘讬专讗 诇讬讛 爪专讬讱 诇讛注诇讜转 诇讜 砖讻专 讜专"谞 转诇诪讬讚讗 讚砖诪讜讗诇 讛讜讬 讜讘讚专"谞 讙讜驻讗 诪住驻拽讗 诇讛砖"住 驻' 讻讬爪讚 讻诪讗谉 住"诇 讻讚诪讬讬转讜 讛转讜住' 讛讻讗 讜注讜讚 讚讘讬诪讬 专讘 讞住讚讗 讜专诪讬 讘"讞 讜专讘讗 讚讛讜讜 讘转专 专"谞 谞砖讗诇讛 砖讗诇讛 讝讜 讘讘讬转 讛诪讚专砖 讘讬诪讬讛诐 讻讚讗诪专 专"讞 砖诐 讚讗讬讘注讬' 诇讛讜 诪讬诇讬 诪注诇讬讜转讗 讜驻砖讟 专诪讬 讘"讞 讚爪专讬讱 诇讛注诇讜转 砖讻专 讜专讘讗 谞诪讬 诇讗 讗诪专 讗诇讗 讘诇砖讜谉 讚讞讬' 讗注"讻 讚讛讗 讚拽讗诪专 专"谞 讗注"驻 砖讗诪专讜 讗讙讘专讗 讚诇讗 注讘讬讚 诇诪讬讙专 拽讗讬 讜讘讞爪专 讚诇讗 拽讬讬诪讗 诇讗讙专讗 讜拽"诇:


讘驻专砖"讬 讘讚"讛 拽诪"诇 讚诪讬讞讝讬 讻专讬讘讬转 讜讬砖 诇诇诪讜讚 诪讻讗谉 讻讜' 注讻"诇. 诪讛 砖诇讗 驻讬专砖 讻谉 讘诪转谞讬' 诪砖讜诐 讚讛讬讛 讗驻砖专 诇讞诇拽 讘讚讬谉 讛诪砖讻谞转讗 讘讬谉 讞爪专 讚拽讬讬诪讗 诇讗讙专讗 讗讜 诇讗 讗讘诇 诪讻讗谉 诪砖诪注 诇讬讛 讚讘讻诇 注谞讬谉 讗住讜专 诇讛诇讜讜转 注诇 讘讬转 讘谞讻讬讬转讗:


讘转讜住驻讜转 讘讚"讛 讜诇讗 讬砖讻讜专 讛讬诪谞讜 讘驻讞讜转 驻讬' 讘拽讜谞讟专住 讻讜' 讜诪讬讛讜 讘注专讻讬谉 讻讜' 诪砖诪注 讻驻讬专讜砖 讛拽讜谞讟专住 讚讘讘讬转 诇讗 砖讬讬讱 转讬讜讛讗 讻讜' 诪讚讞砖讬讘 诇讬讛 专讬讘讬转 讙诪讜专讛 讻讜' 注讻"诇. 诪砖诪注 诇讛讜 讘驻砖讬讟讜转 讚诇驻专砖"讬 讙讘讬 讘转讬 注专讬 讞讜诪讛 专讬讘讬转 拽爪讜爪讛 讛讬讗 讜讗驻"讛 讛转讬专讛 讛转讜专讛 讜讛讬讬谞讜 诪砖讜诐 讚讘讻诇 注谞讬谉 讛转讬专 讛讻转讜讘 讘转讬 注专讬 讞讜诪讛 讗祝 讘讞爪专 讚拽讬讬诪讗 诇讗讙专讗 讜讙讘专讗 讚注讘讬讚 诇诪讬讙专 讚住转诪讗 讚诪讬诇转讗 讛讻讬 讛讜讗. 讗诇讗 讚拽砖讬讗 诇讬 讚诇讻讗讜专讛 诪砖诪注 讚专砖"讬 讙讜驻讗 诇讗 诪讞诇拽 讘讬谉 讘讬转 诇讻专诐 讗诇讗 讚讜拽讗 讘谞讻讬讬转' 讚讛转诐 砖讬讬讱 砖驻讬专 诇讞诇拽 讜诇讜诪专 讚讘讻专诐 讗讬讻讗 转讬讜讛讗 讚讝讬诪谞讬谉 讚诇讗 砖拽讬诇 诪讬讚讬 讜讗驻"讛 诪谞讻讬 诇讬讛 讗"讻 讛讜讬 拽专讜讘 诇讛驻住讚 讜诇砖讻专 讻讬讜谉 砖诇驻注诪讬诐 诪驻住讬讚 诪谉 讛拽专谉 诪砖讗"讻 讘讘讬转 讗讘诇 讘诇讗 谞讻讬讬转' 谞专讗讛 讚诇专砖"讬 谞诪讬 讗讬谉 讞讬诇讜拽 讘讬谉 讘讬转 诇讻专诐 讚讘讻专诐 谞诪讬 诇讗 讛讜讬 拽专讜讘 诇讛驻住讚 讚讗祝 讗诐 讬转拽诇拽诇讜 讛驻讬专讜转 谞诪讬 讗讬谞讜 诪驻住讬讚 诪谉 讛拽专谉 讜讘讻诇 讚讜讻转讬 诪砖诪注 讚讛讬讻讗 讚诇讗 砖讬讬讱 砖讬驻住讬讚 诪讛拽专谉 讜讗讬讻讗 谞诪讬 拽专讜讘 诇砖讻专 诪讬拽专讬 砖驻讬专 拽专讜讘 诇砖讻专 讜专讞讜拽 诇讛驻住讚 讗注"驻 砖讛专讬讜讞 讗讬谞讜 讘讜讚讗讬 讜讝讛 讗讬谉 爪专讬讱 诇驻谞讬诐 讜讻谉 谞专讗讛 诪诇' 专砖"讬 诇讛讚讬讗 讚转讬讜讛讗 讚讻专诐 讛讬讬谞讜 诪砖讜诐 讚诪谞讻讬 诇讬讛 讗注"讙 讚讝讬诪谞讬谉 讚诇讗 砖拽讬诇 诪讬讚讬 讗诐 诇讗 砖谞讚讞讜拽 诇讜诪专 讚讝讛 讛诇砖讜谉 诇讗讜 讚讜拽讗 讗诇讗 讗驻讬诇讜 讘诇讗 谞讻讬讬转' 砖讬讬讱 转讬讜讛讗 讘讻专诐 讻讬讜谉 砖爪专讬讱 诇讛讜爪讬讗 讛讜爪讗讜转 注诇 注讘讜讚转 讛讻专诐 讜讝讬诪谞讬谉 讚诇讗 砖拽讬诇 诪讬讚讬. 讗讞"讝 诪爪讗转讬 砖讛专诪讘"诐 讝"诇 讻转讘 讻谉 诇讛讚讬讗 讜讛专讗讘"讚 讝"诇 讛砖讬讙 注诇讬讜 讚诇讗 砖讬讬讱 诇讞诇拽 讘讬谉 砖讚讛 诇讞爪专 讗诇讗 讘谞讻讬讬转' 讚讜拽讗 讜讛讗 讚驻砖讬讟讗 诇讛讜 诇讛转讜住' 讚专讘讬谞讜 转诐 驻诇讬讙 注诇讬' 讚专砖"讬 讙诐 讘诇讗 谞讻讬讬转讗 讜住"诇 讚讗驻讬' 讘讘讬转 诇讗 讛讜讬 讗诇讗 讗讘拽 专讬讘讬' 讗注"讙 讚诇讗 砖讬讬讱 砖讜诐 转讬讜讛讗 讘讘讬转 讘诇讗 谞讻讬讬转' 砖讛专讬 讗祝 讗诐 讬驻讜诇 讗讜 讬砖专祝 讗讬谉 诪驻住讬讚 诪讛拽专谉 讻诇讜诐 诪讻诇 诪拽讜诐 诇注谞讬谉 讘转讬 注专讬 讞讜诪讛 讜讚讗讬 住"诇 讛讻讬 讻讬讜谉 讚专"转 讞讬讬砖 诇谞驻讬诇讛 讗讜 砖专讬驻讛 讗"讻 诇讗 讛讜讬 专讬讘讬转 拽爪讜爪讛 讘讘转讬 注专讬 讞讜诪讛 砖讗诐 讬驻讜诇 讗讜 讬砖专祝 讬驻住讬讚 诪注讜转讬讜 诇讙诪专讬 诪砖讗"讻 诇专砖"讬 讚诇讗 讞讬讬砖 诇谞驻讬诇讛 讜砖专讬驻讛 讛讜讬 砖驻讬专 专讬讘讬转 拽爪讜爪讛 讘讘转讬 注专讬 讞讜诪讛 讻诪讜 讘诪砖讻谞转' 讘诇讗 谞讻讬讬转' 讘讘讬转 讻谞"诇 诇砖讬讟转 讛转讜住' 讗诇讬讘讗 讚专砖"讬 讗讘诇 诪诇' 讛专讗"砖 讝"诇 讜讛讟讜讬"讚 住讬诪谉 拽注"讚 诪砖诪注 讚诇专砖"讬 诇讬讻讗 专讬讘讬转 拽爪讜爪讛 讻诇诇 讘诪砖讻谞转' 讜诪讛 砖诪讞诇拽 讘讬谉 讻专诐 诇讞爪专 谞专讗讛 诪讚讘专讬讛诐 讚讛讬讬谞讜 讘谞讻讬讬转' 讚讜拽讗 讻讚讻转讬讘谞讗 讗诇讗 讚诪诇' 专砖"讬 讝"诇 诇拽诪谉 讘住讜讙讬讗 讚讛讚专讗 讗专注讗 讜讛讚专讗 驻讬专讬 讜讚讗讬 诪砖诪注 讚讗讬讻讗 专讬讘讬转 拽爪讜爪讛 讘诪砖讻谞转' 讘诇讗 谞讻讬讬转' 讜讛讬讬谞讜 讻诪转谞讬转讬谉 讚注专讻讬谉 讜讻诪"砖 讛转讜住驻讜转 讻讗谉 讗诇讬讘讗 讚专砖"讬 讗诇讗 讚注讚讬讬谉 拽砖讛 讚讛讗 诇拽诪谉 讗诪转谞讬转讬谉 讚讛诇讜讛讜 注诇 砖讚讛讜 拽讗讬 讜讗"讻 诪砖诪注 讚讘砖讚讛 谞诪讬 讛讜讬 专讬讘讬转 拽爪讜爪讛 诇专砖"讬 讘诇讗 谞讻讬讬转' 讜讛讗 讚讗诪专讬谞谉 诇注讬诇 讚讗讘拽 专讬讘讬转 讛讜讗 讛讬讬谞讜 讘讗转专讗 讚诇讗 诪住诇拽讬 讚讻诪讻讜专讛 诇讜 讚诪讬讗 讜讗注"讙 讚诇拽诪谉 讙讘讬 讛讗 讚讗诪专 专讘讛 讘专讬' 讚专"讬 诪砖讻谞转' 讘讗转专讗 讚诪住诇拽讬 诇讗 谞讬讻讜诇 讗诇讗 讘谞讻讬讬转讗 讻转讘 专砖"讬 诇讛讚讬讗 讚讘讗转专讗 讚诇讗 诪住诇拽讬 诪讜转专 讗驻讬诇讜 讘诇讗 谞讻讬讬转' 讗驻"讛 "诇 讚专讘讬谞讗 讜专讘 讗砖讬 讚讗诪专讬 诇注讬诇 讚讗讘拽 专讬讘讬转 讛讜讗 诇讗 住"诇 讛讗 讚专讘讛 讘专讬讛 讚专"讬 讜讗讬谉 讝讛 转讬诪讛 砖讻谉 讛讬讗 砖讬讟转 讛专讬"祝 讜讛专讘讛 诪讛诪驻专砖讬诐 讝"诇 讜讻谉 诪"砖 专砖"讬 诇拽诪谉 讙讘讬 专讘讬谞讗 讗讻讬诇 讘谞讻讬讬转讗 谞诪讬 讬砖 诇讬讬砖讘 讜讬讘讜讗专 砖诐 讜诪"诪 讞讝讬谞谉 诪讬讛讗 诇讛讚讬讗 讚诇专砖"讬 讗讬讻讗 专讬讘讬转 拽爪讜爪讛 讗驻讬诇讜 讘砖讚讛 讜讻专诐 讜讛讬讬谞讜 讘讗转专讗 讚诪住诇拽讬 讜讗"讻 诪爪讬谞谉 诇诪讬诪专 讚讛讬讬谞讜 讟注诪讗 讚讘转讬 注专讬 讞讜诪讛 讚讞砖讘讬谞谉 诇讬讛 专讬讘讬转 拽爪讜爪讛 诪砖讜诐 讚讻讗转专讗 讚诪住诇拽讬 讚诪讬 砖讛专讬 讬讻讜诇 诇住诇拽讜 诪讬讚 讗讞专 讛诪讻讬专讛 讜注讚 诪诇讗转 砖谞讛 转诪讬诪讛 讜讗注"讙 讚诇讘转专 讛讻讬 诇讗 诪爪讬 诪住诇拽 诇讬讛 诪"诪 注讬拽专 讞砖砖 讗讻讬诇转 讛专讬讘讬转 讗讬谞讜 讗诇讗 转讜讱 砖谞转讜. 讜讘诇讗"讛 诪诪拽讜诪讜 讛讜讗 诪讜讻专注 讚讘转讬 注"讞 诪讬拽专讬 讗转专讗 讚诪住诇拽讬 讚讛讗 讗祝 诇砖讬讟转 讛转讜住驻讜转 讘砖讬讟转 专砖"讬 谞专讗讛 诪讚讘专讬讛诐 讚讘讚诇讗 诪住诇拽讬 诪讜转专 讘砖讚讛 讗祝 诇讻转讞诇讛 讘诇讗 谞讻讬讬转讗 讜讛讬讗讱 讬转讻谉 诇讜诪专 讚讘讘讬转 诇讬讛讜讬 专讬讘讬转 拽爪讜爪讛 讗注"讻 诪砖讜诐 讚讘转讬 注"讞 讗转专讗 讚诪住诇拽讬 讛讜讗 讜讻谉 讛讜讗 讛讗诪转. 讜讗"讻 诇讗 讛讜讬 爪专讬讻讬 诇讛转讜住驻讜转 诇讞诇拽 讗诇讬讘讗 讚专砖"讬 讘诇讗 谞讻讬讬转' 讘讬谉 讻专诐 诇讞爪专 讗诇讗 讛"诇 诇驻专讜砖讬 讜诇讞诇拽 讘讬谉 讗转专讗 讚诇讗 诪住诇拽讬 诇讗转专讗 讚诪住诇拽讬 讚讘诇讗 诪住诇拽讬 讛讜讬 讗讘拽 专讬讘讬转 讜讘诪住诇拽讬 专讬讘讬转 拽爪讜爪讛 讜讛讬讬谞讜 讟注诪讗 讚讘转讬 注专讬 讞讜诪讛 讛讜讬 专讬讘讬转 砖诇 转讜专讛 讜诇讬讻讗 诇诪讬诪专 讚讗讬 住"讚 讚诇专砖"讬 砖谞讬 诇讬讛 讘讬谉 诪住诇拽讬 诇诇讗 诪住诇拽讬 诪砖讜诐 讚讘诇讗 诪住诇拽讬 讻诪讻讜专讛 诇讜 讚诪讬' 讗"讻 讘谞讻讬讬转' 谞诪讬 讛"诇 诇讞诇拽 讘讻讛"讙 讜诪讬 讚讞拽讜 诇驻专砖 讻讗谉 讜诇讞诇拽 讘讬谉 讻专诐 诇讞爪专 诪砖讜诐 拽讜砖讬讗 讚诇讗 讬砖讻讜专 讘驻讞讜转 讜讗诪讗讬 诇讗 诪驻专砖 讘驻砖讬讟讜转 讚讛讗 讚诪讜转专 诇讛诇讜讜转 讘谞讻讬讬转' 讛讬讬谞讜 讘讚诇讗 诪住诇拽讬 讚讻讬讜谉 讚讻诪讻讜专讛 诇讜 讚诪讬 诇讗 砖讬讬讱 诇讚诪讜转讜 诇讛讛讬讗 讚诇讗 讬砖讻讜专 诪诪谞讜 讘驻讞讜转 讚讛讗 诇讗 讛讜讬 讛诇讜讗讛 讙讘讬' 讻诇 讝诪谉 讚诇讗 诪爪讬 诪住诇拽 诇讬讛. 讗诇讗 讚诪爪讬谞谉 诇诪讬诪专 讚专砖"讬 住"诇 讻专讘讬谞讗 诇拽诪谉 讚讗讻讬诇 讘谞讻讬讬转讗 讗驻讬诇讜 讘讗转专讗 讚诪住诇拽讬 讻驻专砖"讬 砖诐 讜讻谉 讛讜讗 讛讗诪转 讚专砖"讬 住讜讘专 讻谉 讻诪"砖 讛讟讜讬"讚 住讬诪谉 拽注"讘 讘砖诪讜 讜讗"讻 砖驻讬专 讛讜爪专讱 诇讞诇拽 讘谞讻讬讬转' 讘讬谉 讻专诐 诇讞爪专 诪砖讗"讻 讘诇讗 谞讻讬讬转讗 诇讗 爪专讬讱 诇讞诇拽 讘讬谉 讻专诐 诇讞爪专 讗诇讗 讘讬谉 诪住诇拽讬 诇诇讗 诪住诇拽讬 讻讚诪讜讻讞 诪驻讬专讜砖讜 讘讛讛讬讗 讚讛讚专讗 讗专注讗 讜讗"讻 讚讘专讬 讛转讜住驻讜转 讻讗谉 讗诇讬讘讗 讚专砖"讬 爪"注 讜注讬讬谉 诪"砖 诇拽诪谉 讘讝讛 讙讘讬 住讜讙讬讗 讚讛讚专讗 讗专注讗 讜讚讜拽 讛讬讟讘:


讘讗"讚 讜诇驻专"转 爪"诇 讚讛"驻 专讬讘讬转 讙诪讜专讛 讛讬讗 诪讚专讘谞谉 讻讜'  讜诇驻诪"砖 讘住诪讜讱 讘讗专讬讻讜转 讛讬' 讗驻砖专 诇讜诪专 砖讗讬谉 讚讘专讬 讛转讜住' 诪讜讻专讞讬诐 讚诇专"转 谞诪讬 诪爪讬谞谉 诇诪讬诪专 讚讗注"讙 讚诇讗 砖谞讬 诇讬讛 讘讬谉 讻专诐 诇讞爪专 讗驻"讛 讗转讬 砖驻讬专 讚讘转讬 注专讬 讞讜诪讛 诪讬拽专讬 专讬讘讬转 拽爪讜爪讛 诪砖讜诐 讚讻讗转专讗 讚诪住诇拽讬 讚诪讬 讜讛讗 讚讗诪专 专讘讬谞讗 诇注讬诇 讚诪砖讻谞转' 讘诇讗 谞讻讬讬转讗 讛讬讬谞讜 讗讘拽 专讬讘讬转 讘讗转专讗 讚诇讗 诪住诇拽讬 讗讬讬专讬 讗诇讗 讚拽讜砖讟讗 讚诪讬诇转讗 诪讜讻讞 诪驻讬' 专讘讬谞讜 转诐 诇拽诪谉 讘住讜讙讬' 讚讛讚专讗 讗专注讗 讚诇讬讻讗 专讬讘讬转 拽爪讜爪讛 讘砖讜诐 注谞讬谉 讘诪砖讻谞转' 讜讗"讻 注"讻 诇讚讬讚讬' 专讬讘讬转 讙诪讜专讛 讚拽讗诪专 讘注专讻讬谉 讛讬讬谞讜 诪讚专讘谞谉 讜诇拽诪谉 讗讻转讜讘 注讜讚 诪讝讛:


讘讗"讚 讜爪专讬讱 诇讚讞讜拽 诇驻讬专讜砖讜 诇专讘讗 讻讜' 注讻"诇. 驻讬专讜砖 讚讛转诐 诪拽砖讛 讘讙诪专讗 诪转谞讬转讬谉 讚注专讻讬谉 讚拽转谞讬 专讬讘讬转 讙诪讜专讛 讗讘专讬讬转讗 讚拽转谞讬 讻注讬谉 专讬讘讬转 讜诪砖谞讬 讗讘讬讬 讚驻诇讬讙讬 讘驻诇讜讙转讗 讚专' 讬讛讜讚讗 讜专讘谞谉 诇注谞讬谉 爪讚 讗' 讘专讬讘讬转 讜专讘讗 讗诪专 讚讻"注 爪讚 讗' 讘专讬讘讬转 讗住讜专 讜讘专讬讘讬转 注"诪 诇讛讞讝讬专 驻诇讬讙讬 讜诇驻讬 讛讘谞转 讛转讜住驻讜转 讻讗谉 讚讛讗 讚讗诪专 专讘讗 讚讻"注 讻讜' 诇讗讜 讗专讜诪讬' 讚诪转谞讬转讬谉 讗讘专讬转' 拽讗讬 讗诇讗 讗驻诇讜讙转讗 讚专' 讬讛讜讚' 讜专讘谞谉 讗讘诇 诪转谞讬转讬谉 讜讘专讬讬转讗 讜讚讗讬 讘爪讚 讗' 讘专讬讘讬转 驻诇讬讙讬 讜讻谉 讻转讘讜 讛转讜住' 诇讛讚讬讗 诇注讬诇 讚祝 住"讙 讚"讛 专讬讘讬转 注"诪 诇讛讞讝讬专 讚诪讚讗讜专讬讬转讗 诪讜讚讛 专讘讗 讚讗讬讻讗 驻诇讜讙转讗 讘爪讚 讗' 讘专讬讘讬转 注"砖 讘诪"砖 砖诐 讜讗"讻 讻转讘讜 讻讗谉 砖驻讬专 讚讝讛 讬转讻谉 诇砖讬讟转 专砖"讬 砖讻转讘 讻讗谉 讚诪转谞讬' 讜讘专讬讬转讗 讘专讬讘讬转 讚讗讜专讬讬转讗 驻诇讬讙讬 诪砖讗"讻 诇驻专"转 讚诪转谞讬' 讜讘专讬讬转讗 谞诪讬 讘讚专讘谞谉 驻诇讬讙讬 讜诇讘专讬讬转讗 讗驻讬' 诪讚专讘谞谉 诪讜转专 爪讚 讗' 讘专讬讘讬转 讜讗"讻 拽砖讛 讗诪讗讬 诇讗 诪讜拽讬 专讘讗 驻诇讜讙转讗 讚专"讬 讜专讘谞谉 谞诪讬 讘讛讻讬 讜注"讝 转讬专爪讜 诪砖讜诐 讚专' 讬讛讜讚讗 诇讗 驻讬专砖 讘讛讚讬' 诇讗 专爪讛 专讘讗 诇驻专砖 讻谉 讚诇讬讛讜讬 诪讜转专 诇专"讬 爪讚 讗' 诪讚专讘谞谉 讜讝讛 谞专讗讛 讚讜讞拽 讘注讬谞讬讛诐. 诪讬讛讜 讘注专讻讬谉 讻转讘讜 专砖"讬 讜转讜住驻讜转 诇讛讚讬讗 讚讛讗 讚讗诪专 专讘讗 讚讻"注 爪讚 讗' 讘专讬讘讬转 讗住讜专 讗诪转谞讬转讬谉 讜讘专讬讬转讗 谞诪讬 拽讗讬 讜讗"讻 讗讬谉 讻讗谉 砖讜诐 住转讬专讛 诇驻专"转 讜讚讜"拽:





讞讬讚讜砖讬 讛专讬"诪

讛诪诇讜讛 讻讜' 诇讗 讬讚讜专 讻讜' 讜诇讗 讬砖讻讜专 诪诪谞讜 讘驻讞讜转 讻讜'. 讛转讜住' 讛讘讬讗讜 驻专砖"讬 讚讗住讜专 谞讻讬讬转讗 讘讘讬转 讘诪转谞讬'. 讜专砖"讬 讝"诇 讻转讘 讝讛 讘讙诪专讗 讗讛讗 拽诪"诇 讻讜'. 讜转诪讜讛 讚讘讗诪转 讛讜讬 诇讬讛 诇专砖"讬 诇讜诪专 讛讚讬谉 注诇 讛诪砖谞讛 讚诇讗 讬砖讻讜专 讘驻讞讜转 讻讜' 讜讗讬谞讜 注谞讬谉 砖诐. 讜谞专讗讛 讚讻讜讜谞转 专砖"讬 诇讚讞讜转 讞讬诇讜拽 讚专"转 砖讻转讘 讚讻砖讻讘专 诪诪讜砖讻谉 讜讗讬谞讜 讬讻讜诇 诇讛砖讻讬专讜 诇讗讞专 讛讜讬 讻讝讛 谞讛谞讛 讜讝讛 诇讗 讞住专 讚诪讜转专 谞讻讬讬转讗 讗祝 讘讘讬转. 诇讝讛 讻转讘 专砖"讬 讝"诇 讗讛讗 讚讗诪专 拽诪"诇 讚讗祝 诇讗 拽讬讬诪讗 诇讗讙专讗 讻讜 讗住讜专. 讜诪诪讬诇讗 讙诐 讗诐 讗讬谞讜 讬讻讜诇 诇讛砖讻讬专讜 讘诪砖讻讜谉 讙"讻 讗住讜专 讚诪讛 讘讻讱 讚讞砖讬讘 讝讛 谞讛谞讛 讻讜' 诪"诪 讗住讜专 讻谞"诇. 讜注讜讚 讚讻讬讜谉 讚讗诪专 讚诪转谞讬' 讗讬讬专讬 讘诇讗 注讘讬讚 诇诪讬讙专 讻讜' 讜注诇讛 拽讗讬 诇讗 讬砖讻讜专 讘驻讞讜转 诪讜讻讞 讚讻讛"讙 讗祝 讚诇讗 讞住专 诪"诪 讻砖砖讜讻专讜 讗住讜专 讘驻讞讜转 讜诪诪讬诇讗 讙诐 讘诪砖讻讜谉 讻谉. 专拽 诪讞诇拽 讘讬谉 讘讬转 诇砖讚讛 讜转讜住' 诇讟注诪讬讬讛讜 砖讻转讘讜 讗讞"讻 讚讛讱 拽诪"诇 诇讗 拽讗讬 讗诪转谞讬' 讚讚讜拽讗 砖诇讗 诪讚注转 讗住讜专 讘讝讛 谞讛谞讛 讻讜' 讗讘诇 诪讚注转 诪讜转专. 讜诪转谞讬' 诪讬讬专讬 讘拽讬讬诪讗 诇讗讙专讗 注"砖 讘转讬专讜抓 讛讘'. 讜诇讻讱 砖驻讬专 诪讞诇拽 专"转 讘诪砖讻讜谉 讘谞讻讬讬转讗 砖讛讜讗 讝讛 谞讛谞讛 讻讜' 讜讛讜讬 诪讚注转 诪讜转专. 讗讘诇 专砖"讬 砖诪驻专砖 拽诪"诇 讗诪转谞讬' 讚诪讬讬专讬 讘诇讗 拽讬讬诪讗 讻讜' (讞"砖) 砖驻讬专 讛讜讻讬讞 讚讗住讜专 讙诐 讘诪砖讻讜谉. 讜诪诪讬诇讗 诇转讬专讜抓 讗' 讘转讜住' 讘讬谉 讚讘专 砖讘驻专住讜诐 讻讜' 诪讬讬专讬 诪转谞讬' 讗祝 讻讜'. 讜诪讚注转 住讘专 讙"讻 讻专砖"讬. 讜讗"讻 讬砖 注讜讚 讞讬诇讜拽 诇讚讬谞讗 讚诇专砖"讬 讜转讬专讜抓 讗' 砖讘转讜住' 讗祝 讘诇讗 拽讬讬诪讗 诇讗讙专讗 讻讜' 诪"诪 讻砖砖讜讻专 讗住讜专 诇砖讻讜专 讘驻讞讜转 讘讘讬转. 讜诇专"转 讝"诇 讜转讬' 讘' 诪讜转专 讻讬讜谉 砖讝讛 诇讗 讞住专 讻讜'. 讚讻诇 讛讛讬转专 讘诪砖讻讜谉 专拽 诪砖讜诐 讚诇讗 讞住专 讜讻"砖 讘诇讗 拽讬讬诪讗 讻讜'. 讗讱 讗驻砖专 讚讙诐 专砖"讬 诪讜讚讛 讘讝讛 讻讬讜谉 讚诇讗 讞住专 讻诇 诪讛 砖谞讜转谉 诇讗 谞拽专讗 砖讜讻专 讘驻讞讜转 讻讬讜谉 砖讗诐 讛讬讛 讚专 讘诇讗 砖讻讬专讜转 讛讬' 驻讟讜专 诇讙诪专讬. 讜诪诪讬诇讗 讗祝 讗讬 专讬砖讗 诪讬讬专讬 讘诇讗 拽讬讬诪讗 讻讜' 诪"诪 诇讗 讬砖讻讜专 讻讬讜谉 讚转谞讬 讘驻讞讜转 拽讗讬 讗拽讬讬诪讗 诇讗讙专讗 讚讗诇"讛 诇讗 诪讬拽专讬 讘驻讞讜转:


转讜住' 注诇 专"转 讛谞"诇 讜拽砖讛 讚讗讟讜 诇驻讬 砖讝讛 诪讜讞讝拽 讘诪砖讻讜谉 讬专拽讘讜 讛驻讬专讜转 讜诇诪讛 诇讗 讬讜讻诇 诇讜讛 诇诪讻讜专 讻讜' 注"砖. 讜讛讜讗 转讬诪讛 注诇 专"转 讝"诇. 讜谞专讗讛 讚讬"诇 讻诪"砖 转讜住' 驻' 讛讻讜转讘 讘诪诇讜讙讬 讚砖讟专讬 讚诇注谞讬谉 讝讛 诪拽谞讛 诪住讬专讛 诇讞讜讚 砖讬讚讞讜拽 讛诪诇讜讛 诇砖诇诐 砖讗诇"讻 诇讗 讬讜讻诇 诇讙讘讜转. 讜讗祝 讚砖讟专 砖讘讬讚讱 讝讻讜转 讬砖 诇讜 讘讜 拽讬"诇 讚讞讬讬讘 诇讛专讗讜转讜 诪"诪 讻讬讜谉 砖诪讚注转 诪讜讻专讜 讗讜 诪诪砖讻讜谉 讜讝讛 注爪诪讜 讛讜讗 讝讻讜转 砖谞讜转谉 诇讜 砖诇讗 讬爪讟专讱 诇讛专讗讜转讜 讻讚讬 诇讻讜祝 诇驻专注讜 讗讜 诇拽谞讜转 诪诪谞讜. 讜讻谉 转驻讬住讛 砖诇 讛讗砖讛 讘讞讜讘讛 讻讚讬 诇讚讞讜拽 讛讬讛 诪讛谞讬 注"砖 讜讙诐 诪砖讻讜谉 诪讟诇讟诇讬谉 讛讬讻讗 讚爪专讬讱 诇讛砖讬讘 讜讗"讬 诇诪讻专讜 诇注讜诇诐 讜讗诪专 拽讟"讜 讜讘转讜住' 砖诐 讻讚讬 砖讬转讘讬讬砖 讜讬砖诇诐. 讜诇讗 讗诪专讬谞谉 讚讛讜讬 讝讛 谞讛谞讛 讜讝讛 诇讗 讞住专 砖讬讛讬讛 诪讞讝讬专 诇讞诇讜讟讬谉 讚讞住专 砖注讬"讻 讬讛讬讛 诪讜讻专讞 诇驻专讜注 讻谞"诇. 讜讗"讻 讬砖 诇讜诪专 讘诪砖讻讜谉 讘讬转 讗讜 砖讚讛 讜诪讞讝讬拽 诇诪诇讜讛 讘讜 讚讗讬谉 砖讜诐 转讜注诇转 讘诪砖讻讜谞讗 讘讗转专讗 讚诪住诇拽讬 讚讘诇讗"讛 讬讻讜诇 诇讙讘讜转 诇讙讜讘讬讬谞讗 讗诐 讬讙讬注 讝"驻 讙诐 诪诇拽讜讞讜转 讗"讻 注"讻 注谞讬谉 讛诪砖讻讜谉 讻讚讬 砖讻砖讬讙讬注 讝诪谉 驻讬专注讜谉 讬讜讻诇 诇讛讞讝讬拽讜 讘诪砖讻讜谉 砖诇讗 诇讛谞讬讞讜 诇讛砖讻讬专 讛讘讬转 讜诇注讘讜讚 讛砖讚讛 诇诪讻讜专 讛驻讬专讜转 讻讚讬 砖讬讛讬讛 讚讞讜拽 诇砖诇诐 诇讜 讛诪注讜转 诇讗 诇讙讘讜转 讛拽专拽注. 讜诇讗 讞砖讬讘 讝讛 谞讛谞讛 讜讝讛 诇讗 讞住专 讚讞住专 讻谞"诇 讻讚讬 砖讬讛讬讛 讚讞讜拽 讜讬驻住讬讚 讻讚讬 砖讬砖诇诐 诇讜. 讜讻谉 讛讝讻讜转 注爪诪讜 诪诪砖讻讜谉 讻诪讜 讘诪讟诇讟诇讬谉 讻讚讬 砖讬转讘讬讬砖 讻谞"诇. 讜讻谉 讬诇讬祝 诪转讛讬讛 爪讚拽讛 讚拽谞讜. 讜讗讬 诇讗讜 讛爪讚拽讛 诪讞讝讬拽 讘砖诇 诇讜讛 讻讚讬 砖讬讛讬讛 讬讙讜砖 讻谞"诇. 讜诪诪讬诇讗 讘拽专拽注 注"讻 讻谞"诇. 讜砖讜讘 讻讬讜谉 砖讛讬讛 讛讚讬谉 讻谉 诪诪讬诇讗 讻诪讛 砖谞讜转谉 诇讜 诪诇讜讛 讜诪谞讻讛 诇讗 讞砖讬讘 讘驻讞讜转 讚讛讜讬 讝讛 诇讗 讞住专 讻讬讜谉 讚讘诇讗"讛 诇讗 讛讬讛 诇讜讛 讬讻讜诇 诇讛砖讻讬专讜 诇讗讞专 讻谞"诇. 讜讻诪讜 砖讻' 讛专讗"砖 讝"诇 讚讛诇讜讬谞讬 讜讚讜专 讘讞爪专讬 讘诇讗 拽讬讬诪讗 诇讗讙专讗 讚诇讗 讛讜讬 专讬讘讬转 拽爪讜爪讛 讗祝 讚讛讗 诪砖讻讬专讜 诪砖讜诐 讚讗住讜专讗 诇讗 诪讞讝拽讬谞谉 讜讗讬谉 讻讜讜谞转讜 砖诪砖讻讬专讜 专拽 砖讬讚注 讘讜 讻讬讜谉 讚诇讗 拽讬讬诪讗 诇讗讙专讗 讜诇讗 讞住专 注"砖. 讻谉 诪诪砖 讘讛谞"诇 讘诪砖讻谉 诇讜 讘讬转 讜砖讚讛 讘谞讻讬讬转讗 讗诪专讬谞谉 砖讘"讻 讜讘"讻 诪诪砖讻谞讜 砖讬讛讬讛 诪讜讻专讞 注讬"讻 诇砖诇诐 诇讜 讜讻诇 讝诪谉 砖诇讗 讬砖诇诐 讬讛讬讛 诪诪讜砖讻谉 讻谞"诇 砖诇讗 讬讜讻诇 诇讛砖讻讬专讜 讗讜 诇注讘讜讚 讛砖讚讛 诇驻讬专讜转. 讻讚讬 砖注讬"讝 讬砖诇诐 讻谞"诇 讜讝讛 讬讛讬讛 讗祝 讗诐 诇讗 讬专爪讛 诪诇讜讛 诇讬拽讞 讛驻讬专讜转 讘谞讻讬讬转讗 讻谞"诇 讜诪诪讬诇讗 砖讜讘 诪讛 砖诪砖讻讬专讜 讜谞讜转谉 讘谞讻讬讬转讗 诇讗 讞住专 讻诇讜诐 讜讝讛 谞讛谞讛 讜讛讜讬 讻诇讗 拽讬讬诪讗 诇讗讙专讗 (讞"砖) 讚讗讬谉 讛讻讜谞讛 专拽 诪砖讜诐 讚诇讗 拽讬讬诪讗 诇讗讙专讗 诇讻讱 诪专讜爪讛 砖讬讚讜专 讘讜 讻谞"诇. 讻谉 讘谞讻讬讬转讗 诇驻讬 砖诪砖讻讜谉 讻谞"诇 砖诇讗 讬讜讻诇 诇讛砖讻讬专讜 讻诇 砖诇讗 讬砖诇诐 诇讻讱 讛讜讗 诪砖讻讬专 诇讜 讘讻讜"讻 砖诇讗 讞住专. 讜诪诪讬诇讗 讗祝 讚砖诐 讗住讜专 诪讚专讘谞谉 诪"诪 讘讛谞"诇 诪讜转专 讙诐 诪讚专讘谞谉 讚诇讗 讞砖讬讘 讘驻讞讜转 讻谞"诇. 讜诇讻讱 讬"诇 讚诇专"转 讝"诇 诪讛"讟 讘诇讗 谞讻讬讬转讗 讗住讜专 诪讚专讘谞谉 讻诪讜 讛诇讜讬谞讬 讜讚讜专 讘讞谞诐 诇讙诪专讬 讗住讜专 讻谞"诇:


讜诪讬讜砖讘 讘讝讛 诪讛 砖转诪讛讜 转讜住' 诪讘转讬 注专讬 讞讜诪讛 讚讗诪专 专讘讬转 讙诪讜专讛 诇专"讬 讜讛讗 拽讬"诇 诪砖讻谞转讗 讘诇讗 谞讻讬讬转讗 专拽 讚专讘谞谉 注"砖. 讜诇诪"砖 讗"砖 讚讗讚专讘讗 讚讜拽讗 讘讛诇讜讗讛 讜诪砖讻讜谉 诪诪砖 讚讬讻讜诇 诇转讘讜注 讛讞讜讘 讗讝 砖讬讬讱 讻谞"诇 讚注诇 讚注转 讻谉 诪砖讻谞讜 砖讻诇 砖诇讗 讬砖诇诐 诇讗 讬讜讻诇 诇讛砖讻讬专 讻谞"诇. 诪砖讗"讻 讘注"讞 讚讘讗诪转 诪讻专 诇讜 讜讗"讬 讻诇诇 诇转讘讜注 砖讬砖诇诐 诇讜 讜诪"诪 爪讚 讗' 讘专讘讬转 讻砖诪砖诇诐 转讜讱 砖谞讛 (讞住专) 讜讛讗 讛诇讜讗讛 砖驻讬专 专讘讬转 讙诪讜专讛 讚诇讗 砖讬讬讱 讻诇诇 砖谞转谉 诇讜 讻讚讬 砖讬讛讬讛 讚讞讜拽 诇驻专讜注 砖诇讗 讛讬讛 诪讞讜讬讘 讻诇诇 诇驻专讜注 讜诪讻专讜 专拽 注"讚 砖讬讚讜专 讘讜 讘讞谞诐 讜讻诪讜 讗诐 讛讬讛 诪砖讻讬专讜 诇讗讞专 讚诪讛 砖诇讗 讛讬讛 讬讻讜诇 诇讛砖讻讬专 诇讗讞专 讛讜讗 讘砖讘讬诇 砖诪讻专 诇讝讛 诇讗 诪爪讚 诪砖讻讜谉 注诇 讛诇讜讗讛 讜砖讜讘 讻砖诪砖诇诐 讜讗讙诇讗讬 讚讞砖讬讘 专拽 讛诇讜讗讛 (讞住专):


诪"砖 转讜住' 讗讞"讻 讛讟注诐 讚讛讜讬 讘诪讻专 转诪讜讛 讚讛讗 讙诐 讘诪讻讬专讛 讙诪讜专讛 讻砖诪转谞讛 讻砖讬讛讬讛 诇讬 诪注讜转 转讞讝讬专 诇讬 讗住讜专. 诪砖讜诐 讚诇讗 讞砖讬讘 诪讻专 讻讛"讙 讜讬砖 诇讬砖讘. 讙诐 讛专讗讬讛 诪讚讗诪专 诇注讬诇 讗讬谞讛讜 讘转讜专转 讝讘讬谞讗 讻讜'. 讙"讻 讗讬谞讜 诪讜讘谉 讚讗讚专讘讗 诇砖讜谉 讗讬谞讛讜 讻讜' 讚讗谞谉 诇讗讜 讘转讜专转 讝讘讬谞讗 讻谞"诇. 讙诐 转诪讜讛 诇讬 诪讛 砖讚讬诪讜 转讜住' 讻诪讜 讚讗诪专 诪砖讻谞转讗 讘诇讗 谞讻讬讬转讗 讘转讜专转 诪讻专 诪谉 讘谞讻讜转讗. 讜讛讗 注"讻 讚讘专讬 专砖"讬 讝"诇 诇拽诪谉 住"讝 讜诇注讬诇 住"讘 讜转讜住' 讚讞砖讬讘 诪讻专 诇讝诪谉 讜诇诪讛 讛讗 讘诇"谞 讛讜讬 诪转谞讛 诇讗 诪讻专 砖讬砖诇诐 讗讞"讻 讻诇 诪注讜转 砖诇讜讛 讜讛砖讚讛 诇讝诪谉 讛讜讬 讘专讘讬转. 讜讗讬 讞砖讬讘 诪讻专 砖诪讻专 诇讝诪谉 讘注讚 讛诪注讜转 讗"讻 讬驻讟专 诪诇砖诇诐 讗讞"讻 讜讛讬讬谞讜 诪' 讚住讜专讗. 讜注"讻 讛驻讬' 砖诪讻专 诇讙诪专讬 讘注讚 讛诪注讜转 砖诇讜讛 讜诇讗 讛讜讬 讛诇讜讗讛 讻诇诇. 专拽 讗讞专 讛讝诪谉 砖拽讘注 讞讜讝专 讜诪讜讻专 讘注讚 诪注讜转 讛谞"诇 讜讛讙诐 讚拽砖讛 讚讗"讻 讬讜讻诇 诇讞讝讜专 讘讜 讘拽谞讬谉 诇讗讞专 诇' 讜讬"诇 讚讛讜讬 讻转谞讗讬 注"诪 砖讬讞讝讜专 讜讬诪讻专' 诇讜 讗讝 讚讘转讜专转 讞讬讜讘 诪讛谞讬 讘讞诇讬驻讬谉. 讗讘诇 注讻"驻 讝讛 砖讬讬讱 专拽 讘诇讗 谞讻讬讬转讗 讗讘诇 讘谞讻讬讬转讗 讗讚专讘讗 讗讬讱 讬讞砖讘 诪讻专 讚讗"讻 讗讬谉 讛诇讜讗讛 讜拽讬讘讜诇 讛砖讚讛 讘注讚 讛诪注讜转 讜诇诪讛 诪谞讻讛 诇讜 讘注讚 讛驻讬专讜转 讜诪"诪 讗驻砖专 讘讚讜讞拽 讚讛谞讬 诪讻专 讜诪转谞讛 砖讬讞讝讜专 讜讬诪讻专谞讜 讗讞专 讝诪谉 讘驻讞讜转 诪诪讛 砖拽讬讘诇 注转讛 讻驻讬 讛驻住讬拽讛 讚谞讻讜转讗 讜讚讜讞拽. 讜注讜讚 讚讘讗转专讬 讚诪住诇拽讬 诇讗 砖讬讬讱 讻诪讻专 讻谞"诇. 讜诇专"转 讝"诇 谞诪"砖 讚讜拽讗 讚诇讜讛 注诇 讛讘讬转 讜砖讚讛 讜诪转谞讛 讘谞讻讜转讗 诪讬讚 讗讞专 讛诇讜讗讛 讗诪专讬谞谉 讻谞"诇. 讗讘诇 讘诇讜讛 注诇 讝诪谉 注诇 诪砖讻讜谉 讘讬转 讻讜' 讜讗讞"讻 诪砖讻讬专 讘谞讻讜转讗 讞砖讜讘 讘驻讞讜转 讜讗住讜专 讻讬讜谉 砖讻讘专 拽讘注 讝诪谉 讬讻讜诇 转讜讱 讛讝诪谉 诇讛砖讻讬专 诇讗讞专 砖讗"诇 诇讚讞讜拽 砖讻讘专 讬砖 讝诪谉 讻谞"诇. 专拽 砖讘砖注转 讛诇讜讗讛 诪转谞讛 讘谞讻讜转讗 讗祝 诇讝诪谉 讗诪专讬谞谉 讚诪爪讚 讛诇讜讗讛 注爪诪讜 诇讗 讛讬讛 拽讜讘注 讝诪谉 讻诇诇 讜讛讬讛 诇诪砖讻讜谉 砖讬讛讬讛 讬讙讜砖 诇驻专讜注 专拽 讛讝诪谉 拽讜讘注 诪讞诪转 讛谞讻讜转讗 砖讬讗讻诇 讜讗讝 诪讜转专. 讗讜 砖讛诇讜讛讜 讘讗诪转 讘诇讬 拽讘讬注转 讝诪谉 注诇 讘讬转 讙"讻 诪讜转专 驻住讜拽 谞讻讜转讗 讗讞"讻 诇讝诪谉 讻谞"诇:


讜注讬拽专 谞专讗讛 讚讛讞讬诇讜拽 讘讬谉 谞讻讜转讗 诇砖讜讻专 讘驻讞讜转 讚讻砖诪转谞讛 讘砖注转 讛诇讜讗讛 讘谞讻讜转讗 注诇讬 讻诇 砖谞讛 诇谞讻讜转 诪讚诪讬 讛诇讜讗讛 讛讜讬 注诇 讗讜转讜 住讱 专拽 砖讻讬专讜转 讜讗讬谞讜 诪转讞讬诇 讛诇讜讗讛 讻诇诇 专拽 讻讚拽讬"诇 诪专讘讬谉 注诇 讛砖讻专 诪砖讜诐 讚讗讬谉 诪砖转诇诪转 讗诇讗 讘住讜祝 讜诪讜讝讬诇 讙讘讬讛 诪砖讜诐 讛拽讚诪转 讛诪注讜转 讜讗祝 讚诪讜讝讬诇 讛专讘讛 讚诇讗 诪讞诇拽 讘诪砖谞讛 注"砖. 讜讻谉 讻砖诪转谞讛 讙' 砖谞讬诐 讬' 讝讛' 诇谞讻讜转 讻诇 砖谞讛 讜讛诇讜讛讜 拽' 讛讜讬 注' 专拽 讛诇讜讗讛 讜诇' 砖讻讬专讜转 砖讛拽讚讬诐 诇讜 诪注讜转 讜诇讗 讞砖讬讘 砖讜讻专 讘驻讞讜转 讻诇诇 讚诪讛 砖驻讜讞转 砖讻专 讛讜讗 讘砖讘讬诇 砖讛拽讚讬诐 讚诪讬 讛砖讻讬专讜转 讻讻诇 诪专讘讬谉 注诇 讛砖讻专. 诇讗 讘砖讘讬诇 讛诪讜转专 讛讬讬谞讜 注' 砖讛诐 讛诇讜讗讛 讻谞"诇. 讜讻诪讜 讗诇讜 注砖讛 驻讬住讜拽 讛砖讻讬专讜转 诪谉 诇' 拽讜讚诐 讜讗讞"讻 讛诇讜讛讜 注'. 讻谉 讘讘"讗. 讜注"讝 讻砖诪拽讚讬诐 砖讻讬专讜转 讗讬谉 讬讚讜注 讻诇诇 拽爪讜讘 讻讬讜谉 讚砖讻讬专讜转 讗讬谉 诪砖转诇诪转 讗诇讗 讘住讜祝 讻谞"诇. 诪砖讗"讻 讻砖砖讜讻专 讘驻讞讜转 讗讞专 讛诇讜讗讛 讚讚讬谉 讻砖讗专 砖讻讬专讜转 砖讬砖诇诐 讘住讜祝 讜讛讜讬 专讘讬转 讘砖讘讬诇 讛诇讜讗讛 讚讻讘专 讜讗驻砖专 讚讻砖砖讜讻专 讘驻讞讜转 讜诪拽讚讬诐 讛砖讻讬专讜转 讙"讻 诇讗 讞砖讬讘 讻诇诇 讘驻讞讜转 讻讬讜谉 讚拽讬"诇 诪专讘讬谉 讻讜'. 讜讘谞讻讜转讗 讗讞专 讛讛诇讜讗讛 讗住讜专 讻讬讜谉 砖 讻讘专 拽讘注 讝诪谉 驻讬专注讜谉 讗"讻 诪讛 砖讬谞讻讛 砖诇讗 讬驻专注 讞砖讬讘 谞讜转谉 讛砖讻讬专讜转 讻砖讛讙讬注 讝诪谉 驻讬专注讜谉 讛讞讜讘 讗"讻 转讜讱 讝诪谉 讗住讜专 讛谞讻讬讬转讗 讻砖讗专 砖讜讻专 讘驻讞讜转 讚诪砖转诇诐 讘住讜祝 讻谞"诇. 讜讻砖讛讙讬注 讝诪谉 驻讬专注讜谉 讜讗专讜讞 诇讬讛 注诇 诪砖讻讜谉 讘谞讻讜转讗 砖讜讘 讛讜讬 讘砖注转 讛诇讜讗讛 注诇 讘讬转 讻谞"诇. 讜讗驻砖专 讚讻讜讜谞转 转讜住' 讙"讻 讻谉 讚讻诪讜 讘诇讗 谞讻讬讬转讗 讞砖讬讘 讻诪讻专 讜讞砖讘讬谞谉 讚诪讬 讛诇讜讗讛 砖讗讬谞讜 讛诇讜讗讛 专拽 讚诪讬 讛砖讚讛 讻谉 讘谞讻讜转讗 讞砖讘讬谞谉 诇讛讜 诇讚诪讬 砖讻讬专讜转 注诇 砖谞讬诐 砖驻住拽 专拽 讛诪讜转专 讛诇讜讗讛 讻谞"诇. 讜讗祝 讻砖诪诇讜讛 讬讻讜诇 诇转讘注讜 转讜讱 讝诪谉 诇驻讚讜转 讬"诇 诪"诪 讚讛讜讬 专拽 讻讗讬诇讜 讛转谞讛 砖讬讻讜诇 诇讘讟诇 讛砖讻讬专讜转 诪讝诪谉 砖讬专爪讛 讜讗讬诇讱 讗讘诇 诪"诪 注讚 砖注转 讛转讘讬注讛 讛讬讛 讛砖讻讬专讜转 拽讬讬诐 讻谞"诇. 讜讗讬谉 讻讗谉 专讘讬转. 讜谞' 讗祝 讚讬讻讜诇 诇住诇拽讜 讘讻诇 注转 诪"诪 讻诇 讝诪谉 砖讗讬谞讜 诪住诇拽 讛讜讬 砖讻讬专讜转. 讜讗祝 讚讘诪讻专 讜诪转谞讛 讻砖讬讛讬讛 诇讬 诪注讜转 转讞讝讬专诐 讗讬谞讜 诪讻专 讜讗住讜专 讛讬讬谞讜 讚诇注谞讬谉 砖讬讛讬讛 讞砖讬讘 诪讻讬专讛 诇讙诪专讬 砖讗讜讻诇 驻讬专讜转 讞谞诐 砖驻讬专 讻讬讜谉 砖讻诇 注转 讬讻讜诇 诇住诇拽讜 讗讬谞讜 诪讻专 讜讛讜讬 讻诪讜 讘专讘讬转. 诪砖讗"讻 诇注谞讬谉 砖讬讛讬讛 讞砖讬讘 砖讻讬专讜转 砖讻诇 注谞讬谉 砖讻讬专讜转 讛讜讗 专拽 诇讝诪谉 讗讬谞讜 诪讝讬拽 讻诇诇 诪讛 砖讬讻讜诇 诇住诇拽讜 讘讻诇 注转 砖讬砖诇诐 砖讗讝 讬驻住讜拽 讛砖讻讬专讜转 诪讗讝 讜讗讬诇讱 诪"诪 注讚 讗讜转讜 讝诪谉 讛讜讬 砖讻讬专讜转 讙诪讜专讛 讜诪专讘讬谉 讻讜' 讻讬讜谉 砖讛拽讚讬诐 诇讜 讛诪注讜转 讻谞"诇 讜诪讜转专. 讜诪"诪 爪讜专讘讗 讻讜' 诇讗 诇讬讻讜诇 讘谞讻讜转讗 讚诪"诪 诪讞讝讬 讻专讘讬转 砖讘砖讘讬诇 砖讗专 讛诪注讜转 砖讛谉 讛诇讜讗讛 诪讜讝讬诇 注诇 讗讜转讜 诪拽爪转 讚讛讜讗 砖讻讬专讜转 讚讗讬谞讜 诪讘讜专专 诪讛 砖诪讜讝讬诇 讗诐 讘砖讘讬诇 讛拽讚诪转 诪注讜转 讛砖讻讬专讜转 讗讜 诪砖讜诐 砖讗专 砖讛讜讗 讛诇讜讗讛. 讜诪讛"讟 诪砖讻谞转讗 讚住讜专讗 讙诐 诇转"讞 诪讜转专. 讜诇讗 拽砖讛 拽讜砖讬转 转讜住' 住"讝 注"讘 诪讛 讞讬诇讜拽 讘讬谉 讘谞讻讜转讗 诇诪砖讻谞转讗 讚住讜专讗 注"砖. 讜诇诪"砖 诪讬讜砖讘 讛讬讟讘 讚讘诪砖讻谞转讗 讚住讜专讗 讛讻诇 砖讻讬专讜转 讜诇讗 谞砖讗专 讛诇讜讗讛 讻诇诇 讜讛讜讬 专拽 讻诪讜 诪专讘讬谉 注诇 讛砖讻专 讻谞"诇:

